
Partea I
Patru frați și un jurămînt

Postul de radio 93
Din difuzorul aparatului de radio, vocea speakerului se auzea pătrunzătoare și însuflețită de o cidată căldură:
«Atențiune! Atențiune! Vorbește postul de radio 93!... Atențiune Atențiune! Vorbește postul de radio-emisiune 93!... Toți ascultătorii sunt rugați să fie atenți la emisiunea noastră… Sunt rugați să nu părăsească aparatele… Nu părăsiți aparatele … La orele 19.35, vom transmite discursul conducătorului stațiunii de radio-emisiune 93! Nu părăsiți aparatele… Atențiune! Atențiune! Vorbește postul de radio-emisiune 93! Atenșiune! Atentiune! Vorbește postul de radio 93!... Ascultați emisiunea noastră dela orele 19.35!»
În sufrageria scăldată în razele soarelui blind de primăvară, doamna Maria Armstrong, înconjurată de cei patru copii ai săi, ascultase înfiorată, vocea care se auzise pînă atunci, răsunînd în camera. Cei doi gemeni, Mathew și Luca, se uitară unul la altul, apoi își întoarseră privirile spre fratele lor mai mic, Marck, care șoptea ceva cu surioara lor, Joanna. Păreau oarecum intrigați de insistența cu care vorbise speakerul, însă erau liniștiți cu toții. În schimb, mama lor părea mai îngîndurată ca oricînd. Figura ei palidă și blîndă se întorsese cu dragoste spre copii săi; însă nevoind să arate sentimentele ei, mîngîie în gînd capetele bălae ale lui Mathew și Luca, pe cel roșcat ca un morcov al lui Marck, și apoi se opri mai îndelung asupra capului negru ca tușul chinezesc, al fetiței, care stătea liniștită pe scaunul scund de lîngă sobă. Joanna se uita și ea ca și frații săi la Mamma, parcă așteptînd o explicație: vrea cel puțin să audă ceva vorbindu-se. Și Mamma grăi:
— Dragii mei, după cum vedeți, trebue să mai așteptăm încă aproape un ceas. Ar fi bine să închidem și să mergem puțin în grădină.
— O nu, Mamma, te rog! Mai bine să stăm aici. Ai auzit bine c’a spus, să așteptăm la aparate... poate mai spune ceva. În grădină e răcoare acum.
Și ca un cor, copii aprobară în grup:
— Da, Mamma, te rugăm frumos, lasă-ne aici.
Luca și Marck, ca două pisici blînde, se apropiară din amîndouă părțile de doamna Armstrong, o mîngîiară pe obrajii care parcă zîmbeau și o sărutară fiecare pe obrazul din partea sa.
Numai Joanna nu auzise nimic, însă Mamma, puțin mirată de tăcerea ei, întrebă:
— Dar tu, Joanna n’ai vrea să asculți și tu?
— O, Mammy scump, cum să nu, însă vreau să rămîi și tu cu noi... tot e tîrziu și nu ai nimic de făcut. Zău, fi drăguță și nu te supăra că stăruim atît de mult. Hai mai bine să-ți arăt ceva.
Ridicînd mînuțele ei albe de pe genunchi, lăsă să se vadă un plic galben de vechiu ce era, ros la margini și scorojit.
— Dă-mi mie plicul să văd ce e cu el, spuse doamna Armstrong repede, căci plicul i se părea foarte cunoscut.
Luînd plicul în mînă, Mamma se schimbă la față, pleoapele îi tremurară și o lacrimă caldă se strecură printre gene, căzînd ca un strop de rouă pe poala rochiei cenușii.
Copiii, îngrijorați de schimbarea aceasta, se uitară curioși la Mamma și parcă erau gata să plîngă și ei. O durere mută se vedea atît de lămurit în ochii lor, încît Mamma strînse la pieptul ei pe Luca și pe Marck și spuse:
— Cine știe cum de s’a rătăcit scrisoarea asta pe sub bufetul unde a găsit-o Joanna. Este o scisoare dela tatăl vostru. Tocmai de acum 16 ani... sau poate mai mult. E atît de veche! Și de cînd nu știm nimic de Richard, au trecut atîția ani...
— Mamma, întreabă Marck, curios ca totdeauna, spune-ne și nouă cum era tata cînd a fost tînăr?... De ce a plecat în Africa?... Niciodată n’ai vrut să vorbești cu noi despre călătoria lui. Acum suntem destul de mari. Mathew și cu Luca au 16 ani, eu 15, Joanna 14. De zece ani nu știm nimic despre tata. Mamma , tu știi bine cît de mult l-am iubit pe tata! Cîțiva ani în care am putut vedea cît de bun și blînd era.
— Așa e! strigară toți în cor.
Și luînd cuvîntul în numele tuturor, Marck vorbi mai departe:
— Tu n’ai vrut niciodată să ne spui ceva de tata. Din 1931. Îți aduci aminte, Mamma, că singură tu ne spuneai să așteptăm vremea cînd vom afla și noi acest mister?
Mamma se uită cu duioșie la ei și se hotărî, după o mică luptă în sufletul său, să spună copiilor povestea tatălui lor. Și ștergîndu-și lacrima ce îi mai stăruia pe gene, începu:

„Acum vreo douăzeci de ani, pe un vapor vechiu și părăginit o «șandrama» după cum îi spuneau marinarii sau un «bidon» după cum îl botezaseră alții, călătoreau spre America o mulțime de emigranți. Printre această lume nefericită, îndurerată, dar cu nădejdea în suflet, că vor găsi o pîine mai bună în Lumea Nouă, se aflau și cîțiva Romîni. Printre ei mă aflam și eu, tata și cu o soră mai mică. Am mers vreme de o lună de zile pe timp bun și frumos. Părea că n’o să mai ajungem. Tocmai cînd se împlinise o lună de cînd ne îmbarcasem la Brindisi, în Italia, bidonul nostru se isbi de un ghețar și începu să ia apă. Dacă nu se găsea transatlanticul Lusitania ca să răspundă la disperatele noastre S.O.S.-uri, nu ași mai fi acum în vieață. Cu multă greutate ne-au transportat pe bordul Lusitaniei, unde am fost primiți omenește și din fericire, am fost duși gratis chiar pînă la New-York.
„La New-York nu am găsit nimic de lucru și atunci am plecat cu tata și cu surioara mea, la Detroit. Ne îndreptase într-acolo, un ardelean care avea un restaurant în Manhattan. Venise aci de vreo zece ani și făcuse avere.
„La Detroit am găsit o mulțime de Romîni. Se putea spune că aproape jumătate din populația orașului, era compusă din ardeleni și regățeni. Am găsit imediat de lucru la uzinele de automobile, cîștigînd în felul acesta o bucată de pîine și o mîncare caldă. Apoi am început să facem economii. Și cînd am strîns mai multe cunoștințe de limba engleză, m’am înscris la o Universitate Serală, înființată pentru muncitori. Aici, în decurs de trei luni de zile, am învățat bine limba Statelor-Unite. În scurt timp, am devenit cea mai bună și sîrguitoare elevă la Științele-Naturale, pentru care aveam o mare tragere de inimă. Profesorul Richard Armstrong, tatăl vostru, căci el era cel care preda cursul, m’a încurajat foarte mult. Și aproape după trei ani de muncă încordată, mi-am putut lua, cu ajutorul lui, licența în Științele-Naturale. Eu, o simplă munictoare de uzină, reușisem, deși lucram zilnic 8 ore, să dobîndesc o licență. În ziua cînd am primit diploma, profesorul Richard Armstrong, m’a cerut în căsătorie. Tata cînd a auzit s’a făcut foc. Nu admitea să mă căsătoresc cu un străin de neam. Totuși, pînă la urmă s’a învoit, cu condiția ca Richard să învețe limba mea. Altminteri nu-și dădea fata nici în ruptul capului. Și bietul Richard a fost nevoit să aștepte încă un an de zile pînă a prins bine romînește. Venea la noi, seară de seară și tot vorovind cu romînașii noștri, a prins dragoste de ei tot așa ca și de chunia romînească. Sfîrși prin a se muta în cartierul coloniei romîne.
„M’am căsătorit în 1922. Richard ținea foarte mult la mine. De altfel el nu făcea nicio diferență între diferitele rase și neamuri. Iubea foarte mult pe romîni, pentru puterea lor de muncă și spiritul de inițiativă. Seară de seară, cînd venea dela Universitate, mai lucra din greu încă două ceasuri, deși era frînt de oboseală.
„Nu mai lucram de mult la uzină, fiindcă eram ocupată cu creșterea voastră. Însă Richard, muncind în felul acesta, reușise ca, după cinci ani, să descopere o nouă metodă de a transmite undele hertziene. Pentru aceasta primi dela Washington o mare distincție. Dar cea mai mare bucurie a lui fu atunci cînd, în ziua de 30 Januarie 1929, primi numirea de geolog, naturolog și radio-telegrafist în expediția profesorului Neagoe, care era subvenționată de guvern. Profesorul Neagoe era un cunoscut chimist, de origine romînă, însă venit cu zeci de ani în urmă în America. Nutrea o mare prietenie pentru Armstrong și nu vorbeau între ei decît romînește. Cu cîteva zile înaite de plecare, prin intervenția lui Neagoe, Richard fu numit ca adjunct al acestuia.
„Cred că vă amintiți și voi, dragii mei, de plecarea lui Richard. Vă aduceți aminte cît de vesel ne făcea semn cu batista de pe bordul vaporului care se depărta de cheiu.
„Prima scrisoare pe care am primit-o a fost din Mozambic. Richard scria foarte entuziasmat despre nădejdiile pe care le vedea aproape de realizare.
„N’am înțeles însă care erau scopurile precise ale expediției profesorului Neagoe. Acesta era un om ciudat și mereau am vaut impresia că ascundea ceva, împreună cu Richard. Declarația pe care o făcuseră jurnalelor, lăsa să creadă că sunt în descoperirea urmelor unor presupuse animale exotice, care, ziceau ei, trăiau încă în Africa, în timpurile preistorice”.

Copiii, cu răsuflările întretăiate, ascultau cu atenție, întîmplările povestite atît de simplu de Mamma. Și atunci cînd Joanna spusese, „Mamma și pe urmă”... toți frații se uitară, urît la ea. Însă Mamma prinse imediat acest gest urît și îi dojeni din privire pe fiecare. Plecară cu toții, vinovați, capul în jos.
— Deși primeam în fiecare lună scrisori dela Richard, prin consulatul nostru din Mozambic, deveneam din în ce mai neliniștită. De multe ori mă gîndisem mai cu atenție la pregătirile lor făcînd o socoteală, observasem că proviziile pe care le luaseră le erau deajuns pentru cel puțin cinci ani. Ori, expediția era plănuită numai pe un an. De ce oare ascundeau lucrurile acestea?
În una din scrisori, Richard spunea: „Am ajuns la ultimul post al lumii civilizate. L-am lăsat în urmă cu 15 mile. Azi noapte am văzut un semnal din postul 275 al poliției portugheze... am răspuns și noi. Acum înaintăm mereu spre locurile care deși ar părea de necrezut, sunt încă neexplorate. Romanii pe hărțile lor primitive, scriau pe marele pete albe ale pămînturilor africane nedescoperite, „terra incognita, hic sunt leones, „adică” pămînt necunoscut, aici sunt lei”. Pe aproape de adevăr, căci și aici sunt lei. Dar mai este și altceva. Și cred că vom ajunge la ținta noastră în curînd. De fapt, simțim cu toții lucrul acesta. Și aparatele noastre de precizie, o simt. Pînă acum nu am găsit încă nimic. Dar nu mai e mult. Totuși e ceva straniu”...
Vocea se auzi din nou în difuzorul aparatului de radio, neașteptată, bruscă, tare:
„Atențiune! Atențiune!... Vorbește postul de radio-emisiune 93!...
„Mai sunt cinci minute! Va vorbi pentru prima oară directorul postului de radio-emisiune 93! Atențiune! Vorbește postul de radio-emisiune 93!
Mamma, întreruptă de vocea aceasta, se opri și ascultă atentă. După aceia, văzînd că s’au liniștit copii, continuă:
— După 6 luni am primit ultima scrisoare dela Richard. O trimisese consulatul american din Mozambic, cu mențiunea că fusese adusă de călăuza care condusese expediția prin pustiul Africei. Richard scria: „Cred că mîine ne vom întîlni cu evenimentul așteptat atît de mult. Acum aparatele noastre o arată destul de precis. Cercetările mele făcute cu Neagoe timp de 9 ani, s’au dovedit a fi exacte. Dacă vom descoperii ceea ce căutăm, aceasta va fi pe undeva la Sud de lacul Nairobi...”
De astă dată radio retransmisese vocea aceea unică, cu un ton mai solemn parcă. Copiii își traseră scaunele lîngă radio și Marck își puse urechea lîngă difuzor:
„Atenție! Atenție! Vorbește postul de radio-emisiune 93!. La microfon se află pentru prima dată directorul stațiunei de radio-emisune 93! Din motive bine înțelese, se respectă anonimatul!”
Și după o mică pauză, o voce caldă, pătrunzătoare, foarte clară, vorbea cu un accent american specific:
„Ascultători din lumea întreagă, iubitori de muncă și de pace, de știință și cultură...”
Era o voce matură, poate a unui om mai în vîrstă, cu un tic nazal foarte pronunțat. O voce foarte cunoscută. Copiii se uitară deodată unul la altul ca pentru a căpăta un răspuns la întrebarea mută, care se citea pe fața fiecăruia. Dar nu se uitară la Mamma. Pentru ea vocea era mai cunoscută poate.
„Cetățeni ai globului acesta, oameni ai păcii și bunei voinți...”
Dar nu mai auziseră continuarea, căci Mamma se prăbuși frîntă peste aparat, tîrîndu-l în cădera ei la pămînt. Fără suflare, cu fața albită de lipsa de sînge, sta răsucită la pămînt, lîngă aparatul de radio, care vorbea încet. Și vocea aceea prea cunoscută, ca să mai fie vreo îndoială, vorbea înainte, încet, de neînțeles...

Datoria de onoare
În camera vopsită numai în alb, strînși în jurul unui pat de metal aluminat, se aflau Mathew, Luca, Mark și Joanna. Și în pat era Mamma. Se stingea. Mathew, cu cîteva clipe mai înainte, vorbise cu doctorul Blane, prieten bun cu familia Armstrong. Și doctorul, care venise imediat la chemarea disperată a copiilor și luase la spital pe Mamma, îi spusese adineaori, încurajîndu-l că în curînd, Mamma va muri. Nu mai era nicio nădejde. Era o veche boală a inimei. Un șoc puternic, în urma unei emoții prea mari și restul se știe.
	Acum priveau toți cu ochii înnotînd în lacrimi. Joanna ținea mîna lui Marck strîns, strîns de tot.
	Nu plîngeau tare. Nu vroiau ca să fie durerea Mammei și mai mare. Aceasta se sfîrșea văzînd cu ochii. Însă iată că ridică cu greu pleoapele și șoptește cu o voce ce de abia se putea înțelege:
— Veniți... veniți mai aproape... puii mamei!...
Copii îngenunchiară la picioarele patului, lîngă capul iubit al Mammei. Și ascultară cu inima înfrîntă:
— Dragii mamei... după cum vedeți, totul e pe sfîrșite... o știam de mult... o bănuiam... ați auzit și voi... tot așa cum am auzit și eu. Mă duc, nu mai pot rezista, inima asta, săraca, nu mai vrea să bată, dar voi știți, puii mamei, că nu trebue să fiți triști. Țineți minte cum v’am învățat eu, că nu trebue să vă lăsați niciodată înfrînți de durere. Trebue să fiți tari, tari ca tatăl vostru. Exemplul lui să fie pentru voi biblie. Să nu mințiți, să nu vă fie niciodată frică de nimeni afară de nedreptate, neadevăr și reacredință. Acuma... tu Mathew... trebuie să asculți bine... bine de tot, ceea ce-ți voiu spune... căci nu mai pot vorbi multe... ascultă, în cassa de bani... sub hîrtiile de-o sută de dollari... se află un plic... ai să-l deschizi... dar nu trebue cetit de nimeni altcineva decît de tine și frații tăi. Și vă rog... din tot sufletul, din toată inima... să nu uitați niciodată pe tatăl vostru și niciodată să nu precupețiți ceva pentru el. Și cred că nu veți uita niciodată pe mama voastră...”
Și nu mai fu nimic. Pleoapele se lăsară încet peste ochii care nu vor mai vedea de acuma înainte. Fața Mammei se lumină, se însenină cu un zîmbet blînd și bun cum nu fusese poate niciodată în vieață.
Joanna se plecă plîngînd în hohote peste Mamma și sărută pentru ultima dată buzele palide, lipsite de sînge.

Au trecut vreo 6 zile de cînd corpul fără de vieață al Mammei a fost acoperit de bulgării murdari de pămînt. Și pe lespedea albă de marmoră, care acuma se află pe mormînt, copii au scris:
„Pe tine Mamma, copiii tăi nu te vor uita niciodată”
În sufrageria casei, în jurul mesei, așezați pe scaune, ședeau Mathew, Luca, Mark și Joanna.
În aceste zile, Joanna fusese de admirat. Stăpînindu-și durerea, servise pe băieți cu tot ce le trebuia, le pregătise masa și-i îngrijise în așa fel ca ei să nu-și dea pre mult seama de lipsa Mammei.
— Acuma, după părerea mea, zise Mathew, trebue să îndeplinim ultima dorință a Mammei. Durerea noastră este prea mare, însă și mai mare trebue să fie puterea jurămîntului pe care l-am făcut. Este o datorie de onoare. Cheile dela cassa de bani sunt la mine. Du-te, te rog, Luca, și deschide tu. Ia de sub teancul de bacnote din stînga, plicul pe care ai să-l găsești acolo.
Luca, plin de emoție, se duse și deschise greoaia cassă de bani, căută și se întoarse apoi cu fața spre Mathew:
— Uite plicul, spuse, dînd lui Mathew un plic mare, gros, care se vedea de departe că trebue să fie plin de hîrtii.
Pe el scria: «Să se deschidă de către copii mei după moartea mea». Scrisul drag al Mammei, emoționă profund pe copii. Mathew desfăcu plicul, îl întinse lui Luca, el fiind lectorul familiei. Acesta, cu o voce tremurătoare, începu:
„Copiii mei,
„Toate lucrurile pe care le veți afla în această scrisoare, vă erau destinate vouă, însă eram hotărîtă să nu le aflați decît în momentul cînd nu voiu mai fi în vieață.
„Încă de cînd Richard, soțul meu și tatăl vostru a plecat în Africa, am avut bănuiala că el și cu Neagoe, ascund adevăratul scop al expediției. Deși nu lucram niciodată cu Richard în laborator, totuși am putut să aflu că el reușise , după multe greutăți, să descopere, împreună, o formulă chimică, pe care nu am găsit-o decît tîrziu, după plecarea lor. Era scrisă într’un caiet pe care l-am găsit căzut în dosul dulapului. Din formulă nu se putea pricepe mare lucru. Dar luînd ca bază equația găsită, timp de zece ani, am putut să refac toate experiențele și cred că am ajuns la același rezultat ca și Richard. Dacă am ajuns la același rezultat în mod real, adică acela pe care-l posedă el, atunci înseamnă că am găsit mijocul să aducem fericirea pe pămînt. Atunci m’am speriat singură de măreția acestei descoperiri. Acuma trebue să vă spun încă un secret. Într’un moment de disperare am distrus formula și dările de seamă asupra tuturor experiențelor. Din 1932, la un an și ceva dela dispariția expediției Armstrong-Neagoe, pe lungimile de undă în bandă scurtă de 17,3 și 49,37 a început să emită un post de radio-emisiune, necunoscut. Necunoscut a rămas și pînă acum. Și o vastă revoluție s’a produs în vieața științifică și intelectuală a globului. Căci postul de radio 93, așa cum se denumise singur, nu emitea știri politice sau muzică. Nu! El trasmintea lumei întregi, lucruri extraordinare. Mi-aduc aminte că în 1932 a transmis o formulă detailată a unui nou ser, care vindecă boala somnului în forma cea mai grea
„În anul 1933 a transmis în cel mai detailat mod planul unei mașini agricole, care a turburat toate concernele fabricilor de mașini agricole.. Toate s’au grăbit să fabrice mașina aceasta după planul transmis. În felul acesta s’a desființat concurența, căci între mașina unei fabrici și cea a altei fabrici nu mai era nicio diferență, așa că lumea cumpăra fără să mai întrebe dela ce fabrică vine mașina. Era o mașină minunăție. Treera, cîntărea sacii și-i lega, după cea mai întîiu secerase și legase snopii. Din 1934 au pornit să iasă la iveală primele mele bănuieli. S’a transmis o știre care a făcut mare vîlvă: era vorba de vitamina C3X. Cel mai simplu remediu al reumatismului. Ori eu încă de pe vremea cînd cercetam manuscrisele lui Richard, știam că el obținuse aceiași equație chimică. Era un lucru foarte ciudat, căci nimeni altul decît Richard nu știa formula. Toate descoperirile acestea, care au fost valorificate de toți, cîștigînd miliarde, erau cedate universului întreg de către un grup de necunoscuți, prin intermediul postului 93, fără ca în schimb să ceară vreun beneficiu bănesc. Ei totdeauna anunțau că dau aceste binefaceri numai în schimbul păcii. De îndată ce ar fi isbucnit un războiu, ar fi suspendat imediat emisiunile știițifice, pentru a lăsa loc celor ce luptau prin radio pentru pacea pierdută.
„Toată lumea a căutat prin toate mijloacele să identifice postul 93, însă nu s’a reușit niciodată.
„În 1938 s’a transmis o descoperire unică a postului 93. Toate revistele de specialitate nu mai încetau. Era descoperirea sulfamidelor. Unicul gono, strepto-cid. Richard, încă din 1930 reușise să izoleze acest produs în retortele și eprubetele sale. Altă mărturie care îmi dădea de gîndit.
„În 1939 se crezu că se identifică postul 93, ca existînd pe undeva pe la sud de lacul Nairobi. Însă întregei lumei i s’a părut o asemenea idee ca năstrușnică și a rîs cu hohote. Eu nu am rîs. Cred că vă închipuiți de ce.
„Oricine își poate închipui starea mea sufletească cînd mi se păru că toate bănuielile se adeveresc. Toate aceste descoperiri nu duceau decît numai la un singur punct. Un foarte luminos punct. Nici mai mult nici mai puțin decît că tatăl vostru trăia. Și atunci m’am gîndit la el, la mine și la voi. Richard se află acolo unde bănuesc. Eu sunt prea bătrînă pentru a lua inițiativa. Voi, voi sunteți singurii care veți putea găsi pe tatăl vostru. Nimeni altcineva. Poate că eu mă voiu fi înșelat, dar ași vrea ca să nu pierdeți nici o clipă, să luați o hotărîre și să vă faceți datoria față de tatăl vostru, față de onoare. V’am crescut cu mari sacrificii, numai pentru ca să nu vă văd fără nici un rost pe lume. Am vrut să vă cresc tari și neînfricați. Poate Richard are nevoie de voi acolo, poate că voi aveți nevoie de el. Plecați cît mai repede. Cu bine,

Mamma”.

Cînd vocea lui Luca, care tot timpul cît citise, tremurase de emoție, se stinse acuma, pronunțînd cu durere cuvîntul cel mai drag din lume, numele atît de scump copiilor, cu toții aveau ochii înlăcrămați, însă plini de o lumină nouă, speranța și de o hotărîre puternică. Sfatul Mammei trăia în inima lor. 
Și în acest moment, cînd nimeni nu se aștepta, își făcu apariția în cameră, o ființă stranie și foarte puțin dorită.
Mai pe scurt, era mătușa Betty. Sau mai pe lung, sora vitregă a Mammei. Înaltă, slabă, cu fața prelungă și înnegrită de răutate, iar natura, ca o răsplată anticipată, îi atîrnase de apendicele nazal, un neg formidabil. Din cauza acestui inconvenient, mătușa Betty nu auzise încă pînă acum din partea nimănui mult așteptatul cuvînt al cererei în căsătorie. Și de cînd trecuse de 55 de ani, pierduse orice speranță în fericirea traiului în doui.
Oprindu-se în pragul ușei, clipind din ochi, din cauza trecerei bruște dela lumină la întuneric, se uita acum atentă la copii. Parcă suspecta ceva. Însă ființa ei acră și nesuferită, era foarte cunoscută acestora. Luca ascunsese sub el plicul cu scrisoare Mammei. Ceilalți luară poziții cît mai variate și mai nepăsătoare. Și Marck luă cuvîntul, mieros și fals, poate mai fals decît trebuia.
— Vai ce plăcere, scumpa noastră mătușă! Desigur că buna noastră mătușă a venit să ne consoleze de pierderea de nereparat pe care am suferit-o. Vederea scumpei matale ființe este pentru noi un balsam ca untdelemnul. Dragă mătușă, în numele tuturor, te rog din adîncul inimei să iei loc.
Mătușa Betty nu putu să desprindă nimic din propozițiunile acestea spuse cu dulceață și nici de pa fața lui Mark. Crezu cu credință în cuvintele unse cu lipici.
Așezîndu-se pe scaunul indicat de acesta, scaunul scîrțîi îngrijorător. De aceea o și poftise pe acest fotoliu scos la pensie de mulți ani. Era cu piciorul rupt.
— Dragii mei nepoți, vă aduc o veste bună. De cînd nu mai este Mamma voastră și scumpa mea surioară, pronunțînd cuvintele acestea, baba smiorcăi pe nas, simt o grijă nouă, o mare și sfîntă datorie. Creșterea voastră va forma de acuma înainte idealul vieții mele.
— Vai, dragă tușă, de ce să fim atît de idealiști? De ce să te deranjezi? Vocea lui Marck începuse să se enerveze puțin.
— Nu, acesta nu-i deranj, maică. Pentru voi mă sacrific.
— Mătușă Betty, noi te iubim foarte mult, începu să vorbească Mathew, și nu am vrea să facem ca ultimii matale ani să fie înveninați de tinerețea noastră sburdalnică.
— Dragii mei, ultimii mei ani, mai pot să fie vreo 40-50, dacă dă Dumnezeu. Așa că voi nu vă îngrijorați. Hotărîrea mea e luată. Voiu administra cu grijă de mamă averea voastră pe care ați moștenit-o, iar pînă la majorat, voi veți fi adăpostiți într’un azil.
— Ce? strigară într’un glas toți copii.
Oricine își poate închipui indignarea violentă care se citea în ochiilor. Și în momentul cînd copii își exprimară această manevră a lacomei mătuși, în acel moment chiar, fragilul scaun, scoase un pîrîit neașteptat și se prăbuși cu mătușe cu tot. Spectacolul deveni ilariant la culme. Numai la teatru se putea auzi un rîs ca acela care isbucni din piepturile tinerilor noștri, atunci cînd mătușa își facu apariția dintre dărîmături, cu pălăria veche ținută pe-o ureche, cu umbrela scoțiană frîntă în două jalnice bucăți, sforțîndu-se să-și recapete echilibrul în cele două picioare, în ciuda gravității pămîntului, care se opunea vîrtos acestor încercări. Și mai tare, mai nestăpînit, hohoteau copii atunci cînd mătușa, cu fața încrețită de ură, cu ochii holbați de mînie, le strigă mai mult fugind decît plecînd:
— La azil! Acolo-i de voi, copii nerușinați. Sunt singura voastră rudă. O să vă administrez eu de o să mă țineți minte.
— Ha, ha, ha, rîdeau copii, abținîndu-se cu greu să nu leșine de rîsul acesta mai tare decît ei. Ideia aceasta năstrușnică a mătușei, li se părea atît de comică după cetirea scrisoarei Mammei.
— La azil! strigă pentru ultima oară tușa Betty.

Dela Detroit la Mozambic
— Niciodată! Niciodată! Acestea erau cuvintele pe care le-ar fi auzit Mătușa Betty dacă ar mai fi întîrziat. Nimeni nu ne va opri să ne facem datoria. Nimeni...
— Nimeni, copii. Așa? întrebă cu însuflețire Mathew.
— Da! răspunseră cu toții într’un glas.
— Ce e de făcut atunci! întrebă Marck. Hai tu, Luca savantul. Dă o idee. Mathew e bun numai la gimnastică, dar la inițiative ce să mai vorbim! Decît să stai cu nasul în cărțile tale, mai bine ne-ai spune nouă ce-i de făcut. Să ne lăsăm băgați la azil?
— Eu mai bine mă bag servitoare să spăl scînduri pe jos, decît să ajung la azil, spuse aproape plîngînd, Joanna. Eu sunt cea mai mică și după planurile mătușii Betty va trebui să sufăr mai mult decît voi. O să mă părăsiți oare în ghiarele desnădejdii?
Luca, în acest timp, vădit mișcat, asculta și o idee îi veni:
— Nu, noi, frații tăi, nu o să te lăsăm.
— Jurăm! repetară cu avînt și dragoste Mathew și Marck.
— Dacă o să fiți atenți, o să vă spun ideia mea. La urma urmei nu ne rămîne altceva de făcut. E un mare risc. Poate va fi vorba chiar de vieața noastră. Și Joanna ar fi pre mică.
— Eu de voi nu mă despart cu niciun preț, spuse Joanna.
Luca vorbi în continuare:
— Planul meu e riscant, dar e simplu. Vom pleca în căutarea tatălui nostru. Ce ziceți?
Dar ei nu ziseră nimic. Ideia asta atît de neașteptată, îi inmărmurise. Totuși, în mintea lor se preciză gîndul că aceasta ar fi singura soluție, care-i scăpa de mătușa Betty și de promisiunile ei pline de amenințări. Simțeau cu toții măreția acestei hotărîri.
În mintea tineretului, sentimentele joacă rolul cel mai mare, adică judecă cu inima în loc să judece cu mintea. De vină este numai vîrsta. Totuși, se întîmplă ca socotelile izvorîte din sentimentul omenesc, care se află în orice ființă, să iasă mai bine decît cele făcute cu mii de calcule.
Așa că Mathew declară hotărît:
— Eu sunt gata oricînd. Sunt singurul care am trăit mai mult timp cu tata la un loc și din cauza aceasta pot să spun că-l cunosc cel mai bine și pot să-mi dau seama de cele mai mici vederei ale sale. Pot să vă sfătuiesc ca un frate mai mare, că merită din plin acest sacrificiu din partea noastră.
Marck și Joanna, răspunseră în același timp:
— Noi suntem de aceiași părare. Dacă vom rămîne cu mătușa Betty, înseamnă să rămînem la buna ei dispoziție, pe mîna oricui, fără un adăpost sigur. Așa că trebue să ne gîndim cine ne va apăra mai bine ca mîna tatălui nostru.
Inimile băteau furtunos în piepturile lor tinere. Parcă simțeau măreția faptei pe care o puneau la cale. Gîndul că își vor îndeplini cea mai sfîntă dintre datorii, cea de fii, îi încînta de pe acum.
— După cum știți, în casa de bani se află destul pentru ca să putem plăti cheltuielile de drum.
Marck întrerupse:
— Părerea ta ar fi că trebuie să luăm banii cu noi? Este oare înțelept să facem așa? Dacă nu vom izbîndi în misiunea noastră, ce se va alege după aceia de noi? Vai de savantlîcul tău dacă ne lași pe drumuri.
Atunci Luca sări înfuriat:
— Ascultă, domnule, lasă mai încet strălucita matale inteligență. Dacă plecăm, atunci plecăm ca să izbîndim, nu ca să ne întoarcem tot așa cum am plecat.
— Bravo! Bravo vouă fraților, că văd că avem destul timp. Certați-vă. Discutați înainte...
Cuvintele Joannei, spuse cu un surîs batjocoritor, închiseră gura lui Marck, care căută să nu mai facă pe deșteptul.
— Mă gîndesc, luă iarăși cuvîntul Luca, să plecăm la San-Francisco sau la Boston. Dacă ar fi să alegem, ași zice că cel mai nemerit este Boston. Mai repede vom găsi posibiltatea să ne strecurăm de sub observația grănicerilor din port, la Boston, decît la San-Francisco. Suntem minori, nu avem pașapoarte, dar totuși vom reuși să străbatem Atlanticul. Dela Boston la Mozambic, sunt zeci de mii de leghe. Va trebui să trecem capul Bunei-Speranțe. Cred că prin luna Septemvrie vom putea fi acolo. Și apoi ne vom organiza ca să plecăm în cătarea expediției Neagoe-Armstrong.
— Dar cu Joanna ce facem? zise Mathew.
— În orice caz, n’o putem lăsa aici pe mîinile lui Betty.
— Bine, va să zică suntem hotărîți cu toții. După părerea mea, cel mai nimerit ar fi ca să ne pregătim de plecare cît mai repede. Vom ajunge într’o regiune în care albii se numără pe degete. Va trebui să fim pregătiți. Vom fi întîmpinați de un climat care pentru albi este ucigător. Se poate totuși combate cu diferite medicamente. Chinină, plasmochină, și alte preparate, care pot combate frigurile care bîntuesc pe acolo. Ne vor trebui alte haine. Cele de aici nu fac nici doui bani. Deci, pe treabă băieți!
Mathew, care părea conducător înnăscut, după ce termină de spus aceste cuvinte cu aprobarea tutror, fu ales conducătorul acestei aventuri nemaipomenite. Și în această calitate, dădu toate poruncile necesare.
Copiii, după ce luară cu ei toată cantitatea de valori ce se afla în casa de bani, se duseră la o bancă și o transformară în bani. Apoi, timp de cîteva ceasuri în șir, cutreerară prin magazine, alegîndu-și tot ce li se părea potrivit cu regiunea unde se duceau. Vînzătorii din magazine, chiar se arătară mirați de felul acestor cumpărături.
Astfel, dela un negustor care se arătase mai mirat decît toți ceilalți, află tante Betty, despre cheltuielile (după cum spunea ea „nebunești”) ale copiilor; însă află prea târziu, căci cînd se duse acasă să ceară socoteala copiilor, nu mai găsi pe nimeni în casa cu ușile date la părete.

În trenul Detroit – Boston, într’un compartiment aproape gol, patru tineri, sau mai aproape de adevăr, trei băieți și o fată, sau și mai aproape de adevăr, cei patru eroi ai noștri, se îndreptau cu toată viteza de care era în stare expresul, spre portul din care nădăjduiau să pornească în marea lor aventură.
Chiar în momentul cînd mătușa Betty intra furioasă în casa pe care o lăsaseră vraiște, eroii noștri se urcau în tren și se aranjau cît mai bine cu putință pe canapelele moi de pluș. Aveau de mers toată noaptea. De fapt, nu mai era mult pînă în seară.
Fețele copiilor erau senine și liștite, dar parcă stăruia încă o umbră de durere în luminile ochilor. Dar nu mai era tristețea aceea dela început, cînd durerea îi transformase complet. Nădejdea că vor învinge în încercarea aceasta a lor, le dădea vieață și îi însuflețea în mod ciudat.
— În orice caz, cred că ați băgat de seamă cît de bine l-am păcălit pe bietul Tommy.
Marck fu cel care vorbise.
— Mie parcă mi-a părut rău de gardianul care s’a purtat totdeauna atît de bine cu noi. Cum îngrijea el să oprească circulația cînd vroiam să traversăm strada. Poate că n’am făcut bine.
Luca interveni atunci cu un răspuns care împăca și capra și varza:
— Dragă Joanna, într’un fel ai dreptate, dar gîndește-te că tot planul nostru ar fi căzut baltă, dacă n’am fi mințit și i-am fi spus lui Tommy unde ne ducem cu adevărat. Mai ales că ați văzut bine ce mirat a rămas cînd a văzut că ne ducem geamantanele la autobuz.
— Așa e, veni în ajutorul lui Luca, Mathev, chiar așa. Dacă nu se gîndea Marck ca să-i spună că ne mutăm la mătușa Betty, n’ar umbla acum cu toții după noi?
Acum surîdeau cu toții la gîndul micei minciuni nevinovate, care nu făcea rău la nimeni.
Și aveau dreptate. Tușa Betty, cînd aflase că tinerii ei protejați, plecaseră spre locuința ei, rămăsese foarte încîntată, de faptul cât de repede se convinseseră copii de nevoia unei minți luminate, ca a ei, care să-i îndrumeze.
Mathew, ca șef al expediției „Armstrong II”, după cum glumeau între ei, întrebă pe Luca, savantul și contabilul misiunei:
— Ei, mister Luck, poți să ne prezinți și nouă registrele de socoteli?
Luca, răspunse la invitația aceasta, scoțînd tacticos din buzunarul din lăuntrul hainei, „registrul de socoteli”, care nu era decît un mic carnețel cu scoarțele din mușama.
— E ceva foarte ușor „Dom’le șef”. Din casa de bani s’a luat totul, adică 13.576 dolari. Am mai primit apoi dela iubita noastră soră Joanna, o importantă donație de 169 dolari. În total, 13.745 dolari. S’a cheltuit cu haine speciale pentru tropice, 35 dolari. Arme nu am putut lua. Urmează să ne procurăm la sosirea în Mozambic, unde împrejurările vor fi mai prielnice. Pentru conserve, bocanci tropicali, lunete, busole, pentru o stațiune de T.F.F. s’a cheltuit 1.215 dolari. Dacă vom întrebuința una din cele patru operațiuni matematice din a căror cauză a făcut Mathew de două ori clasa I-a, vom avea suma de 12.530 dolari, bani care se află la mine în păstrare.
— După cît se pare, este destul de drept socotit, spuse în încheiere Marck. Însă lucrul cel mai de seamă, care a rămas nedeslegat, este cum vom putea trece de partea cealaltă a Atlanticului.
Pe cînd spunea aceste cuvinte, observă că Joanna adormise. Făcu semn și celorlalți ca să bage de seamă și să nu vorbească prea tare.
— Nu trebue să ne îngrijim prea mult. Poate se va găsi un suflet care să ne înțeleagă.
Înserase. Se mai zărea doar lumina vreunui canton rătăcit pe cîmpia nesfîrșită din jurul liniei ferate. În curînd se vor culca. Chiar la trenurile personale obișnuite americane, se află paturi. În pereții compartimentului, în care se aflau cei patru tineri, se aflau șase paturi suprapuse. Trei pe o parte și trei pe cealaltă parte. Cu ajutorul negrului care era de serviciu la acest wagon, se aranjară pentru dormit. Și nu după mult timp, se auzi o interesantă muzică de cameră, care se accentua din ce în ce mai mult, odată cu tacatacul roților de tren. Partea principală o avea Mathew, care cu sforăitul său sonor și în bas, acoperea sforăiturile fraților saăi.

În dimneața acelei zile de Aprilie, expressul de Boston, străbătea periferiile orașului mai sus amintit. Negurile nopții se risipeau și în vreme ce timpul trecea, razele alburii ale zorilor luminau, cu colori trandafirii, obrajii celor patru tineri care priveau pe fereastră.
Priveau cu curiozitate la șirurile nenumărate ale liniilor care se încrucișau, se încălecau, despărțindu-se în felurite direcții. Tot ceea ce vedeau, era nou. Pînă și miile de cisterne care așteptau cuminți la rînd să încarce petrolul care venise de peste țări și mări, în burduhănoasele vase petroliere din port.
— Iată Bostonul!
— Ce poate fi altceva? Oare crezi că trenul a greșit în noaptea asta și a apucat altă direcție?
Vrînd să intervină în mod savant, Luca spuse:
— Garantez cu cinci dolari că aceste periferii sunt ale orașului Boston.
— Ia te uită, dom’le! Dar de unde știi? Ai fost cumva pe aici fără să știm noi?
— Orice elev care n’a fost corigent la geografie ca mata dom’le Marck, adică mai precis, cine a deschis vreodată geografia U.S.A. și nu a vîndut-o la anticar, știe că periferiile orașului încep în jurul căii ferate dela 10 km de oraș și de altfel, sunt și tăblițe indicatoare.
Marck răspunse înțepat:
— Mulțumesc! Și aici trebue să ne bați la cap cu inteligența ta.
— Nu sunt eu de vină.
În timp ce se petrecea această conversație tăioasă, expresul începu să încetinească viteza, tot încălecînd peste macazuri și zdruncinînd destul de tărișor pe pasagerii noștri.
În lumina dimineții, uriaș se arăta Bostonul în fața ochilor lor, uriaș cu turnurile nenumăratelor sale fabrici metalurgice, cu nenumăratele blockuri albe, masive, ale filaturilor de bumbac și torcătoriilor de lînă.

Boston! Ce fel de oraș mai este și acesta? Este un oraș cu un trecut cam întunecat, cam cu o tinerețe svînturată. Dacă ar exista o poliție a orașelor din țară, de sigur că ar fi stat la închisoare. Are două vine mari. Prima: a dat naștere lui Benjamin Franklin, apoi de aici a început revoluția americană.
Din cauza unor impozite de bătaie de joc puse de englezi asupra americanilor, bostonienii au fost aceia care au aruncat în mare conținutul a două corăbii de ceai. De atunci a trecut vreme multă. Acuma, Bostonul cu cei 770.000 de americani, se așează alături, dacă nu a întrecut cu mult celălalt oraș Boston, care există în Anglia. Este un oraș foarte bogat. Țesătoriile de bumbac și fabricile de stofe de lînă, cresc în fiecare zi, cum cresc ciupercile după ploaie. Portul Boston este unul din cele mai mari ale lumii.
După această mică incursiune geografico-istorico-economico, etc, trebue să ne întoarcem la eroii noștri, care, cu o mică piatră pe inimă, așteptau ca trenul să oprească în gară. De ce o piatră pe inimă? Foarte simplu, pentru că din portul Boston, urma să înceapă traversarea Atlanticului.
Dacă nu găseau un vas care să-i transporte dincolo, nu le rămînea de cît să se întoarcă la foarte iubita lor mătușe Betty.
Cu scîrțîit de frîne și bufnind din supapele cu aburi, după o călătorie de 12 ore, expresul de Boston binevoii să se oprească în gara orașului cu același nume.
În forfoteala uriașă ce, ca în orice gară americană, domnea peste tot, tinerii noștri se strecorară neobservați și ieșind la lumina zilei, din peronul subteran, la care trăsese garnitura, se uitau peste tot. Joanna, care vedea pentru prima oară un mare oraș la mare, se uita cu multă mirare la „strada mare” sau cum îi spun americanii în micile orașe de provincie, Main Street. La sfîrșitul străzii se vedea portul. Poate că acolo se va găsi împlinirea nădejdilor lor.
— Hei, acum să mergem, tinerilor! strigă în glumă Mathew. 
— Unde? Pe unde? se mirară Luca cu Joanna, de comanda sigură de sine a lui Mathew.
— Apoi, vezi, savantule, că geografia nu te mai ajută? Mergem spre soarta noastră. Pe unde? Pe strada aceasta mare.
În coloană, unul după altul, Mathew, Joanna, luca și Marck, porniră cu capul sus.

Dela Boston la Mozambic
Încă din luna Februarie portul Boston își reluase activitatea sa întreruptă de o iarnă aspră și foarte geroasă. De două luni de zile, transatlanticele, vapoarele de mare și de mic tonaj, plecau și veneau, mai mult sau mai puțin regulat, ca niște trenuri într’o gară așezată pe apă.
În dimineața aceasta cînd tinerii noștri prieteni ajunseră în port, o priveliște ne mai văzută pînă acum, li se înfățișa în fața ochilor.
Mathew, punîndu-și mîna la ochi ca să-și ferească privirea de razele soarelui, se uită la imensa panoramă a bogăției omenești, care zăcea în burțile ce trebuiau respectate, ale marilor cargoboate. Bogății din cinci continente.
— Ce de vapoare, ce de corăbii! se miră el.
— Asta n’ar fi nimic. Dar ia uită-te dragă, cîte dock-uri. Aproape 10!
— Bre! Bre! de cînd o fi știind Marck ce e acela un dock?
— A căpătat cunoștiințe în chestiunile de marină de cînd îmi făcea mie corăbii de hîrtie, îi luă apărarea Joanna.
Văzîndu-se luat pe sus din cauza lăudăroșenii sale, își lăsă de o parte vastele sale cunoștiințe maritime și porni, împreună cu grupul celorlalți, să colinde dock-urile, care în realitate erau numai 5 nu 10 după cum se arătase el meșter să spună.
Dar nu găsiră nimica. Întorcîndu-se cu spatele la un imens vapor ce încărca cu elevatorul niște lăzi, se așezară pe o lădiță de portocale, foarte amărîți că nu se puteau descurca în învălmășeala aceasta de vase. Nu aflară nici cel puțin dacă sunt vase care să plece în Africa, dar mi-te în Mozambic.
— Ei, ce ne facem, prietenilor? spuse Marck cu o voce ce nu mai era atît de încrezută ca înainte.
— Ce să facem! Ne odihnim. Apoi o să căutăm mai departe.
— Curajul să nu-l pierdem, spuse cu jumătzte de gură, Mathew.
Și ciudat. Din tot grupul de patru, cel mai puțin descurajat era ... Joanna. Era tot zîmbitoare și încredințată că vor izbîndi.
— Îmi pare bine că m’a fericit Dumnezeu cu astfel de frați. Un adevărat noroc. Curajoși foarte. Plini de inițiativă. Vom ajunge departe, foarte departe. Numai ași vrea să știu dacă curajul vostru se rezumă numai la cele făcute pîn’acum!
Discursul acesta ținut de Joanna, cu un ton aspru de copil imbufnat, le căzu în cap, o găleată cu apă rece. Așa că plecară grumazul și cu privirile în jos, frămîntau fel de fel de idei. Să se ducă să întrebe de un vapor care merge la Mozambic, ar fi devenit suspecți. Așa că renunțară la gîndul acesta, care îi arunca în pericolul de a fi dscoperiți.
Se gîndiră că mult mai bine ar fi să aștepte ca timpul să hotărască. Așa că se duseră la un hotel mai de mîna a treia, unde închiriară, pe numele mătușei Betty, două camere, anunțînd pe directorul hotelului că peste cîteva zile va veni și mătușa lor ca să plece împreună în Anglia.
Să începem să povestim suferințele prin care au trecut cei patru tineri, așteptînd un prilej prielnic pentru plecare, ar fi ca să întristăm prea mult pe cetitori.
După vreo două săptămîni, se hotărîră să se ducă iarăși în port.
Rătăciră îndelung, privind la tot felul de vase care încărcau sau descărcau. Oprindu-se în fața unui vas care încărca, Mathew întrebă:
— Ce vas o fi acesta care încarcă?
Întrebarea făcu și pe ceilalți curioși.
— Văd că scrie „Bangwelo”, ceti pe prora vasului, Luca.
— Ciudat nume. Oare unde o fi mergînd?
— Dumnezeu știe?
— Ce păcat că nu se introduce și la vapoare obligația să scrie încotro merg, așa cum este la trenuri!
Oftatul lui Marck era oful tuturor.
— Totuți, Bangwelo este numele unui munte din Africa, căută și găsi cu mare greutate prin amintirile sale geografice, Marck.
— Pot săm te lămuresc mai precis, corigentule. Bangwelo este numele unui lac din Africa Orientală.
— Și se află în Africa?
— Exact. Ai nimerit-o bine de astă dată.
Pe cînd discutau asupra propietarului acestui nume sonor și foarte african, se auzi un tropăit greoiu și o voce de bas izbucni în spatele lor:
— Ei, amicilor, deranjați-vă că trebue să săltăm lada.
Cînd copii se întoarseră să vadă cine era cel care vorbea pe tonul acesta, rămaseră încremeniți. Un strigăt, ieși din piepturile lor:
— Tommie!
— Tu aici!
— Hamal în port!
Aceiași surpriză se vedea și pe fața numitului Tommie.
— Voi! Aici erați? O lume întreagă vă caută și voi vă plimbați prin port. Nu știți că din cauza voastră am fost dat afară din serviciu? Adică, la drept vorbind, nu voi sunteți de vină ci mătușa vostră, trăsnita aia de Betty. S-a dus la poliție și a reclamat că am lăsat să vă fure gangsterii, pentru că nu putea să-și închipue că voi singuri v’ați cărat bagajele la tramway. M-a acuzat pe mine de complicitate cu gangsterii și a cerut să fiu dat afară. Acuma am aici de lucru, dar să nu credeți că sunt hamal. Eu sunt marinar! În timpul războiului am fost matros pe crucișetorul Sea-Hawk și am fost decorat. Dar ce-i cu voi? De ce nu spuneți nimic? Ce-i cu voi la Boston? De ce ați plecat de acasă?
Dar ce puteau ei să zică? Nevinovații! Tăceau și ascultau cu gurile căscate toată povestea lui Tommie, bietul sergent dat afară din cauza lor. Se simțeau foarte vinovați.
În afară de asta, le mai intrase o frică în inimi. Acum Tommie îi va lua și-i va da pe mîna mătușei Betty. Toate planurile lor se năruiau ca un castel din cărți de joc.
Dar o altă surpriză îi aștepta. Joanna, luîndu-și inima în dinți, se adresă lui Tommie:
— Dragă Tommie, ne pare atît de bine că te-am întîlnit, că ne-am zăpăcit cu totul. Noi am plecat, pentru că după ce a murit mama pe care o iubeai și tu în felul tău, ne-am aflat singuri pe această lume plină de răi. Și ne-am gîndit să ne ducem la tatăl nostru.
— Unde? întrerupse curios Tommie, care știa că de zece ani nu se mai auzise nimic de profesorul Richard Armstrong.
— Nici noi nu știm, dar să vezi...
Joanna se întrerupse puțin. Văzînd-o că șovăie, Tommie îi veni în ajutor: 
— Să ne așezăm pe lada asta și o să-mi povestiți totul. Așa e?

Tommie se simțea oarecum încurcat, acum după ce Luca termină povestirea nenorocitei lor de aventuri. Înțelegea acum de ce pentru copii era imposibil ca să mai stea împreună cu tușa Betty, acuma cînd ei aveau de îndeplinit o datorie mai mare decît sta în putința vreunui om. Dar ei erau patru!
— Copiii mei, eu sunt un om bătrîn, trecut de jumătatea vieții. Și nu mi-e frică să-mi reiau dela început vieața mea de matroz. Stau și mă gîndesc. Dacă nu v’ași ajuta, m-ar pedepsi conștiința mea.
— Oare poți să faci ceva pentru noi?
Întreruperea venea din partea lui Luca.
Vorbind încet, Tommie răspunse:
— Cred că da. Nici nu vă dați seama ce noroc ați avut cînd v’ați așezat în fața acestui vas. Știți unde merge?
— Nu!
— Vasul de pasageri și transport „Bangwelo”, are destinația Mozambic, capitala coloniei protugheze Estad d’Africa Oriental.
Un „ah!” de mirare se auzi. Totul părea de necrezut; și întîlnirea cu Tommie și faptul că exista un vapor care pleca direct la Mozambic.
— Și în ce zi va pleca?
Joanna deabia îndrăsni să întrebe.
Tommie dădu un răspuns la care nu se așteptau.
— Chiar astă-seară.
— Nu mai spune!
— La ce oră?
Întrebările năvăleau nestăpînite.
— Eu am să vă ajut atîta cît îmi va sta în putință.
— Oare ai să poți?
— Da. Vă voiu îmbarca clandestin pe „Bangwelo”. În magazia de alături sunt niște lăzi goale în care se vor aduce din Mozambic, niște gorile. Să mergem imediat acolo și voiu face tot posibilul ca să vă ascund înlăuntru, în așa fel, ca să aveți aer destul. De mîncare aveți ceva?
— Da, în ruk-sak-ul pe care îl are Mathew.
— Perfect! Atunci veți sta acolo de minune. Numai să nu scoateți o vorbă. De fapt, pînă pleacă vasul, căci după aceia poate să vă prindă mult și bine, de oarece „Bangwelo” merge fără escală pînă la Mozambic și nu o să se întoarcă ca să vă debarce pe voi.
Peste o jumătate de oră, lăzile care urmau să transporte, la întoarcerea vaporului, gorilele din Angola, erau urcate cu elevatorul pe bordul lui „Bangwelo”.

Și în momentul cînd Marck, care se afla cu Luca într-una din lăzi, se găsi suspendat între cer și apă, cu picioarele în sus, se gîndi:
„Școala de sigur este una din instituțiile cele mai folositoare. Niciodată nu m’ași fi așteptat ca gorilele să facă parte dintre nobilii noștri strămoși, dar mi-te să mai existe și situația asta afurisită ca să-mi întîlnesc înaintașii în aceiași locuință... ”
Dar Luca nu-și mai continuă aceste filosofii, căci lada luase o înclinare îngrijorătoare și amenința să cadă în mare.
Dar totul trecu cu bine și la un moment dat, cele două lăzi se găseau, una lîngă alta, pe puntea dindărătul vasului. Prin cîteva ciocănituri ușoare în pereții lăzilor, se asigurară de existența reciprocă a tuturor.
La un ceas dela aterizarea lor pe puntea vaporului „Bangwelo”, se simți deodată o vibrație puternică, care făcea vasul să tremure din toate încheieturile. Mașinile vaporului se puseră în mișcare. Peste cîteva minute, „Bangwelo” se depărta dela cheiul portului. Lumea flutura batistele și muzicile cîntau. Sirenele sunară de două ori.
Probabil că și inimile eroilor noștri băteau tot atît de tare ca și pistoanele mașinilor corăbiei. După cîteva minute, „Bangwelo” ieși din port și mașinile începură să lucreze cu toată puterea.
După altă jumătate de oră, tinerii noștri puteau să creadă că prima parte a aventurei lor începuse destul de bine. Nici țărmul nu se mai vedea.
Se înserase. Vaporul plecase la șase și acum era trecut de șapte. Era puțin cam răcoare, dar copii noștri nu se plînseră. Luminile de bord se aprinseră și o orchestră începu să cînte în salonul cel mare al vaporului.
Pela miezul nopții, adormiseră cu toții, afară de Mathew, care sta pe gînduri. Era cam trist. Pînă acum le merseseră toate bine, dar nu se știa cum se va termina. Vor isbuti? În momentul acesta se auzi un sgomot de pași, care se apropiau. Cineva se opri lîngă ei. Era Tommie. După ce stătu puțin de vorbă cu Mathew, plecă la treaba lui.
A doua zi de dimineață, copii se sculară de vreme. Și dacă ghinionul nu ar fi vrut ca însuși căpitanul vasului să treacă pe lîngă lăzi și să se așeze pe cea în care se afla Mathew cu Joanna, poate că tinerii noștri ar fi putut călători nedescoperiți pînă la sosirea în Mozambic. Și în timp ce căpitanul își aprindea pipa, rămase surprins de sgomotul suspect care se auzea. Era ceva ca un sforăit și chiar așa era. Era celebrul solo pe nas executat de mathew, care dormea. Căpitanul Roberts, foarte curios, se uită printre crăpături și văzu pe amîndoi tinerii adormiți. Fură treziți de ciocănitul pe care căpitanul îl execută cu coada pipei pe scîndurile lăzii.
— Ei tinerilor! Scuzați de deranj, dar sculați-vă ca să facem cunoștință.
În cîteva minute, căpitanul află totul de la copii. Însă o inimă de irlandez nu se desminte niciodată... Chiar își șterse o lacrimă cu colțul batistei.
— Măi copii, eu sunt de părere, că e bine ca nimeni să nu știe că v’ați îmbarcat clandestin. N’am să vă denunț nimănui, căci atunci nu veți mai ajunge la niciun rezultat. Voiu spune că eu v’am îmbarcat. Vă voiu da chiar și bilete.

În felul acesta, cei patru aventurieri căpătară pe „Bangwelo” o cabină mica, pe la coada vasului. Seara fură invitați de steward în sufrageria cea mare. La masa prezida cîpitanul Roberts, care îi prezentă ca pe niște copii ce i-au fost încredințați ca să-i lase la Mozambic.
Lumea se uita cu curiozitate și cu simpatie la ei. După ce mîcară felurile multe și gustoase ale bucătăriei vasului, toată lumea trecu în salonul cel mare. Era luminat din plin și o orchestra își acorda în surdină instrumentele. 
Căpitanul Roberts, cuvîntă:
— Ladies and gentlemens, am plăcerea să vă aduc la cunoștință că am organizat o mica serată cu concursul celor patru amici ai mei. Întîmplător am aflat că se bucură de un dar dumnezeesc. Ne vor cînta romanțe, care ne vor aduce aminte de bătrîna noastră Anglie, ca și de cea nouă.
Toată lumea aplaudă cu însuflețire. Tinerii noștri, care aveau o educație muzicală destul de serioasă, își aleseră cîte un instrument. Astfel se formă un trio din banjo, ghitară și pianul la care luă loc, Marck, care era un pianist minunat.
Cîntară „O Susannach!”, „My old country”, „Lives of grass” precum și celebra romanță irlandeză „Mother, mother, you are my love”. Cîntară cu atîta talent și suflet, încît doamnele și domnii, în frunte cu căpitanul Roberts, își ștergeau, foarte emoționați, nasul.

Spre sud de lacul Nairobi
Treceau zile după zile și nopți după nopți, treceau săptămîni după săptămîni. Și după fiecare minut care trecea, se apropiau de Mozambic cu cîțiva metri.
…Căpitanul Roberts vorbea cu doamna Astor, o americancă foarte bogată.
— No, m’am, ce ziceți de micii mei prieteni?
— Admirabili Cap. Admirabili. Curînd împlinesc 48 de ani. Am să regret că nu am așa copii. Toată lumea îi iubește. Sunt niște mici gentlemeni. Perfect educați. Mai ales Marck. Îmi place foarte mult.
Bine înțeles că doamna exagera puțin. Nu în privința copiilor, ci în privința vîrstei. Căci adevărul era mai trist! Toată lumea știa și mai ales Căpitanul Roberts, că Mrs. Astor era posesoarea a 53 de ani bătuți pe muchie. 
Asta nu ar interesa intru nimic pe cetitori, dacă Mrs. Astor și Căpitanul Roberts, nu s’ar fi îndreptat înspre salonul Nr. II, unde se aflau cei patru tineri. Luca cu Mathew și cu Joanna stăteau în jurul pianului, acompaniind-o pe sora lor care cînta cîteva bucăți, după rugămintea asistenței.
Marck era în schimb preocupat de chestiuni mai puțin artistice, însă cu mult mai interesante. Privea la un joc de pocker. Un joc de noroc, la care luau parte patru cetățeni, din care trei pierdeau în mod continuu, iar al patrulea cîștiga în același mod.
— Nu prea miroase bine, mormăia printer dinți Marck.
De ieri seară, Mr. Robinson, așa se chema cel de al patrulea, un domn antipatic, îi făcea o impresie ciudată.
— Cu mîinile acestea, parcă-i un drac! vorbea de unul singur Marck, continuînd a suspecta cu atenție sus numitele member.
Se părea că Mr. Robinson, căuta să influențeze norocul. În orice caz un lucru foarte urît. Dar Mr. Robinson nu era singur. Doi tineri, tot atît de antipatici, îl asistau îndeaproape. Prea era din cale-afară ca bunul Mister Astor, soțul doamnei despre am vorbit mai sus, să piardă. Era un om cu suflet foarte bun.
Marck tresări. Observase ceva. Și în acel moment strigă:
— Stop!
Toți ridicară privirile spre el. Marck se duse spre mister Astor și îi spuse ceva la ureche.
— Domnilor! începu mister astor, cred că nu vă supărați dacă am să vă bănui că trișați.
Interpelații, adică grupul Robinson, îngălbeniră.
— Îmi voiu permite ca să vă perchiziționez.
Și procedînd imediat la cele anunțate, Mr. Astor găsi în manșetele lui Mr. Robinson un as și un popă. Foarte indignat și roșu la față, le spuse:
— Să vă fie rușine! Părăsiți imediat salonul!
Grupul Robinson se execută, fără murmur și șovăire.
Mister Astor mulțumi lui Marck și-l invită ca împreună cu frații săi să ia masa cu el. Mathew însă întîrzie cîteva minute. După ce se termină masa, tinerii se retraseră într’un colț al salonului. Mathew, care în tot timpul mesei nu scosese nicio vorbă, zise:
E ceva groaznic. Nu m’așteptam la așa ceva. Escrocii și-au pus în gînd să-l arunce în mare pe Marck! Eram pe dunetă și am pîndit tot ce-au vorbit. Vor să se răzbune. Ce-i de făcut?
— Foarte simplu, răspunse Marck. Am eu un plan. Mă iertați, dar trebuie să mă duc să mă culc. Probabil că în această noapte chiar, vor să-mi facă baie.
Și plecă.
Copiii mai rămaseră încă puțin timp.
Cînd se duseră la culcare, văzură pe Marck dormind tun în patul său, cu fața la perete. Nu-l mai deranjară. Se desbrăcară pe întuneric și adormiră.
La miezul nopții și poate chiar mai tîrziu, căci nu-i obligatoriu ca asasinatele să se întîmple și fantomele să apară exact la 12 noaptea, ușa fu deschisă brusc și doui indivizi mascați, pătrunseră înlăuntru.
— O mișcare și sunteți morți! care e patul lui Marck?
Copiii, buimăciți de somn, îl arătară pe Marck și vrură în același timp să sară din paturi ca să se repeadă la cei doui mascați.
— Nu mișcați! Vă spunem să nu mișcați.
— Bandiți ordinari!
— Să nu credeți că ne e frică să tragem. Avem surdine la revolver.
Atunci copii fură nevoiți să se retragă în paturile lor. Cei doui mascați înfășcară pe Marck, care dormea ca niciodată de greu, îl înfășurară în pătură și-l tîrîră afară. Îl duseră la parapetul tribordului și fără ca să scoată vreo vorbă în plus, îl aruncară peste bord, în mare.
Un strigăt înfiorător se auzi! era vocea lui mister Robinson, care îngrozit, cerea ajutor.
Cei doui mascați, rămaseră un moment fără vieață, apoi văzînd această situație, o luară la goană și dispărură.
Mister Robinson, părăsit de tovarăși, continua să se sbată în valurile întunecate ale oceanului. În acel moment se auzi vocea paznicului de pe gabie:
— Om la mare!
Ofițerul de quart repetă și el:
— Om în mare! Opriți mașinile. Să se lanseze o barcă!
Marinarii dela posturi dădură fuga și coborîră o barcă de salvare. Conducerea lor o luase… Marck!
În momentul cînd barca ajunsese la mister Robinson, care urla de zor, Marck întinse mîinile și-l trase în barcă. Dar destinul fu mai neiertător. Un rechin, care patrula prin apele lui „Bangwelo”, chiar în minutul cînd Robinson se urca în luntre, se repezise feroce la mîna acestuia care atîrna în apă și… un urlet de durere străpunse liniștea nopții. Mîna atîrna moartă, fără degete…
Prima întrebare fu:
— Cum se face că tovarășii mei m’au aruncat în apă?
— Foarte simplu, amice, răspunse îngăduitor și explicativ Marck. Atunci cînd am aflat de planul vostru, mi-am făcut și eu unul. Cabina noastră avea nr. 93, iar a vostră 94. Aceste cabine fiind alăturea, se putea foarte ușor produce o confuzie. Am schimbat numerele de metal, care apoi le-am pus la cabinele respective. Cabina mea devenise 94 și a dumitale 93. Te-ai culcat apoi foarte liniștit în patul meu și văzînd că celelate paturi sunt goale, ai crezut că tovarășii tăi sunt la datorie. Dar paturile erau ale fraților mei, care întîrziaseră pe punte și care au venit mai tîrziu. Așa că scumpii matale prieteni, te-au aruncat pe d-ta, crezînd că sunt eu. Asta e tot!
A doua zi „Bangwelo”, după o lungă călătorie, care a decurs, după cum am văzut, nu fără peripeții, își făcea intrarea triumfală în portul larg deschis al Mozambicului. Primirea fu foarte călduroasă, avîndu-se în vedere că nu sosea decît odată pe an la Mozambic. Musicile cîntau tot atît de frumos ca și la plecarea din Boston.
— Dragii mei, zise căpitanul Roberts, iată-ne ajunși la capătul drumului. De-acuma trebue să ne despărțim. Am observant că aveți suflete bune și că știți să vă descurcați ușor. Nu vă urez altceva, decît să aveți parte de același noroc ca și pînă acuma. Și cînd veți ajunge la tatăl vostru, să-i spuneți că v’a ajutat Căpitanul Roberts.
Copiii, foarte emoționați, ascultară micul discurs al căpitanului și muțumindu-i din inimă, se strecurară printre pasagerii care forfoteau prin port.
În orașul acesta African, în care căldura domnea înnăbușitoare, simțiră nevoia să se odihnească undeva și să se răcorească. Așa că intrară într’un restaurant care se afla în fața consulatului American. O mulțime de lume se afla înlăuntru. Cântau, dansau, beau mai ales răcoritoare din pricina căldurii. Erau mai mulți negri și mulatri decît albi.
Se așezară la o masa mai retrasă și chemară un chelner care îi servi. Nu comandaseră cine știe ce masă bogată, căci nu prea le era foame. Și apoi banii nu trebuiau risipiți.
Mîncînd, se mai liniștiră. Marck puse o întrebare care îi chinuia pe toți în gînd.
— Diseară unde o să dormim?
— Mai ales că suntem într’o țară străină!
Dar Luca interveni încurajator:
— Cred că nu pe stradă, tinere Marck!
În timpul acestei conversații cu înțepături, un negru bătrîn, un tip superb de rasă bantu, veni și luă loc lîngă masa tinerilor noștri. Copiii nu luară seama la acest bătrîn negru, care curios ca toți cei din rasa sa, trăgea cu urechea la conversația lor.
— Dar parcă aveam adresa dela hotelul unde trăsese tata în 1930.
— Da, este. Mi se pare că în geamantanul Joannei.
Joanna căută și dădu plicul scrisorii pe care o primiseră dela tatăl lor, cu zece ani în urmă.
— Ce scrie! Ia citește adresa, Marck.
— Profesor Richard Armstrong, hotel Espalanade, Mozambic.
Cînd pronunțară numele profesorului Armstrong, negrul se sculă imediat dela masa lui și veni ca să-i întrebe curios:
— Iertați, mister and lady, voi cunoașteți pe mister profesor?
Negrul vorbea destul de correct englezește.
— De care profesor vorbești mata?
Întrebarea lui Luca era destul de dreaptă.
— I beg your pardon, (vă cer iertare) dar am crezut că d-voastră cunoașteți pe mister profesor Richard Armstrong, din U.S.A.
 Atunci Mathew, în întrebă repede și nerăbdător:
— De unde îl cunoști? Spune!
Negru se miră foarte mult de felul lipsit de calm al tînărului:
— Cum să nu-l cunosc? Auzi întrebare. Doar eu l-am călăuzit prin Africa. Eu am fost călăuza expediției condusă de profesor Neagoe. 






















Partea II-a
La Sud de Lacul Nairobi

Un an prin Continentul Negru
În fundul orizontului, se zărește o enormă pată albăstrue. Este marginea unei păduri. Cerul este de un albastru de scrobeală. Sub cerul acesta uscat și fără de vieață, fără nouri, nu se mișcă nimic. Totul pare mort. Aerul apasă atăt de greu și căldura este atît de apăsătoare, încît nu pare de crezut ca pe aici să existe o urmă de vieață. De cîteva luni de zile, nu a căzut niciun strop de ploaie. Ierburile s’au uscat și pămîntul a crăpat din cauza secetei arzătoare ca plumbul topit.
Dar iată că în zare se arată un grup de furnici. Merg în coloană, una după alta. Se apropie coloana. Dar parcă nu sunt furnici! Cu cît se apropie, parcă sunt oameni. Și chiar oameni sunt. Se apropiau încetul cu încetul.
În frunte merge un negru bătrîn. În urma lui un tînăr, care tot timpul, în mod ciudat, se uită la mîna stîngă. Și încolonați unul după altul, se succed: o tînără fată, încă doi băiețide vreo 15 - 16 ani. După ei, la o oarecare distanță, calcă greu pămîntul fierbinte, vreo cinci-șase purtători de bagaje. Merg din greu, copleșiți de căldură. Sudoarea le curge apă nu altceva, deși sunt îmbrăcați subțire, în pantaloni scurți de baloon-side și cămăși din același material. Totuși merg. Cu hotărîre. Trag pașii, unii după alții, fără oprire.
— Ia spune, bătrîne călăuzitor, mai e mult pînă la fluviu? se adresă în engleză, tînărul care mergea în urma negrului din fruntea coloanei.
— Tinere stăpîn, vor mai trece de trei ori o zi și o noapte. Dar de pe aici se poate simți boarea nămolului din mlaștinile aproape uscate care se află în preajma fluviului, care mai departe, se varsă în Nairobi.
— În fluviu sunt crocodili?
Joanna întrebase cu puțină frică în glas.
Răspunsul bătrînului, care știa pățania ei de acum o lună, cînd era să fie prinsă de un crocodil, căci se așezase pe el crezînd că e un trunchiu de copac uscat, veni liniștitor:
— Nu! În fluviu ca și în lacul Nairobi, crocodili nu sunt...
— Vai, ce bine!...
— ... dar sunt caimani, niște crocodili mai mici, dar mai răi de o mie de ori. Spunînd acestea, bătrînul se uită cercetător spre liziera pădurei, care se vedea acuma în stînga coloanei.
Spune:
— Dacă tinerii stăpîni vor încuviința, sunt de părere că nu ar fi rău să innoptăm la adăpostul acestei păduri. Înserarea va coborî încurînd.
Tînărul care venea imediat după călăuză, acceptă printr’un gest și bătrînul strigă cîteva comenzi, în dialectu bantu, către purtătorii de bagaje și se îndreptară cu toții, spre marginea albastră a pădurei. Numai în Africa se pot vedea asemenea apropieri între savană și pădurea umbroasă și umedă.
Bătrînul găsi un loc nimerit pentru innoptat. Era un mic intrînd în marginea pădurii, așternut cu o iarbă mătăsoasă și mică. Purtătorii de bagaje lăsară, cu un oftat de ușurare, baloturile pe care le purtaseră cinci ceasuri in șir. La o comandă a bătrînului, plecară cu toporiștele în pădure ca să adune vreascuri pentru focul de peste noapte.
Cel mai mare dintre tineri, se duse înspre unul din baloturi și despachetîndu-l, scaose o foaie de cort. Cu ajutorul celorlalți, o desfăcu și înjghebă un cort, de-ți era mai mare dragul. După puțin timp, sosiră hamalii încărcați cu crengi uscate, pentru toată noaptea. În felul acesta – ținînd aprins focul viu pînă în zorii zilei – fiarele nu se vor apropia și tot astfel vor scăpa și de înțepăturile înveninate ale țînțarilor, care la equator sunt extraordinari de obraznici. Copacii înalți, cu frunza lată și grasă de apă, de un verde închis, plin de clorofilă, țineau o bună pază împotriva ochilor străini, căci chiar și în savană sunt ochi pînditori.
Un foc se aprinse. Un hamal bantu, frecînd cu repeziciune uimitoare, două lemne uscate unul de altul, căpătase focul acesta. Repede se mări, căpătînd flacără vioaie. De odată se auzi un pocnet de pușcă. Săriră cu toții în picioare, speriați. Din pădure, apăru tînărul cel mic, tîrînd după el o gazelă de pădure. Era tînără și avea carnea fragedă, așa cum le trebuie unor călători înfometați. Îndată se înjghebă un proțap și bietul animal nu mai avu de unde să știe că va ajunge în burdihanele tinere ale acestor călători.
În aceste locuri, noaptea se lasă deodată, întunecîndu-se în mai puțin de o minută. La lumina focului, astfel, pe întunerec, se așezară cu toții la masă și după ce dădură jumătate din gazela friptă negrilor, restul îl împărțiră între ei. După ce terminară, băură și cîte o cafea neagră, din boabe prăjite și sdrobite în gamelă, cu un sălbatec gust amărui. Apoi se culcară. În cort era liniște și din afara nopții africane, se auzea greerul equatorial care țîrîia tărișor și gros.
O voce de fetiță, se auzi de-abia șoptită:
— Mi-e somn!
— Culcă-te, Joanna.
Noaptea devenise plină de sgomotele apropiate și îndepărtate ale pădurii equatoriale. În depărtare se auze trîmbița zumzuitoare a unui elefant. Pe semne că prin prejurimi era o adăpătoare, căci se auzi ceartă de sălbăticiuni, care se înghesuiau la locul cel mai bun dela apă.
Și printre aceste sunete, care sunt obișnuite acestor locuri, se auzea mai tare decît toate, un hîrîit ciudat, prelung și opintit, cînd ca un tăiat de ferestreu, cînd ca un bufnit de pompă și acoperea celelalte sgomote ale pădurii.
Era Mathew, care găsea cu cale ca și în mijlocul Continentului Negru, să nu părăsească vechile deprinderi muzicale, cu înclinații pentru bas.
— Uff! Iar sforăie, Mathew.
— Culcă-te și dormi, Luca.
— Încearcă tu, să vedem dacă poți. 
Ca o dovadă că se poate. Marck se întoarse pe partea cealaltă și peste un minut, se auzi și nasul său care cînta pe un ton mai sus decît al lui Mathew.
— Ce bine era dacă nu se inventa muzica!...

După cum îmi închipui, cetitorii noștri, și-au dat seama că este vorba despre eroica expediție a celor patru tineri Armstrong. În momentul cînd ne întîlnim iarăși cu acești bravi copii, se împlinește aproape anul, decînd au plecat din Mozambic. Un întreg an de rătăciri pe coclaurile arse de soarele de plumb topit al Continentului Negru. Și cîte întimplări n’au petrecut, fapte, ce ies din deprinderile oamenilor de bună ziua.
Și nici urmă de tatăl lor. Nimic!
Totuși, printr’un noroc nemaiîntîlnit, găsiră pe cel mai necesar om care ar fi putut să-l întîlnească. Sonoma, fosta călăuză a profesorului Armstrong, de nouă ani aștepta clipa cînd să zărească pe stăpînul său, care dispăruse în chip ciudat tocmai lîngă lacul Nairobi. Un moment crezuse că profesorul se înapoiase pe alte căi în America. Cum Sonoma știa să cetească, aflase din ziare că nu se mai auzea nimica despre fostul său stăpîn. Despre un lucru nu pomenise el autorităților: despre scrisoarea pe care i-o lăsase dispărutul. După dorința arătată în această scrisoare, tăcuse și nu-și bătuse gura. Cănd printr’o întîmplare oarbă se întîlni cu Mathew, Marck, Luca și Joanna, se puse la dispoziția lor, dintr’o pornire pe care nu știa cum o să și-o lămurească. Atunci copii îi povestiră tot ce se întîmplase în acest timp. Cu ajutorul lui cumpăraseră din magazinele Mozambic-ului toate cîte le era de trebuință. 
Și într’o dimineață, porniră împreună cu Sonoma. Erau întovărășiți de cei cinci purtători de bagaje, pe care îi năimise bătrîna călăuză.
Și merseră astfel luni de zile. Ziua mergeau necontenit, cîte 8-10 ceasuri, fără de odihnă. Seara cădeau frînți de oboseală. Trăiau mai mult din vînat.
Să fi trecut cam un an de zile decînd plecaseră din Mozambic. Însă acum vom povesti întîmplările petrecute cu cinci zile mai înainte.
Va să zică, după cum am spus, acum cinci zile, pe cînd se pregăteau, așa cum se îndeletniciseră în seara aceasta, cu aranjarea locului de dormit, auziseră un tam-tam.
Marck trăsese atent cu urechea:
— Tam-tamul, radioul Africei.
— Oare ce transmite? se întrebă îngrijorat Mathew.
— Sonoma, ia vino încoa! Ia vezi te rog ce transmit aceștia?
Sonoma, ascultase cu capul dat pe spate, ca să prindă mai bine sunetele acestea ritmate și înnăbușite.
Și dăduse de știre:
— Tare-i ciudat! Vestea este pentru noi.
— Cum se poate? se miraseră cu toții.
— Ne dă de știre, că în locul acesta să așteptăm fără să mișcăm mai departe, pe trimișii tribului Niam-Go, care trebuie să vină.
— Ce trib mai e și ăsta? Niam-Go? Hm!
Întrebarea lui Luca era oarecum pornită de curiozitatea lui, care se îndrepta totdeauna spre ceea ce era nou..
Răspunsul lui Sonoma fusese simplu:
— Niam-Go sunt oameni buni. Vecini cu tribul meu și stăpînii pămînturilor acestea.
Pe la mijlocul nopții, negrii care făceau de pază, mai la o parte de foc, anunțaseră că au venit trimișii Niam-Go.
Mathew, după sfatul lui Sonoma, orîndui-se primirea acestora într’un fel măreț. Pe un butuc de lemn stătea Mathew, înconjurat de Marck și Luca, de-a-dreapta și de-a-stînga. Joanna nu trebuia să ia parte. Sonoma, în calitate de tălmaci, era în picioare.
— Să fie aduși înaintea mea, trimișii neamului Niam-Go!
Vocea lui Mathew era poruncitoare, așa după cum îl învățase Sonoma, căci nu mai așa se putea impune față de negri, de orice rasă ar fi.
Rolul jucat de Mathew se sfîrșise. Apoi începuse să întrebe bătrîna călăuză:
— Ce vă aduce la noi? Prietenie sau dușmănie?
— Frate al nostru! Ca prieteni venim, căci avem nevoie de Măritul Stăpîn Alb.
— Care vă e nevoia și de unde ați aflat despre Măritul Stăpîn Alb?
Atunci cel mai bătrîn dintre Nima-Go, înaintase și spusese:
— În tot timpul cît ați fost pe cuprisul pămînturilor noastre, ați avut asupra voastră ochii de vulturi ai războinicilor noștri. Însă nu cu gînduri rele și ascunse. Aveam dorința numai să vedem ce fel de stăpîni albi sunt aceștia care străbat țara noastră. Tocmai că noi vream să îndreptăm o mare plîngere la Marele Stăpîn Alb, pentru o mare nenorocire care s’a abătut asupra noastră de acum trei ani. Cîmpiile noastre de ignami și de porumb, sunt an de an, făcute una cu pămîntul de către un elefant uriaș, de care nu știm dacă este ființă vie sau numai vis de-al nostru. Noi îi zicem M’keke, dar nu l-am văzut decît de departe, ca pe o umbră. Orice am încercat ca să-l nimicim, nu ne-a mers. Ne-a ucis bărbații noștri cei mai buni. Și de aceia facem întrebare: n’ar vroi Marele Stăpîn Alb să ne ajute?
După ce Sonoma tradusese lui Mathew cuvînt cu cuvînt, luînd aminte ce-i spusese acesta, răspunsese:
— Tînărul stăpîn, va veni să dea o mînă de ajutor.
După cum luaseră înțelegere cu Niam-Go, de dimineață făcuseră pregătirile ca să se călătorească spre sălașul tribului. Cînd au fost cu toții gata, băgaseră de seamă că Marck nu e. Dăduseră strigăte?
— Marrrk! Maaark... heee-huuu! ... Maaaaaaaark!...
Însă pădurea rămăsese mută, ne dînd ca răspuns decît ecoul strigătelor lor. Se gîndiră că poate, după felul lui, se sculase mai de dimneață ca să vîneze cîte ceva. Dar era ciudat, căci nu auziseră nicio împușcătură. Trimișii Niam-Go, luaseră și ei parte la cercetări.
Luca trăsese de o parte pe Mathew:
— Mă gîndesc, nu cumva l-or fi răpit chiar Niam-Go, ca în felul acesta să fie siguri de noi?
Însă iată că părerea aceasta a lui fusese doborîtă de strigătele lui Sonoma:
— Mister Mathew! Mister Mathew! Am găsit casca lui mister Mark! Mister Marck este răpit de neamul Massaï. Am găsit casca într’un tufiș, unde se vedeau urme de oameni mulți și era și-o săgeată.
Puțin cam speriați, căci auziseră despre Massaï lucruri cam urîte, se spunea că nu s’ar da înapoi dela o friptură grasă de alb, se găndiseră că cel mai bun lucru de făcut, ar fi să ceară ajutorul lui Niam-Go. Sub conducerea trimișilor, porniseră spre sălașurile tribului. Pe un labirint de poteci se desfășura drumul întortochiat și neumblat. 
Înaintau cu greu. Drumul era încurcat de liane, care trebuiau tăiate cu un cuțit special. Sudoarea le curgea șiroaie. Respirau cu greu aerul plin de umezeala grasă a codrului. Și mai le era și teamă. Le era că să nu fie urmați. Se uitau și la dreapta și la stînga. Se opreau de multe ori ca să audă dacă nu se simte vreun pas care frînge vreo creangă uscată sau un fîșîit de frunze. Apoi începură să grăbească pasul, cu gîndul să ajungă mai repede la luminiș, unde ar fi fost mai în siguranță, decît aici, unde în dosul fiecărui copac, putea să fie cîte un dușman înarmat cu săgeți otrăvite cu groaznica otravă a negrilor africani: „currara”!
Dar degeaba se temeau, căci nicio ființă omenească nu-i pîndea. Dar totuși, ca să spunem drept, erau urmăriți. Erau pîndiți de doi ochi mici și înfundați în orbite. Dar nu era om. Ci o fiară. Ochii aceștia mici și înguști, sclipeau răutăcioși. Se mișca încet de tot, acest ceva. Sau mai bine zis, acest cineva. De neînțeles cum de nu făcea niciun sgomot. Mai ales că trupul lui M’keke era mare cît o locomotivă Pacific. Căci M’keke era pînditorul din umbra.
Coloana întîia înainta prudentă pe potecă.
Un țipăt neomenesc, cum nu s’a mai auzit ieșind vreodată dintr’un gîtlej de om, străpunsese tăcerea pădurii. Era călăuza Niam-Go, care se afla în fruntea coloanei. Ceilalți, ca la un semn stabilit de mai înainte, o luaseră la fugă și fiecare cum putuse, se urcaseră în copacii cei mai groși și apropiați. Strigau îngroziți de moarte:
— M’keke, e M’keke!
De frică nici nu puteau spune mai mult.
Mathew cu Luca, se urcaseră, împreună cu Sonoma, într’un baobab uriaș, cu ramurile groase și împletite.
Numai că în groaza lor atît de grăbită, uitaseră, nu știe cum, pe Joanna, care rămăsese pe potecă. Inima în piept i se făcuse cît un purece, strigînd încetișor:
— Mathew! Mathew! Ia-mă și pe mine sus.
— Joanna?
Strigătul de groază era a lui Luca.
— Nu se poate să mă lăsați aici. Mi-e frică, Mathew.
Poate că era prea tîrziu strigătul ei de ajutor. Se strînsese în ea de frică cît un pui de pitpalacă. Dar M’keke o observase. Sunînd din enorma lui trompetă, strigătul său de războiu, se pornise ca un tank și alerga orbit de furie, strivind arbuștii, spre bietul pui de om, uitat în mijlocul potecii. Dacă nu intervenea ceva, Joanna era pierdută.
Și acel ceva fu Mathew.
Dela o înălțime de trei metri, sărise în fața lui M’keke și fără să stea pe gînduri, trăsese din automatul său Winchester, 6 focuri la rînd. Se vede că M’keke fusese lovit. Îngenunchiase. De sus, din boabab, Luca, care avea lîngă el pe Sonoma, smulsese de pe umerii acestuia, greaua carabină Peabody, cu cartușe explosibile și fără să mai ochiască, trăsese în marea căpățînă a lui M’keke trei lovituri, care puseseră capăt vieții acestuia.
Pe potecă, leșinată, Joanna nu mai respira. Alb ca varul, Mathew se dusese spre ea și-o ridicase în brațe.
Cînd Joanna își revenise din această grozavă spaimă, se hotărîse să pornească spre Niam-Go. Trimișii tribului, nu mai puteau de bucurie. Cîțiva dintre ei o luaseră la picior și se duseseră înnainte, ca să vestească moartea lui M’keke.
Cînd ajunseră la sălașurile tribului, bătrînul șef îi aștepta cu toată curtea lui. Îi întîmpinase cu cuvinte alese. Dăduse oaspeților săi de seamă o gustare foarte bogată, în timpul căreia vorbiră despre moartea lui M’keke și despre dispariția lui Marck. La auzul acestei vești, bătrînul șef de trib promise tot ajutorul său.
Și noaptea tîrziu, în mijlocul satului, războinicii dansaseră vopsiți pe față cu sîngele lui M’keke, în jurul tam-tamului uriaș. La sfîrșitul dansului de victorie, la mijlocul nopții, tam-tamul, radio-ul Africei, trimetea, cu ajutorul misterioaselor sunete și ritmuri, veste către tribul Massaï: „Stăpînul Alb, împreună cu Niam-Go, a omorît pe M’keke. Dacă neamurile Massaï nu vor da îndărăt pe micul Stăpîn Alb, atunci vor avea soarta lui M’keke”.

Un mic elefant 
În satul acesta ascuns printre copaci, nu mișca nimica. De fapt, nici soarele nu răsărise. Se vedea numai o geană de lumină de acolo de unde trebuia să apară. Oamenii, pe furiș, ca niște pantere, se strecorau printre ierburile pădurii. Și totuși, nu se auzea niciun sgomot. Mergeau parcă alunecînd pe vată. Era mersul de războiu al tribului. Iar satul spre care călătoreau atît de înveninați, dar pe bună dreptate, era satul tribului Massaï. Dacă aceștia ar fi răspuns cu bunăvoință tam-tamului de astănoapte, nu ar fi fost războiu. De aceia dăduseră veste pentru ca Massaï să nu bănuiască că ei și porniseră la luptă.
Se întîlniseră cu doi tineri care se înapoiau din satul Massaï. Erau iscoadele pe care le trimseseră mai înainte. Cănd ajunseseră în fața bătrînului șef, se opriră și spuseseră:
— Massaï s’au pregătit toată noaptea de războiu. Tînărul Stăpîn Alb este legat la stîlpul de chinuri. 
Bătrînul șef le poruncise:
— Treceți în rîndurile din față ca să îndrumați pe ceilalți, cînd va veni vremea.
Un tremur nervos trecuse pe fața lui Mathew, care întovărășea expediția războinică a lui Niam-Go.
Șeful observase și zisese:
— Marele Stăpîn Alb nu trebue să se teamă de izbîndă. Massaï vor da îndărăt pe prizionier, împreună cu multe alte femei și vite de hrană. Răzbunarea va avea izbîndă.
— Cînd vom da atacul? întrebase acum ami liniștit, Mathew.
— În mijcolul serbării! fusese răspunsul scurt al bătrînului, fără să mai dea vreo altă explicație.
Dăduse apoi un ordin șoptit și grupul de războinici, cu lăncile în cumpănă, se mișcaseră mai departe, șerpuitor.
În timpul acesta se luminase bine de ziuă. Satul Massaï era acum în plină mișcare. Femeile ieșiseră din colibe și făceau treburile obișnuite ale gospodăriei. Spre rușinea Africei, trebuie să mărturisim, că erau foarte sumar îmbrăcate. Tot astfel și bărbații lor, care ieșiseră în grup mare spre coliba cea mai mare din sat.
În fața colibei șefului, era un stîlp. Și de stîlp, legat cu liane groase, era Marck. Bietul Marck! Cu cîtă răbdare își aștepta sfîrșitul! Nu mai avea nicio speranță. În timp ce legăturile îi intraseră adînc în carne, se găndea la frații lui și la Joanna. Și era mîhnit că el nu va avea parte să mai vadă pe tatăl său.
În coliba șefului era mare discuție. Delegații tribului Massaï, se împărțiseră în două mari grupe, din care una era pentru fierberea lui Marck și alta pentru frigerea acestuia. Numai vreo doi sau trei delegați, în minoritate, erau pentru prăjirea în uleiu de cocos. Însă șeful tribului, susținînd partida celor ce doreau friptură, aceștia căpătară majoritate de voturi. Astfel soarta lui Marck era hotărîtă.
În cîteva minute, vestit prin strigăte sălbatice, fără nimic omenesc în ele, tot satul era strîns în jurul stîlpului de sacrificiu, pentru a sărbători cum se cuvine această mare întîmplare. Femeile nu erau primite la astfel de socoteli, decît numai ca să stea de o parte și să privească. Cel mai de seamă loc, era al bărbaților care urmau să execute toate ritualurile trebuincioase.
După lanțuri de bărbați, cu fețele vopsite cu sînge de antilopă ucisă decuseară, se adunaseră în formă de cercuri în jurul stîlpului de care era înlănțuit Marck, cu liane groase, care îi intrau adînc în carne. Dinspre palmierul cel mare, unde se afla tam-tamul de seamă al satului, pornise deodată un uruit bine ritmat și dansatorii morții, începuseră dansul lor, după bătaia opintită și întretăiată a celui ce bătea tam-tamul cu o sălbăticie și înfrigurare de parcă era nebun. Ritmul acesta, era din ce în ce mai repede, că innebunea pe ascultători. Era ca o bătaie învolburată a săngelui în vine. Cu puterea și dorința sîngelui în ochi, dansau cele două cercuri de negri. Acuma era foarte vijelios tam-tamul. Danțul nu mai era danț. O fugă bătută pe loc, și împleticiri desordonate. Negrii se băteau cu pumnii în piept, strigînd blestemății la adresa tribului Niam-Go.
Unul din dansatori, la o comandă strigată gîfîit de șeful tribului, ridicase lancea și o zvîrlise cu putere spre prizionier. Dar o aruncase cu dibăcie, în așa fel ca să nu-l rănească. Se înfipsese lîngă gît. Strigăte de bucurie și de admirație izbucniseră din partea femeilor. Apoi fusese rîndul altui războinic să arunce lancea sa, care se înfipsese în partea cealaltă a gîtului.
Acum trebuia să vină sfîrșitul. Al treilea dansator, aruncătorul lăncii care trebuia să omoare, venise aproape de Marck, la vreo zece metri, jucînd mărunt, ca beat, în ritmul înnebunuit al tam-tamului. Ridicase lancea, oprindu-se din dans. Mușchii i se încordaseră. Tam-tamul se oprise. Șuieratul lăncii străpunsese sinistru tăcerea care se lăsase ca o pînză peste negri îmbătați de sînge. Un strigăt groaznic, de moarte, sfîșiase liniștea și dansatorul negru se prăbușise la pămînt, cu pieptul străpuns de o lance, care mai vibra încă. Într’o tăcere de moarte, toți priviră îngroziți la trupul mort. Dar prea multă vreme de gîndire nu avuseseră, căci o pădure de lăncii șueraseră, venind să-i țintuiască pentru totdeauna pe pămîntul pe care voiau să-l păteze cu sîngele unui nevinovat.
Negrii lui Niam-Go, dăduseră năvală în sat, ucigînd fără nicio milă pe oricine purta o lance. În timp ce Niam-Go alergau să facă prizioneri și robi, Marck, care leșinase, fusese readus la vieață de către Mathew, care sta plecat asupra lui, veghindu-l.
— Hai, băiete, lasă-te de glume și nu mai face pe mortu!
Marck nu răspunsese la tonul de glumă al fratelui său, pentru binecuvîntul motiv că nu putea din cauza slăbiciunei.
După o jumătate de ceas, vestea victoriei era transmisă tuturor triburilor din pădurea equatorială, prin ajutorul tam-tamului tribului învins.
În aceiași seară, avusese loc o serbare în satul tribului Niam-Go. În mijlocul pieții centrale din sat, se aprinsese un rug mare de lemn bine mirositor. Tot satul era adunat în jurul său. Sărbătoreau două evenimente: moartea lui M’keke și eliberarea lui Marck.
Bucuria era atît de mare, încît bătrînul șef de trib, tăiase cîțiva din porcii săi. S’a danțat foarte mult la această serbare, s’a băut și mai mult vin de palmier decît de obiceiu, stropind din belșug bucățile de friptură grasă de porc. Tinerii aveau un loc de onoare, stînd pe o rogojină la stînga bătrînului șef.
— Oare la ce te gîdeai, Marck, cînd stimabilii aceia căpătaseră gust să te digere sub formă de cotlet de porc? întrebase cu o curiozitate de nestăpînit, Mathew.
— În unele momente nu mă gîndeam la nimic, însă uneori mă gîndeam cu durere că nu am să văd pe tata.
Vocea lui Marck, care totdeauna era veselă și bine dispusă, de data aceasta era serioasă și tristă.
— Bucuria de acum, după cum se vede, e mare. Dar unde e bucuria noastră, a noastră, înțelegeți ce vreau să spun! Cînd vom putea aprinde și noi rugul dansului victoriei de a fi găsit pe tata? De un an rătăcim pe coclaurile acestea, uscate și aprinse.
Luca întervenise:
— Era de așteptat, Marck dragă, ca să desnădăjduiești atît de repede, mai ales după ce ai trecut prin atîtea. Însă noi, sau cel puțin eu, n’am pierdut nădejdea.
Toți aprobaseră din cap cuvintele lui Luca.
Spre ziuă, căci serbarea ținuse toată noaptea, expediția celor patru copii, își luaseră rămas bun dela cumsecadele șef Niam-Go, care, la despărțire, plîngea. Tot satul îi condusese pînă la marginea pădurii. Și acolo, își mai luaseră încă odată rămas bun. Și merseseră mai departe, toată ziua, pînă cînd ajunseseră în cantonamentul în care dormeau acuma.

Poate din cauză că noaptea trecută nu dormiseră de loc la serbarea lui Niam-Go, de aceea dormeau acuma atît de adînc.
Dormeau atît de adînc încît nici nu auziră un trîmbițat de elefant care nu părea îndepărtat. A doua oară, trîmbițatul acesta cu ton jalnic, păru și mai apropiat.
Și ca niciodată, un elefant, care nu se prea apropie de focurile oamenilor, își făcu apariția. Dar nu era un elefant! Era numai un pui de elefant. De abia avea vreo cîțiva ani, atît era de mic. Nu trebue să ne mirăm, căci elefanții care trăesc cîteva sute de ani, la zece ani se poate spune că sunt de țîță.
De abia cînd trompa lui se ridică pentru a treia oară, ca să emită sunetul acela dureros, somnoroșii noștri îl auziră.
— Marck, scoală!
— Hei! copii, sculații, nu auziți?
— Elefanții!...
Marck, scoțînd afară capul din cort, strigă rîzînd:
— O! ce mai elefant!
Mathew, care și el era tot atît de curios să vadă ce înseamnă năvala acestor elefanți, cînd văzu pe autorul acestor trîmbițări, surîse:
— O închipuire de elefant. Parcă e de cauciuc. Poți să-l pui la gură și să-l umfli. Ia ieșiți afară!
Dînd urmare poftirii acestuia, dădură buzna să vadă și ei minunea.
Un pui de elefant, mic cît un vițeluș, căruia îi curgeau lacrmile șiroaie din ochi. Ceva care făcu pe copii să se uite nedumeriți unul la altul.
Bătrînul Sonoma se apropie și zise:
— Știți cine este, masters?
— Da ce, tu știi?
— Da.
— Dar de unde? Cum poți să-l cunoști? Cum poți ști cine e?
— Păi nu ați văzut cum seamănă cu M’keke? Mi-au spus Niam-Go, că M’keke avea un pui, care-l însoțea totdeauna în expedițiile sale. Are și el o dungă albă pe frunte.
Copiii, uitîndu-se mai cu luare aminte la elefant, văzură cu adevărat că are semnul lui M’keke. Marck, care totdeauna avea provizii de zahar în buzunar, ca un mîncăcios ce era, scoase o bucățică și o dădu acestui elefant micuț.
Îl botezară Keke.

Acum expediției i se mai adăogise și Keke, care repede devenise prietenul tutror. Era atît de simpatic și pe tot atîta de folositor, încît totdeauna era pus în fruntea coloanei. Noaptea dormea împreună cu tinerii, care găsiră în el o minunată sobă vie, pentru nopțile reci ale Africei.
Keke, avea și el o simpatie. Și spre bucuria tuturor, aceasta era Joanna.
Era favorita lui. Noaptea, cînd dromeau cu toții, veghea ca reptilele veninoase să nu se apropie de ea. Dimineața, se lăsa în genunchi, ca Joanna să se urce mai lesne în spatele lui. Dansînd de bucurie, o pornea în fruntea coloanei, țopăind ca un urs, cu toată frica Joannei.
— Zău, dacă nu sunt gelos! spunea de multe ori Marck.
— Să-ți spun drept, frate dragă, dacă eu ași fi elefant ași prefera-o tot pe Joanna.
— Nici nu mă gîndesc, că mai e mult dela tine pînă la elefant. Depărtarea nu e mare.
— Haide! Haide! nu vă certați pentru un dobitoc! interveni rituos, Mathew. 
Din fruntea coloanei, Joanna strigă:
— De care dobitoc vorbești, Mathew? De Luca sau de Keke?
Pufniră cu toții în rîs. Însă hotărît, era că tot Joanna rămîsese prietena cea mai bună a lui Keke.
Keke nu era o greutate pentru ei, căci era foarte ușor de hrănit , el fiind un ierbivor convins.
Și mergînd astfel spre apus, trecau zile după zile și nopți după nopți. Și era din ce în ce mai cald și aerul mai apăsător. Proviziile de împuținau. Hotărîră să trăiască numai din vînat. Nu era chiar atît de gravă situația, dacă desnădejdea nu ar fi făcut cuib în inimile lor.
— Cînd ajungem, Sonoma?
— Nu mai e mult, mister Luck.
— Luca, nu Luck. De cîte ori să-ți mai spun? 
— Yes, mister Luck, de acum voiu spune mister Luca.

Timpul era și mai schimbător și ceva parcă apăsa în aer. Parcă cerul devenise greoiu și-i acoperea ca o mască de cauciuc încins. Cu toate că aerul părea încă uscat, țînțarii începuseră să roiască în fiecare seară. Copiii luau în fiecare seară, cîte un gram de chinină. Într’o seară, Sonoma, prinse un țînțar, mirat de prea marea lor mulțime, ca să vadă din ce neam fac parte. Uitîndu-se ciudat la cel prins, îl studie îndelungat și spuse:
— E un țînțar de apă! Cred c’am ajuns.
— Cum?
— Trebue să fie lacul Nairobi.
— Va să zică, am ajuns?
— No, master. Va trebui să mergem pe mal, în jos, spre miază-zi.

... Și chiar a doua zi, porniră înspre Sud. Însă seară de seară, și chiar de multe ori și ziua, mai mulți, tot mai mulți țînțari. Și frigurile își făcură apariția. La început se îmbolnăvi Tengo, unul dintre purtătorii de bagaje. Trebui ca să fie purtat de alți doi. În seara următoare, se îmbolnăvi Luca și Marck.
Se aflau la o milă engleză de lac. Chinina nu mai ajuta la nimic.
În dimineața zilei care urmă, nu se mai putură pune pe picioare nici Sonoma, bătrîna călăuză, nici Mathew. Toți se svîrcoleau în jarul febrelor palustre. Keke devenise infirmier de primă calitate. Fiind imun față de astfel de boale, se ducea zilnic la apa care se afla la o milă de locul unde boleau cei din expediție și aducea. Pe trompa sa. Gălețile de pînză, pline cu apă. I le umplea Joanna, pe care o purta călare pe spatele său. Cei patru purtători de bagaje, care mai rămăseseră zdraveni, fugiseră. Într’o înserare, se întoarseră, tîrîndu-se cu greu. Numai Joanna părea că va scăpa cu vieață din toată pedeapsa asta. Zi de zi se ducea la marginea lacului, călare pe gîtul lui Keke, ca să aducă în cele două găleți, o ușurare celor care se pîrjoleau lîngă copacii care nu dădeau nicio umbră.
Mai era puțină chinină.
O împărțiră cu toții, fără deosebire de-i alb sau negru. Apa se împarte, la fel după jălanie și durere.
Au trecut aproape cinci zile și nu se vedea nicio îmbunătățire.
Ziua de azi pare că este mai grea decît toate celelalte. Zzzzz! Țînțarii bîzîie mai tare ca o sută de avioane. Sunetul acesta mărunt și subțire, le distruge nervii. Zzzzz... zzzzzzz... fără oprire și nădejde. Trebue iarăși apă. Să le ude frunțile. Sonoma a ridicat puțin capul.
— Ce e bătrînule? Ai vrut să te jertfești pentru noi și noi nu-ți putem ajuta cu nimic!
— Nu-i nimic, miss Joanna.
— Dar ce-i?
— Veniți mai aproape puțin.
— Vrei să-mi spui ceva?
Joanna se apropiase de Sonoma, care zăcea pe un balot la picioarele unui bătrîn boabab.
— Miss Joanna...

Au vorbit aproape o oră. Cu greu. Frigurile îl apucau și-l lăsau pe bietul bătrîn, care nu putu să vorbească decît cănd îl mai lăsau frigurile. La terminarea acestei convorbiri gîfîite și întretăiate de frisoanele cumplite ale frigurilor tropicale, Joanna se duse drept spre Mathew, care era, de drept și de fapt șeful expediției:
— Nu mai am nimic.
— Nici chinină?
— Nici chinină și poate că am să mă îmbolnăvesc și eu. Cine ne va scoate din acest impas dacă nu luăm o hotărîre?
— Dar nu-i altceva de făcut, gemu cu greu Mathew, care intra iarăși în prada unei crize, care dură aproape trei minute.
— Ba da, am să plec.
— Cum ai zis? Unde?
Răspunsul fu dat de altcineva, nu de Joanna. Răspunsul fu dat de însăși urechile sale, care auziră în desișul vîjîitului ce zumzăia în ureche, în ciuda febrei, tropăitul lui Keke care alerga ca un accelerat sub îndemnul unor strigăte: de sigur că era Joanna.
Se îndreptau spre răsărit.

Lacul Nairobi
Chiar pentru un bărbat este destul de greu să călărească un elefant. Cînd elefactul merge la pas, mersul lui provoacă un fel de rău de uscat. Deci trebue să vă închipuiți ce însemnează să călătorească o fetiță de 16 ani, pe un elefant care nu merge la pas, ci în viteza unui expres. De fapt, este foarte cunoscut, că elefanții se arată a fi unele din cele mai rapide animale. Merg uneori mult mai repede decît o girafă: Însă aceasta se întîmplă numai în rare ocazii. Și atunci ating cu ușurință 30-35 de km. pe oră.
Joanna părea că ar cîrmui pe Keke prin degetul ei, căci acesta îi făcea chiar pe plac. Gonea ca și cum ar fi înțeles disperarea ei. Pînă la Niam-Go, erau 320 de mile engleze.
— „Doamne ajută-mi să nu cad. Nu mă lăsa să cad!”
În goana halucinantă, Keke parcă ar fi înnebunit. Atît era de încordat în efortul său, încît nu ținea seama de niciun obstacol sau sdruncinătură, care ar fi putut să doboare pe biata fetiță, care se agățase cu brațele de gîtul lui.

Lagărul se vedea în ceața dimineții ca un joc de păpuși. Cortul aplecat într’o parte, părea ca beat. De fapt nu mai adăpostea pe nimeni.
— Sonoma! Marck!
Dar nimeni nu răspunse la întrebarea gemută a lui Luca. Nici Mathew, care somnola cu fruntea scăldată în sudoare, nici Marck care striga și el după Sonoma. Dar Sonoma era dus după apă. Îi trebuiau aproape două ore ca să se întoarcă. Și tot drumul acesta îl făcea numai pe brînci. Sonoma, care deși era mai bătrîn de cît toți, era și mai rezistent. Făcea de trei zile încoace, cu ultimile forțe, acest drum al calvarului. Din calea aceasta ucigătoare nu se innapoia decît cu o jumătate de găleată, cealaltă jumătate vărsîdu-se pe drum. Cu un prosop murdar și rupt, muia frunțile bolnavilor, dîndu-le astfel o iluzie de fericire. Răcoare!
În ziua aceasta, Sonoma mai slăbit ca niciodată, se întoarse dela apă abia după amiază și nu adusese decît foarte puțină apă pe fund. Mai mult nu putuse. Dădu apă bolnavilor și apoi se tîrî lîngă trunchiul unui boabab pentru ca de acolo să privească încontinuu spre răsărit, așa cum făcea de altfel în fiecare zi.
Dar o slăbiciune extraordinară îl cuprinse. Pînă auzise un sgomot surd, nu făcuse nicio mișcare din care să se deducă că e în vieață.
Dar sgomotul se apropia și mai mult. Dar chiar în acel moment el nu-l auzi, căci capul îi căzu pe piept și se prăbuși la picioarele arborelui.
În zare își făcea apariția Keke, urmat de o grupă de cincizeci de oameni, care fugeau în pas alergător. Purtată de patru negri pe un hamac, venea și Joanna. Se sculase acum în picioare, cu toată boala ei, căci se înbolnăvise pe drum și ridicîndu-se în capul oaselor, începu să strige bătrînului șef Niam-Go:
— Acolo! Acolo, la boababul acela înalt.
În cîteva clipite fură lîngă trupul în nesimțire al călăuzei. Joanna, sărind jos din hamac, se repezi spre cort.
— Marck! Mathew! Luca! Răspundeți, pentru numele lui Dumnezeu!
Se lăsă în genunchi lîngă Luca, care delira cu ochii deschiși:
— O! Joanna! strigă el recunoscînd-o cu greu. De cînd te strig și nu mai vii!
Văzînd că sunt cu toții în vieață, se duse la șeful Niam-Go, care era aplecat asupra lui Sonoma, cu care se împrietenise foarte mult în timpul aventurilor cu M’keke și Massaï. Îl examină, punînd urechea la pieptul lui. Spuse încet:
— Trăiește!
După cîteva zile erau cu toții restabiliți. Îngrijirile misterioase ale bătrînului șef Niam-Go, încetul, îi adusese pe toți la vieață. Îi învelise în niște scoarță de copac, care mirosea urăt a catran și iată-i acuma sdraveni și în toată puterea. După trei zile, cei cincizeci de Niam-Go, împreună cu șeful lor, își luară rămas bun dela prietenii lor albi. Iar expediția micilor Armstrong, într’o bună dimineață, porni la drum, îndreptîndu-se spre Sudul lacului Nairobi.
Urmară cîteva zile de drum greu și primejdios, căci trebuiau să străbată o bucată de pădure destul de periculoasă. Potecile trebuiau să și le croiască singuri prin păianjenișul de liane. Acesta era atît de încurcat, încît trebuia aproape un ceas ca să înainteze o sută de metri. Și pînă la lac, mai erau încă trei mile englezești, ceea ce face cam cinci kilometri și jumătate.
Însă întîmplarea vru să-i mai încerce odată.
La un moment dat, Joanna se coborî jos de pe Keke, căci era nevoie de el ca să dea la o parte o bucată mare de lemn. Keke se îndreptă liniștit spre bucata aceasta lungă de arbore, o luă de mijloc cu trompa și o împinse la o parte. Și pe cînd făcea treaba aceasta cu greutate și încetineală, se întîmplă nenorocirea. Dispăru deodată ca și cum ar fi intrat în pămînt. Țipete furioase se auziră peste cîteva clipe.
Keke căzuse într’o cursă părăsită, pentru elefanți.
Era o groapă mare, adîncă de vreo zece picioare. Bietul Keke se învîrtea înfuriat de ici colo, ne știind ce să facă. Scotea trîmbițări furioase din apendicele său nazal, făcînd ca să asurzească urechile tinerilor ce-l priveau încurcați. Îl strigară de mai multe ori, dar nu se potoli.
— Nu, ce e de făcut? se gîndi cu glas tare Marck.
— Să-l lăsăm oare aici?
— Nu vă e rușine? Nerușinaților! ... Ați uitat că v’a salvat vieața?
Cu o voce gata să dea în plîns intervenise furioasă 
— Bine, dar cum putem să-i ajutăm?
— Ba să-i ajutați cum o să știți, căci el nu s’a întrebat așa de idiot ca voi, cum o să facă să vă ajute, atunci cînd alerga de era să-și dea sufletul, prin savana pustie în timpul nopții.
Joanna isbucni în plîns, amărîtă peste măsură de nerecunoștiința lor.
Apoi adăogă:
— Treaba vostră! Puteți să vă unde vreți. Duceți-vă!
— Cum așa?
— Eu rămîn! N’am să mă mișc de aciea. Nici moartă.
Luca, care pînă atunci se ținuse de o parte și nu scosese nicio vorbă, se dădu mai aproape de ei și cu un aer misterios, spuse:
— Voi ați citit pe Kipling?
— Ce?
Strigaseră cu toții.
— Da. Ați citit pe Rudyard Kipling?
— Ce ești nebun? Ce legătură are Keke cu Kipling?
— Ba are. O foarte mare legătură. Dacă l-ați citit, vă veți aduce aminte de o nuvelă a sa „Copilul elefanților”, în care Kipling descrie cum un copil a reușit, prin traiul comun cu elefanții, să se apropie atît de mult de sufletul și obiceiurile lor, încît se putea înțelege cu ei, așa cum se întelegea cu oamenii. Chiar la un moment dat a putut să ia parte la unul din cele mai stranii ritualuri ale elefantilor, pe care le-a văzut vreodată vreun om. E vorba de „Dansul Elefanților”. Ajunsese la acea perfecțiune a spiritului de observație, încît în orice moment putea să imite absolut toate sunetele pe care le scot fiarele pădurilor equatoriale și tropicale.
— Nu, și unde vrei să ajungi cu discursul acesta?
— Nu vă grăbiți. E simplu de tot. Sunt anumite trîmbițări de chemare ale elefanților, altele de cerere de ajutor, altele de a semnala numai prezența lor. Am căutat să bag și eu de seamă la chestiile astea, tot timpul decînd îl avem noi pe Keke. De cîte ori nu trîmbița și el așa, fără niciun motiv și noi nu luam în seamă.. De multe ori, în aceste strigăte fără importanță, i se răspundea. Ceva ca un ecou îndepărtat. Keke ciulea urechile și mergea mai departe, liniștit. Cănd nu primea răspunsul, devenea neliniștit și striga din trompa lui a doua oară. Și repeta strigătul său pînă cînd i se răspundea mai curînd sau mai tîrziu.
— Ei și? se impacientă Marck.
— Bine, dar nu observați că de aci se deduce că elefanții ori unde s’ar afla, sunt totdeauna în legătură cu ceilalți semeni ai lor? Ascultați cu atenție strigătul lui acuma. E straniu. E un strigăt de ajutor. În timpul liber m’am exersat să imit diferite sunete de animale și am reușit.
— Dar noi nu înțelegem ce legătură are cu Keke!
— Am să vă expun un plan. Voiu pleca singur în căutarea elefanților. Trebue să fie vreo turmă prin apropiere. Eri, pe cînd eram cu Sonoma după vînat, am văzut o mulțime de urme. Voi așteptați-mă. Suiți-vă cu toții în copaci și așteptați-mă pînă am să mă întorc. Părerea mea este că Keke trebue salvat cu orice preț.
Și fără să-și mai ia la revedere sau să mai zică ceva, dispăru în direcția din care veniseră:
— Lucaaaaa!
— Master Luck, Maaaater Luuuuck! Unde pleci?
Bietul Sonoma striga disperat.
După ce așteptară în zadar un răspuns din partea lui Luca, se hotărîră să se urce cu toții în marii eucalipții, care se găseau în poiana aceasta. Își făcură niște culcușuri destul de comode și nimeni nu mai mișcă.
Din depărtare se auzea din cînd în cînd strigăte de ajutor, scoase de trompă de elefant.
Keke, în groapă, se mișca neliniștit și asculta cu atenție aceste strigăte.

În așteptarea aceasta de neîndurat, trecu o zi.
Și nimic!
Era acum după amiaza zilei a treia. Keke, în groapă, se resemnase în nenorocirea lui și nu mai scotea niciun geamăt.
Tîrziu, în după amiaza zilei a treia, un tremur cuprinse pămîntul. Negrii se înfricoșară și se urcară și mai sus în eucalypți. Iar tinerii noștri nu întîrziară să le urmeze pilda lor. Pămîntul se sguduia ca prins de cutremur. Toate vietățile codrului începură să fugă speriate, care încotro apuca. Și fură cu toții martorii unei întîmplări nemai-văzute.
Treizeci de elefanți, veneau în rînduri dese, călcînd totul în picioare. Copacii se îndoiau sub apăsarea lor. Făceau același sgomot ca și o uriașă armată de demoni de oțel. Sub greutatea lor, pămîntul se îndoia. Cînd ajunseră sub copacii în care stăteau tinerii noștrii, se auzi un strigăt: 
— „Heee-hooo-haw”
La acest ordin, elefanții se opriră. În fruntea turmei de elefanți se afla un exemplar frumos și unic. Avea o mărime de două ori mai înaltă decît a celorlalți din turmă. Pe gîtul lui, cu un băț în mînă era Luca...
Tras la față și murdar, ars de soare și de vînturi, părea și el o sălbăticiune. Elefantul cel mare se lăsă în genunchi și poporul din copaci văzu cu groază cum Luca se lăsa să alunece în jos și cum se strecoară printre picioarele celor treizeci de elefanți, care stăteau nemișcați ca niște statui. Se duse la groapa în care era Keke. Se plecă spre el și scoase din gîtlej un sunet din cele mai neauzite și mai nelămurite de cei de sus. Keke răspunse cu trîmbițări de bucurie nebună. Elefanții ceilalți, cînd auziră glasul celui din cursă, se mișcară în grup ca să vadă ce era acolo. Elefantul cel mare, cel pe care venise Luca, se apropie chiar de marginea groapei. Se știe cît de mare este inteligența elefanților. Dovadă vie este și scena care urmă. Împreună cu Luca, care se urcase din nou pe gătul lui, șeful turmei de elefanți, printr’un sunet neînțeles pentru cei care priveau din copaci, cu gurile căscate la toate acestea, mai chemă încă trei elefanți de dimensiuni uriașe, lîngă groapa nefericitului Keke. Fără ca să stea mult pe gînduri, ca și cum totul ar fi fost de cu vreme hotărît, se așezară de o parte șe de alta a groapei, cîte doui și lăsîndu-se în genunchi, pe marginea acelei curse, își înnodară trompele pe sub burta lui Keke, ridicîndu-l la suprafața pămîntului, ca niște macarale uriașe.
Astfel fu scos Keke. Bucuria lui nu avea margini. Luca se dădu jos de pe elefantul cel mare, se apropie apoi de urechea lui, mormăi ceva. Atunci șeful turmei ridică trompa și scoțînd un trîmbițat sălbatec, porni în fruntea celor treizeci de elefanți, pe același drum pe care veniseră. Din depărtare se auzi în curînd un strigăt de rămas bun. Luca și Keke, după o clipită scoaseră și ei același strigăt de rămas bun, spre uimirea celor de sus.
Grupul celor „de sus” coborî jos. Ce bucurie pe toți, dar mai ales pe Keke.
— Ia spune, Luca dragă, cum ai făcut?
— Ce să fac?
— Bine dragă, dar toată chestia asta cu elefanții.
— E ceva cam încurcat. Dacă o să vă spun poate că nu o să credeți.
— Ce să mai credem. Am văzut!
Luca se opri din vorbă și uitîndu-se cu ochii în zare, se gîndi o clipă, la întîmplările care păreau atît de neînțelese și care trecuse în ultimile zile. Ochii i se împînziseră.
— Nici eu nu mă așteptam să iasă atît de bine, spuse el.
— Dar explică-ne și nouă, cel puțin, ce-ai făcut în zilele acestea din urmă?
— Mai întîiu ași vrea să mănînc ceva.
— Dar cum, ți-e foame?
— Afară de frunze, n’am mîncat nimic, timp de trei zile.
Imediat, Joanna scaose din sacul de călătorie, o cutie de corned-boef și niște pîine uscată. Luca se repezi la mîncare ca și cum n’ar fi mîncat de un veac. După ce se sătură de-a-binelea, începu să povestească:
— Cînd am plecat dela voi, am mers pe poteca pe care noi am croit-o prin pădure. La un moment dat nu am mai putut regăsi urmele. Vegetația crescuse la loc, așa cum numai în aceste locuri se poate întîmpla. Atunci, renunțînd să mai caut propriile noastre urme, am început să mă uit după ceva dovezi despre trecera vreunei turme de elefanți. Am întrebuințat cea mai simplă metodă, adică aceea de a căuta aceste mărturii în frunzișul copacilor. Este un lucru constatat, că atunci cînd mai mulți elefanți trec printr’o pădure, lasă în urma lor , prin consumarea frunzelor din arborii copacilor mai tineri (ale căror frunze le plac nespus de mult) o dîră care se vede foarte bine, ca și cum cineva ar fi tăiat frunzele acelor arbuști, exact la o înălțime de trei metri, cam aceasta fiind înălțimea elefanților.
Marck întrerupse:
— Ascultă, tu vrei să ne bați capul cu lecții de științe naturale?
— Stai, dom’le un pic, acum reviu la subiect. După cum vă spun, am găsit urmele trecerii unei turme de elefanți. Însă, judecînd după șoseaua suspendată pe care o croiseră în verdeața pădurii, trebuia să fie o turmă enormă. „Hee-how-ho! Hew-hoo-hoo!” am început să strig astfel strigătul lor de ajutor. Spre a mea mirare, la cîteva sute de metri dindărătul meu, primii răspuns puternic „How-hoo-hoo! Hee-How-ho!”. Vă închipuiți de sigur, care fu gîndul meu, cînd mă aflai în fața unei namile de elefant cît M’keke de mare și în urma acestuia veneau bălăbănindu-se, alte treizeci de urieșe închipuiri din astea. Șeful turmei, primul care se mișca înaintea tuturor, spre groaza mea, mă înșfăcă într’o clipită de mijloc și mă ridică pînă la înălțimea ochilor săi, ca să bage bine de seamă ce fel de gînganie mai e și aiasta, de n’are frică și se încumete să strige , întocmai ca elefantul, cînd se află în mare primejdie. Se vede că i-am fost simpatic, căci mă dădu mai departe, din trompă în trompă, pe la toți cei treizeci de uriași. În tot timpul acesta strigai strigătul de ajutor al lor. Și nu făcui rău. Căci în felul acesta își dădură seama că este ceva neobișnuit. Și ne împrietenirăm! De aci înainte știți ce s’a petrecut.

Cascada Lacului Nairobi
După cinci zile de mers prin jungla deasă ca peria și care părea cu neputință de pătruns, grupul celor patru tineri, împreună cu Sonoma și cei cinci purtători de bagaje, se pomeni, într’o după amiază, în fața apei.
Mathew întrebă?
— Ce apă e asta?
— Aceasta este Nairobi!
— Am ajuns?
— Nu se poate!
— Eu am spus că acesta este lacul Nairobi.
— Bine, atunci înseamnă că am ajuns.
— No, master, trebue să mergem cu mult mai departe, spre miază-zi. Acesta este numai mijlocul lacului.
Sfătuindu-se cu Sonoma, copiii au ajuns la gîndul că ar fi mai bine dacă ar merge mai departe cu pirogile.
— Bine, dar unde sunt pirogile?
Marck întrerupse nervos?
— Le vom construi!
— Crezi că e atît de ușor?
— În orice caz, cred că e mult mai ușor decît să mergem prin pădurile acestea umede și putregăioase. Vom poposi aici cîteva zile și le vom fabrica însăși noi.
— Dar de cînd te pricepi și cu chestinuni din acestea? De cînd ești constructor de piroge africane?
— Cu ajutorul lui Sonoma și cu amintirea celor citite, am nădejdea că voiu voi ajunge să fabric și pirogi.
După ce Luca se sfătui îndelung cu Sonoma, strigă niște comenzi la purtătorii de bagaje, ca să despacheteze totul. Campamentul se făcu sub niște copaci care se aflau pe malul lacului, la vreo sută de metri. După ce se făcu focul de seară, se așezară cu toții în jurul jarului roș. Peste cîteva clipite, liniștea înserării fu risipită de strigătele unui hamal, care bucuros, spunea că prinsese pește. Cum negrii sunt foarte dibaci în prinderea peștelui cu sulițele, peștele pe care îl adusese purtătorul, era mare și gras, să fi fost de vreo opt kilograme.
— Master, am văzut caimani!
Mathew, Luca și Sonoma se uitară cu grijă unul la altul. Caimanii sunt un soiu de crocodili foarte mici, însă nemaipomenit de cruzi. Ca niște fiare trag omul în apă și-l pun în nămol, în fundul lacului pînă ce putrezește. Cine încape în colții lor, este pierdut fără nădejde.
...Acuma noaptea s’a lăsat.
E tîrziu. Stelele sclipeau pe bolta australă ca niște felinare.
Dormeau toți.
...A doua zi de dimineață se sculară mai devreme decît de obiceiu. Sonoma împărți fiecăruia sarcinile pe care le avea de împlinit. Luară topoarele și în cîteva ceasuri dădură cîțiva copaci jos. Erau doi minunați boababi. Să fi fost de peste doui metri grosime. Drepți și înalți. Se puteau scobi două pirogi minunate. 
În timpul acesta, băieții și cu Joanna, se duseseră ca să se scalde. Apa era de minune. Nici prea rece, nici prea caldă. Soarele puternic bătea în apă, făcînd-o să strălucească ca o oglindă de oțel. Joanna nu se băgase în apă. Stătea pe mal și se juca alene în nisip. Mathew se depărtase mai mult de mal. Marck și Luca se suiseră pe un bătrîn arbore plutitor. Stăteau liniștiți și se odihneau după cursa de înnot pe care o făcuseră. Deodată se auzi un strigăt de groază.
— Caimanul! Caimanul!
— Mathew! Mathew!
Mathew, care era cuprins de farmecul înnotului, tresări cînd se auzi strigat pe nume. Mai ales că numele său se afla alăturea de altul foarte puțin plăcut. Se ridică mai sus, bătînd apa, ca să vadă mai bine ce se petrece. Văzu o linie care mergea ca un fulger pe fața apei, lăsînd spume în urma ei: era un caiman, care înainta ca un fulger spre mal. Și pe mal era Joanna. Atunci Mathew se hotărî, Joanna trebuia salvată cu orice preț. Își pipăi cuțitul de la brîu, pe care totdeauna în avea la dînsul. Porni cu nădejde, mai repede ca o barcă-motor, într’un înnot crawl, combinat cu indian. Caimanul era înaintea lui cu cinci metri, Mathew își încordă mușchii să-i plesnească și după un minut, care i se păru o veșnicie, ajunse la plaje în același minut cu caimanul. Dar era prea tîrziu. Acesta se repezise cu fălcile deschise spre Joanna. Într’o clipită, Mathew se hotărî. Se așeză între caiman și Joanna și așteptă. Cînd caimanul, care în furia lui nu mai vedea nimica, fu la un lat de palmă de el, întinse mîna în care ținea cuțitul țeapăn și drept și cînd caimanul strînse fălcile, cuțitul i se înfipse între cerul gurii și dinți și astfel nu mai putea închide niciodată gura. Mathew, asvârlindu-o pe Joanna la o parte, luă Winchesterul, care atîrna de un pom și trimise în capul fiarei, care se svârcolea.trei gloanțe blindate. Caimanul se întoarse pe o parte și muri.
Sub influența acestei întîmplări, care se putea termina rău, nu mai făcură de loc baie. Construirea pirogilor ținu o zi întreagă. Pe seară totul era terminat. Încercară aceste bărci africane și apoi le traseră pe mal. Se întoarseră la cantonament. Făcură focul și se strînseră unul lîngă altul tremurînd de frig. Mîncară. La urmă, luară o cafea neagră. O preparau sfărîmînd cîteva boabe de cafea în gamelă și apoi o prăjeau la jurul focului de uscături. În timp ce beau cafeaua, Marck puse o problemă, la care nu se gîndiseră:
— Va să zică, mîine dimineață ne vom îmbarca!
— Da! Și?
— Ne vom îmbarca noi, am zis, dar Keke? Oare va avea loc în pirogă? Dar dacă nu-l ține piroga și se scufundă? Și dacă refuză să se urce? Ce ne rămîne de făcut?
Salvatorul lui Keke, de astă dată fu Sonoma, care, după ce se gîndi puțin, spuse:
— Master Marck, am o idee. Keke are să meargă cu mine pe mal. Hamalii au să vîslească. Bineînțeles că o să ne pierdem din vedere.
Toți fură de părere că aceasta este cea mai bună ideie. Și plecară la culcare. După cîteva minute, la simphonia nopții equatoriale, se mai adaogă patru instrumente foarte ciudate pentru aceste locuri. După cum vă închipuiți, de sigur, rolul principal dintre aceste patru, îl avea Matew.
A doua zi de dimineață, Sonoma, călare pe gîtul lui Keke, porni înainte pe malul lacului. Pe lac pluteau cele două pirogi: într’una era Matew cu Joanna cu doi hamali și în cealaltă se lăfăia Marck, Luca și hamalii. Porniseră de vreun ceas. Lacul era atîta de limpede, încît se vedea vegetația de pe fund.
După amiază însă, înaintarea deveni imposibilă. Un baraj de stînci împiedica înaintarea. Oricît se suciră, oricît se învîrtiră, totul fu zadarnic. Se așezară atunci pe malul lacului, așteptînd să vină Sonoma. Peste cîteva minute, negrul apăru la orizont, călărind pe Keke.
Luca îi întrebă agitat:
— Spuneai că acest lac nu are niciun baraj.
Sonoma nu răspunse imediat, se duse liniștit pînă la stîncile de sub apă, se întoarse și cu o mirare întipărită ca o pecetie pe fața sa, ridică din umeri, zicînd:
— Acum nouă ani, cînd am fost aici, barajul ăsta de stînci, nu era!
Mirarea și nedumerirea deveniseră generale.
Au hotărît să părăsească pirogile, pe care, după ce le-au tras pe mal, le-au ascuns sub frunzarele arborilor. Drumul l-au continuat pe jos. Cu cît înaintau, au observat că apa lacului se mișca înceată în direcția în care mergeau. Pe măsură ce se depărtau de locul unde se găsea barajul, lacul căpăta mai curînd aspectul unui fluviu imens, din cauză că apa curgea acum cu o viteză care bătea la ochi. Keke părea nervos. Mai bine zis, neliniștit. Din întîmplare, Luca se uită la busola pe care o purta la mînă și dădu un strigăt:
— Sonoma, în ce direcție mergem?
— Cum adică? Spre miazăzi! Spre Sudul lacului. 
— Ești sigur?
— Cum?
— Te întreb încăodată, ești sigur că nu te-ai înșelat? Poate ai uitat drumul.
Fără să intervină în discuție, priveau la figura nedumerită a lui Sonoma care nu mai știa ce să înțeleagă din toate întrebările lui Luca, întrebări care păreau misterioase.
Sonoma se apără de bănuiala că ar fi greșit drumul.
— Master Luck, am fost de multe ori pe aceste locuri și pot să spun că niciodată nu m’am rătăcit.
De abia acuma interveniră Mathew și Marck:
— Ce s’a întîmplat?
— Ceva ce nu pot să înțeleg. Busola nu mai arată Nordul!
Mirați se uitară unul la altul.
— Ești nebun?
— Cum?
— Nu sunt de loc nebun! Sînt foarte sănătos. Însă înainte de a ajunge la barajul de stînci, busola arăta Nordul!
În timpul acesta Keke începu să se frămînte. Cu greu îl putură liniști. Hotărîră să meargă înainte. De ce o fi oare Keke atîta de neliniștit?
La un moment dat, Sonoma se lăsă jos la pămînt, puse urechea și spuse mirat:
— Se simte ca un fel de cutremurare a pămîntului. Se aude un uruit!
Tinerii controlară și ei. Era adevărat. Ceva ce nu se putea desluși bine. Ce putea oare să fie? Marck interveni energic:
— Să mergem să vedem ce e?
Urcînd o colină, cu Keke în frunte, care era foarte greu de stăpînit, Sonoma, cu o figură de nepătruns, din care nu puteai bănui nimica din ce se petrecea în sufletul său, iar în urmă Marck cu Luca și Joanna, mergînd înapoia hamalilor, aceștia ca să nu fugă de frică, căci dădeau semne de nervozitate mai mari decît Keke, reușiră, după jumătate de oră, să ajungă în culmea acestui deal. Și o priveliște minunată se înfățișa ochilor lor.
O cascadă de o înălțime înfiorătoare își arunca apele dela 80 de metri. Apele sburlite de iuțime se prăfuiau în milioane de picuri mici și nevăzuți. Era ca o pînză de lumină udă și rece, care se întindea peste fierbințeala bănuită a savanei supraîncinse.
Sonoma spuse gîtuit de o îngîndurare ciudată:
— Ultima dată cînd am fost aici, în 1930, această cascadă nu era.

Teritoriul omului necunoscut
Starea sufletească în care se aflau eroii noștri, nu se poate descrie. Totul părea deacum cu mult peste înțelegerile omenești și nu găseau felul în care să se liniștească.
Însă cel mai mișcat părea Sonoma. El, care cunoștea locurile acestea ca’n palmă, el, care fusese de atîtea ori prin coclaurile acestea, nu putea să-și mai iasă din mirare. Totuși, în mintea sa se închega o idee foarte încurcată, pe care însă n’o putea lămuri stăpînilor săi.
Marck și Mathew dădură dispoziții lui Sonoma.
Acesta, la rîndul său, ordonă hamalilor să depuie bagajele și să se ducă mai la o parte, să se odihnească. Însă negrii erau foarte neliniștiți. Se uitau în dreapta și în stînga. Sgomotul cascadei se auzea tare, nesfîrșit și asurzitor.
Mathew îl chemă pe Marck și împreună plecară spre cascadă s’o cerceteze. În mintea lui Mathew se înfiripase o ideie. În afară de cascada Victoria, în Africa nu se mai cunoștea o alta. Oricît de slabe ar fi fost cunoștiințele lor geografice, își dădeau seama că se aflau în fața unui fenomen care depășea ultimele descoperiri geografice.
Se înțeleseseră din ochi. Amândoi aveau același gînd și se apropiară cît putură mai mult de cascadă.
Sgomotul era asurzitor. Într’o secundă, fură învăluiți într’o pulbere atît de fină de apă pulverizată, încît în puțin timp fură udați pînă la piele. Deși prin partea locului, nu se vedeau stînci vulcanice, ivirea totuși fără niciun motiv a acestei cascade nu se putea explica, decît printr’o erupție a vreunui vulcan care pînă acuma stătuse ascuns.
Deodată vocea ascuțită a lui Marck se auzi cu atîta putere, din locul în care se depărtase, încît Mathew alergă îndată într’acolo.
— Iată ce-am găsit!
Cu degetul arăta pe nisipul plajei niște cartușe de metal, care se aflau chiar în dreptul cascadei. Mathew se plecă și luîndu-le în mînă se uită la ele cu atenție. Erau mîncate de cocleala verde, care atacase alama. Mai mult ca sigur că zăceau acolo de ani de zile, căci erau de un model foarte vechiu și de un calibru care nu se mai întrebuința din 1932.
Întorcîndu-se spre locul unde îi luaseră pe ceilalți, găsiră campamentul în ordine. Focul ardea liniștit. Sonoma, îngîndurat, învîrtea într’o frigare enormă de asupra jărăgaiului roșiatic, o bucată grasă de pulpă de antilopă. Keke părea că se mai liniștise. Marck chemă de o parte pe Joanna, pe Luca și pe Sonoma și ținură un fel de mic sfat.
Mathew luă cuvîntul:
— Priviți ce am găsit pe plajă!
— Ah!
Cuvîntul acesta de emoție nu l-a spus numai o singură persoană, ci l-au spus cu toții dintr’o dată.
Însă Sonoma mai avea ceva de spus:
— Cunosc cartușele acestea!
Un trăznet dacă ar fi căzut în mijlocul lor și nu ar fi produs mai multă tuburare decît spusele lui Sonoma.
Marck, cuprins de nedumerire, întrebă?
— De unde?
— Le cunosc de pe vremea cînd eram călăuza expediției Armstrong. Pe atunci se întrebuințau foarte mult aceste cartușe de alamă și mai ales acest calibru. Acum în locul turburărei, care cu cîteva clipe mai înainte le cuprisese sufletele, o mare bucurie le umplea inimile. Aceste cartușe coclite de vreme și uitate, pe nisipul plajei, le spuneau că tatăl lor a fost pe aici. Ori dacă a trecut pe aceste locuri, nu putea să fie departe de aici. Era primul semn, dela începutul călătoriei lor, care le amintea despre tatăl lor.
Însă rămînea partea cea mai grea. Cum o să-l găsească oare? Tot Marck, care în momentele lui libere avea idei, fu acela care găsi o deslegare a problemei.
— Dacă am găsit aceste cartușe, de sigur că pe aici, în jurul cascadei, vor mai fi și alte urme despre așezarea sau trecerea expediției Armstrong. Trebue să mai fi rămas ceva. Măcar o urmă cît de mică.
Mathew, care era de fapt șeful oficial al coloanei, fu de aceiași părere și întorcîndu-se spre Sonoma și spre ceilalți le spuse cu voce de poruncă:
— Mîine negrii vor rămîne în campament. Vor fi lăsați să se odihnească, după ce vor fi făcut muncile de dimineață, pînă la întoarcerea noastră. Cercetările vor fi făcute numai de noi cinci. De altfel, vă dați seama, că nimeni nu trebue să știe unde ne ducem. Negrii, cum sunt de fricoși și bănuitori, s’ar putea să se sperie într’atîta, încît să ne trezim fără ei. Acuma haide la culcare.
Cînd nu mai fu nimeni treaz, pe fețele tinere ale copiilor profesorului Armstrong, se afla un surîs, un zîmbet ce se adresa din somn tatălui lor pe care-l simțeau în apropiere. Noaptea era liniștită și numai în depărtare se auzeu cîteva hiene lătrînd.
Și pentru prima oară în vieața sa, Mathew încercă să nu mai sforăie în somn. Părea lucrul acesta atît de neobișnuit încît, în somn, Luca întorcîndu-se pe o parte, bombăni: „Oare de ce nu mai taie lemne Mathew?”
A doua zi, dimineață, se văzu a fi o zi frumoasă. Era răcoare așa că după ce luară o cafea, Sonoma, Mathew, Luca, Marck și Joanna, pe care nu o puteau lăsa singură, deși ar fi vrut să plece fără ea, se porniră în îndeplinirea planului lor de ieri.
Cînd fură cam la vreo două sute de metri depărtare de lagărul care se vedea în urmă, auziră înapoia lor un tropăit. Și Joanna se gîndi:
— Gata, uite-l și pe Keke, după noi!
Chiar el era. Deși fusese legat de un copăcel, venea în goană, tîrînd atîrnat de piciorul stîng de la spate, bietul arbust de care fusese legat. Nu știau ce să facă cu el.
În cele din urmă, mai ales că Joanna pusese vorbă bună pentru el, îl luaseră cu ei. Deși el nu auzea, nu putea glăsui, așa că nu se vedea cu ce ar fi încurcat.
După vreo cinci minute de drum ajunseră chiar în locul în care ieri găsiseră cartușele. Nu se vedea nimica deosebit.
Căutară cu atenție pînă tîrziu după-amiază. Soarele fierbea. Pietrele pe care călcau se încinseseră atăt de tare, încît frigeau picioarele. Pulberea apei, care se fărămița, fiind aruncată de la înălțimea aceia, cînd atingea piatra înfirebîntată, se prefăcea deîndată în vapori.
Keke nu prea fusese cuminte. Apa îl atrăgea la joacă. De vreo cîteva ori se vîrîse numai pînă la burtică în unda răcoroasă și de abia la chemările supărate ale Joannei se hotărîse să fie ascultător și să iasă din dulcea răcoreală. Chiar odată se vîrî și sub torentul apelor cascadei. Crezură că greutatea apei ce cădea de la 80 de metri avea să-l turtească. Însă el ieși cu veselie din grămada de apă care-i venea în cap și luînd din val cu trompa, asvîrlea ca o stropitoare apa spre grupul tinerilor care-l priveau.
...Se apropia seara și ei nu găsiseră nimica. Ce să facă oare? Nu erau descurajați de loc. Se gîndeau că dacă nu au găsit astăzi, vor găsi mîine. Nu trebue să-și piardă răbdarea mai ales acuma, cînd se părea că se găsesc atît de aproape de cel pe care-l căutau.
Așezîndu-se pe o piatră caldă, se uitau cum cad apele cascadei.
Joanna vorbi, rugîndu-se de frații ei:
— Ce-ar fi dacă am rămîne aici ca să privim căderea de apă în luminile asfințitului? În seara asta va fi lună, așa că nu ne vom întoarce pe întunerec la campament. Vă rog frumos, ascultați-mă și pe mine. O să ne mai întărim sufletele la frumusețea apei care se va colora în toate flăcările apusului.
— N’ar fi o idee rea. Mie frică numai să nu se neliniștească negrii.
— O! mister Luck, nu trebue să-ți fie frică, ei nu au să dispară.
După cum se petrece la equator, noaptea se lasă dintr’o dată. Întunerecul coboară brusc și lumina trece de partea cealaltă a jumătății globului pămîntesc. Era o lumină de basm. Nu era nici întunerec, dar nici lumină nu era. Totul plutea în nesiguranța văzului, și apele, care cădeau, erau ca o vărsare de albastră mătasă, peste unda violetă a liniștei de seară. La apus soarele se învăluise într’o mantie roșie aprinsă, care, pe măsură ce timpul trecea, se închidea la culoare și făcea ca pulberea de apă care plutea în văzduh să fie ca un praf de sînge strălucitor și ud.
Dacă un elefant simplu și necultivat așa cum era Keke, era și el, cuprins de frumusețea acestei priveliști, atunci de bună seamă că vă închipuiți ce frumusețe de apus era. Și Keke, parcă furat de vraja acestui neînchipuit apus, încet, încet, parcă pierdut din simțurile sale, înaintă spre cascadă. Nu mai simțea nici o frică și poate că de fapt nici nu-și dădea seama de ce făcea. De abia tîrziu de tot observaseră fapta aceasta. Strigară cu groază la el. Dar era de geaba de-acuma. Keke dispăru sub torentele cascadei. Năvala enormă a apelor se prăbuși peste el.
— Ați văzut, nu a căzut! strigă Joanna uimită de această minune.
— Este adevărat! Keke nu a căzut! Unde este?
Mathew se uită mai cu atenție pe acolo pe unde dispăruse Keke și se întreba de ce nu căzuse în drumul său spre căderea apelor. Și spuse:
— Este ceva foarte ciudat. De abia acuma bag de seamă că este o potecă care duce pînă la cascadă. Oare este naturală această potecă sau lucrată de mînă de om?
Fără ca să-și termine ideia, Mathew se duse spre același drum pe care pășise Keke. Nici strigătele disperate ale fraților săi, nici frica pe care o simțea înțepîndu-l ca un purece, nu-l opriră. Mergînd pe același drum ca Keke, pieri întocmai ca și acesta sub cascadă. Și nu se mai văzu.
— Ați văzut că n’a căzut?
— Ce-o fi asta?
— Întocmai ca și Keke.
Vocea lui Sonoma izbucni însă triumfătoare ca niciodată:
— Mister Luck, mister Luck!
— Ce e?
— Priviți! Priviți pe mister Mathew! acolo la cascadă. 
În adevăr el era. Mathew în carne și oase. Viu și nevătămat. Era ca și mai înainte vesel și hotărît. Cum de scăpase oare de moarte?
Mathew intrase iarăși sub pînza de apă și le făcea semne că vrea să vină și ei într’acolo. Atunci porniră și ei pe același drum. Pe aceiași misterioasă potecă care nu părea să fie făcută de mînă de om. Cînd ajunseră lîngă apropierea apelor care se prăbușeau în gol, stătură o minută pînă să hotărască dacă să intre sau nu. Dar cînd se gîndiră că dincolo îi așteaptă Mathew cu nerăbdare, se hotărîră și pătrunseră sub pînza de apă. Fură udați într’o clipită. Și cu mirare văzură că această cascadă avea în dosul ei un mare gol, un fel de gang, un fel de grotă. Sub pînza apei care se răsturna în jos, se afla o poartă de mărimea unei case cu trei etaje. Și poarta de mînă de om era făcută, căci se vedea cu ușurință urma sapelor și casmalelor.
Nu se poate descrie înmărmurirea eroilor noștri. Primul care se întoarse în trezie fu bătrînul negru, călăuza Sonoma. În timp ce gîndurile tinerilor se îndreptau să creadă că este ceva ce trece de înțelegerea omului, el gîndea în cugetul său, murmurînd cu șoapte încete ca pentru sine:
— Ăsta este un lucru nou. În 1930 această cascadă nu era. Și nici stînca aceasta nu era pe aici. De unde-s oare toate acestea? Dela marele Zeu de sus? Eu nu cred. Aicia, după cum se vede, este mînă de om.
Și ca o întărire a spuselor sale, întîmplările din ziua aceia ajunseră la culme în clipa cînd se treziră cu toții din vraja primelor minute.
Căci în fundul zării se vedeau lumini clipind. Era ceva de necrezut. Părea că este un oraș cuprins de haina nopții întunecate și privind la stele cu ochii miilor de becuri. Cum de se putea oare așa ceva în mijlocul Africei? Era cu neputință. Dar în curînd se dovedi a fi adevărat. Se auzea mereu un sunet țiuitor care creștea mereu pe măsură ce se apropiau. Numai o albină mare cît un bivol putea să bîzîie atît de sbîrnîitor. Părea că este un avion. Dar se poate așa ceva în aceste locuri? Dar sunetul, bîzîitul acesta se apropia din ce în ce mai tare. Și deodată, ca un țipăt în liniște, izbucni în noapte lumina albă orbitoare a unui reflector. Și lumina arăta chiar locul unde se aflau prietenii noștri cuprinși de ceea ce nu se putea pricepe. Da, era un reflector ce lumina ca ziua. Peste cîteva clipe, mai mult ca sigur că va lumina chiar pe eroii noștri.
Joanna țipă:
— Gata, de acuma ne va lumina pe noi!
— Oare ce să fie? De unde această lumină de reflector chiar în mijlocul Africei?
Ca un răspuns la întrebarea plină de mirare a lui Mathew, pata de lumină se opri de-asupra lor și chiar îi lumină din plin. Iar peste o clipă acel sunet se auzi din nou, mai tare, din ce în ce mai tare, și ceva ca un aeroplan care aterizează se opri lîngă ei. Peste cîteva minute putură să deosebească prin întunericul negru, căci reflectorul se stinsese dintr’odată fără veste, un corp ce semăna cu un automobil, dar putea să fie și avion. Forma lui nu se părea a fi cunoscută. Nu semăna cu cele pe care le văzuseră ei pînă atunci. Era turtit și se vedea din față ca un săpun oval și oblung. Ceea ce era de seamă și mai ciudat, era faptul că acest curios automobil sau avion, nu avea roți.
Și fără de veste se auzi o voce:
— Who are you?
Tinerii nu răspunseră neștiind de unde venea vocea.
Din nou se auzi acel glas:
— Qui etes vous?
De data aceasta vorbise în franțuzește.
Și acel care vorbise se învrednici să iasă din corpul acelui ciudat automobil sau avion sau rachetă sau ce va fi fost, fiind greu a lămuri ceea ce nici noi nu știm. Era un om ca toți oamenii. Nimic nu-l deosebea. Și vorbi. Glăsuia ca orice om pe gură și spuse cuvinte în mai multe limbi, neștiind de ce nație erau copii:
— Vî găvărite po ruscki? Sprechen Sie deutch? Parla italiano?
Omul acesta care vorbea atîtea limbi, se dovedi a fi un om bun la suflet căci văzînd că băieții stăteau uimiți, cu gurile căscate, îi pofti să intre în automobilul lui sburător. Le vorbi în englezește căci după părerea lui i se părea că ei par să înțeleagă această limbă:
— Please to auto!
Și spunând aceste cuvinte le arătă cu mîna mașina sa.
Copiii se hotărîră să se urce în automobil căci acest om nu se deosebea cu nimic de alții, doar numai că se îmbrăca altfel decît erau ei obișnuiți să vadă. Cînd intrară înlăuntrul avionului-automobil, văzură că era luminat și că avea niște scaune moi de catifea. Cînd se așezară pe ele se scufundară ușor în moliciunea lor. Și deodată simțiră un gol în stomac și se simțiră plutind în aer.
Poate că nu a trecut niciun minut de cînd plecaseră și vîjiind , aeromașina se opri, sau cum se spune în cuvinte tehnice, ateriză, pe o terasă. De acolo fură poftiți într’o cameră înaltă și vopsită toată în roșu. Pilotul care condusese pe copii în acest loc, se duse la un fel de microfon care se afla în zid și vorbi cîteva cuvinte pe care copii nu le auziră.
Peste cîteva clipe dintr’un loc al camerei, poate dintr’un perete sau poate din tavan, se auzi o voce care anunță:
„Peste 30 de secunde va veni președintele Richard Armstrong”.
— Ați auzit? întrebă înmărmurit Luca.
Dar ceilalți nu mai avură timp să răspundă, căci în cameră intră un bărbat înalt și voinic, cu părul alb și îmbrăcat în niște haine care se asemănau foarte mult cu ale șoferului care-i găsise.
Așezîndu-se pe un scaun întrebă:
— Cine sunteți voi?
— Bine, dar dumneata ești stăpînul meu. Eu sunt Sonoma. 
Uimirea fu foarte mare pe președintele Armstrong. Dar tot atît de mare era și pe copii care nu mai pricepeau nimic din toate cele cîte se întîmplaseră decînd trecuseră de porțile cascadei.
— Da, e adevărat, tu ești Sonoma! Dar copii cine sunt?
— Sunt chiar copii D-voastră, profesore, spuse gîtuit de emoție Sonoma.
— Cum! strigă ca o fiară rănită Armstrong.
Și ne mai putînd vorbi nimica se apropie de copii strîngîdu-i în brațe și plîngînd cu hohote.

Partea III-a
Lupta pentru pacea cea de totdeauna


Țara elementului 93
Aproape că nu există cuvinte în limba noastră cea de toate zilele în care să putem exprima toată bucuria și fericirea unui tată care și-a găsit pe cei patru copii ai săi. Era atîta de amețit bunul profesor Armstrong pe cît de veseli și fericiți erau copii. Și întrebă:
— Ce căutați voi aici în mijlocul Africei? Nu pot să înțeleg. Cît ai crescut de mare, Mathew? Și tu Joanna, fetița tatei. Unde ați lasat pe Mamma ? Unde-i Maria? De ce nu-i cu voi? De ce tăceți? De ce? Ia uită-te la mine, Joanna! Vino ’ncoa. Unde-i Mamma? A rămas afară? Ea de ce nu intră?
Copiii rămseră încurcați din cauza acestei întîmplări și mulțimea întrebărilor la care nu se gîndiseră. Acuma nu știau ce să răspundă. Oare ce puteau să vorbească? Richard Armstrong, tatăl lor pe care-l regăsiseră după atîta amar de vreme, părea de-amu speriat. Și parcă tot mai avea nădejde.
Jonna fu cea care îndrăsni să-i răspundă:
— Mamma a rămas acolo!
— De ce n’a venit?
— Mamma, Mamma ...a ... murit! Este acuma în cimitirul din Detroit.
Un geamăt de durere ieși din pieptul lui Armstrong care, după cum se vedea după fața sa schimbată deodată, suferea dureri supraomenești. Capul i se lăsă în jos și două lacrimi calde i se iviră la colțurile ochilor. Apoi acestea se scurseră pe obraji.
— Cum? A murit Mamma? Din ce cauză?
Și în vremea cînd spunea aceste cuvinte, o bănuială ne mai pomenită îi trecu prin minte. Oare nu era el de vină? Cum de putuse să uite tot ce-l legase de America? Și cîți ani trecuseră? Da, mai mult ca sigur că el era vinovatul. Și o căință supraomenească îi umplea inima.
Iar le întrebarea pe care o pusese adineaorea, copii povestiră toate întîmplările din prima parte a acestei cărți. 
Cînd terminară de vorbit, era aproape miezul nopții.
Profesorul Armstrong stătea cu bărbia sprijinită’n piept, cu mintea frămîntată de gînduri. Copiii, așteptînd ca să vorbească, se uitau la el cu dragoste. Le era totuși milă de suferința lui.
Într’un tîrziu, își aduse aminte de tineri. Nici nu se spălaseră după lunga călătorie pe care o întreprinseseră prin pustiurile Africei. Le trebuia și lor o mîncare caldă precum și o haină curată. Se ridică de pe scaun și fără ca să zică nimica se duse la un fel de ventilator, care totuși nu prea semăna a ventilator și care mai tîrziu se dovedi a fi un microfon, și vorbi încet în el.
— Să vină la repezeală Croydes, să ia pe copii mei și să-i ducă în apartamentul 34.756.454 Vmnb.
Peste un minut veni în camera în care stătuseră de vorbă, un bărbat scund și vînjos, cu o mușchiulatură cum nu mai văzuseră. Între îmbrăcămitea tatălui lor și îmbrăcămintea lui Croydes nu era nici o deosebire. Era același costum simplu și ciudat, croit dintr’o stofă moale și subțire, cu pantaloni lungi și strîmți, care nu fluturau ca o fustă în jurul gleznelor. Haina era largă și foarte ușoară. Nu împiedica mîinile în mișcările lor și era închisă numai la un nasture. Acest Croydes era un om foarte cumsecade și la care profesorul ținea foarte mult. El era inginerul-mecanic de la serviciul 463.666 al teritoriului 93.
Peste cinci minute, Mathew, Luca, Marck și Joanna, împreună cu Sonoma, se aflau iarăși în camera unde îi aștepta Richard Armstrong, președintele teritoriului 93. Erau spălați, curați ca noii născuți, și primiseră fiecare cîte un costum la fel cu cel al tatălui lor și cu al lui Croydes. Pentru Joanna nu găsiseră să-i dea haine femeiești și o îmbrăcaseră și pe ea tot în pantaloni și haină.
— Ei copii, cum vă simțiți?
Profesorul Richard Armstrong sta pe un scaun, la o masă mare, acoperită cu cristal și care mai înainte nu fusese în cameră. Era încărcată cu fel de fel de farfurii și platouri pline cu mîncăruri aburinde și frumos mirositoare. Dar era foarte curios că masa nu era acoperită cu față de masă. Tacîmurile și farfuriile se aflau puse direct pe cristal.
Deabia după ce se desmeticiră puțin din privirea acestei mese încărcată de mîncări cu mirosuri amețitoare, se învredniciră să răspundă tatălui lor.
— Ei, tată dragă. Ce să mai spunem noi? Totul aici ne amețește și ne încurcă și de fapt încă nu putem pricepe nimica.
— Dar ce vi se pare vouă atîta de ciudat?
Mathew spuse:
— Vezi dumneata, de pildă la baie, ne așteptam ca să fie niște cade sau aburi cum eram obișnuiți la noi la Detroit. Dar cînd am intrat în camera de baie nu am găsit nici cadă și nimic altceva. Și deodată ne-am pomenit cu o năpădeală de apă din toate părțile. De jos, de sus, din dreapta, din stînga, din toate părțile țîșnea prin sute de mii de găurele, că deabia mai puteam să respirăm. Și apa nu era nici fierbinte și nici rece. Tocmai cum trebuia. Săpun era din belșug. Asta ne-a mirat foarte mult. Apoi ne nedumerește tot așa și hainele astea. Din ce stofă sunt oare? Sunt atît de subțiri ca o pînză și totuși sunt calde ca o sobă.
Tatăl lor zîmbea la povestirea asta a lui Mathew.
— Ei, dacă ați ști voi prin cîte a trebuit ca să trecem ca să ajungem la toate descoperirile acestea?
— Dar cum de ați găsit casele acestea?
— Tu crezi că le-am găsit? Nu dragul tatii, tot ce vezi și vei vedea aicia de noi a fost construit.
Făcu o pauză în care timp se văzu că se gîndește la amintirile sale.
— Acuma nu ar fi mai bine să ne așezăm la masă?
De altfel se aștepta ca feciorii și fata să nu mai aștepte o a doua invitație, așa că văzînd că s’au repezit ca niște tigri la tacîmurile din fața lor, deși s’ar fi cuvenit să fie cuviincioși și cu alte purtări, se așeză și dînsul la masă.
Dar și de astă dată se dovedi că niciodată nu va putea fi înduplecată curiozitatea omului. Căci glasurile întrebătoare ale copiilor săi se auziră din nou:
— Dragă tată, spune-ne și nouă ce fel de mîncăruri sunt acestea?
Vocea era a lui Luca.
— Carnea este cu un gust cum n’am mai întîlnit. Și toate nu se aseamănă întru nimic cu cele știute de noi.
Și tatăl răspunse cu o răbdare de sfînt:
— Uite ce e, în timp ce voi o să mîncați, eu am să vă povestesc tot ceea ce văd că vă interesează. Poate că o să vă pară cam greoaie lămurirea mea, dar n’ar fi rău ca să o ascultați cu luare aminte căci n’aveți nimica de pierdut ci numai de învățat.
Glasurile întrebătoare de adineaorea răspunseră supuse:
— Da, tată, și-ți promitem că n’o să te mai sîcîim cu tot felul de întrebări.
— Atunci să încep. Dar nu e nevoie ca voi să vă opriți din mîncare. Acuma, după cum vedeți și voi, am creeat, am înfăptuit, aici în mijlocul Africei, un fel de nouă lume, de nouă civilizație. Poate că mîine am să v’o povestesc și toată istoria acestei țări. Noi am căutat ca în această țară pe care noi am făcut-o, să întrebuințăm cele mai noui și mai grele descoperiri din știință. Și una din cele mai noui și mai grele chestiuni care s’au ivit aici, era mîncarea. Și ne-am așezat ca să facem totul în această privință. După învățătura unui savant care se cheamă Metnicov, vieața omului se scurtează din cauza mîncărilor grele. Din această cauză se formează în stomacul și în intestinele omului niște cuiburi de microbi. Acești microbi vin din mîncărurile grele, care sunt: carnea, grăsimea și diferite altele. Atunci noi ce am făcut. Am zis așa: vom scoate toate otrăvurile din carne și din grăsimuri. Astfel carnea înainte de a fi dată membrilor sau părtașilor țării noastre, este trecută printr’o transformare chimică. Se scoate din ea toate otrăvurile. Și am făcut o lege. Toate alimentele sunt sub controlul biroului alimentelor și productelor. Legumele sunt declarate primul rang al hranei. Apoi vin celealte. Fructele de asemenea sunt în mare cinste.
Marck sări cît colo:
— Va să zică din cauza aceasta nu simțeam noi gustul cărnii așa cum eram obișnuiți.
— Da.
Spunînd această afirmație, profesorul vrusese să întrebe pe copii dacă le plac mîcărurile, însă se răsgîndi, căci Marck și Luca își luaseră fiecare în farfurie cîte trei patru șnițele pané și mîncau de zor.
— Dar cu grăsimea ce ați făcut?
— Vedeți că mîncărurile sunt foarte grase. Nu?
— Da, dar nu le sleiște.
— Asta din cauză că noi am desființat untura de porc. Se întrebuințează numai la fabricarea săpunului. Toare mîncărurile se gătesc numai în uleiuri vegetale. Uleiul de palmier, de cocos, de nuc și de sămîță de bumbac.
În această vreme, terminînd masa, copii se gîndiră că trebuie să se ridice, însă tatăl lor ghicindu-le gîndul, le spuse:
— Stați puțin, trebue să mîncați și niște prăjituri. Știu că și înainte vă plăceau dulciurile.
— Cum adică, ai și fabrică de zahăr? se bucură foarte tare Joanna căreia îi plăcea foarte mult zahărul.
— Nu, zahărul este desființat.
— Dar atunci cu ce se fac prăjiturile?
— Să vă spun ce s’a întîmplat. Doctorii noștri au descoperit că zahărul este greu la stomac și poate omul să se îmbolnăvească din cauza lui de felurite boale. Însă din prăjiturile astea, dragă Marck, poți să mănînci cîte vrei căci noi preparăm toate dulciurile numai cu miere. Cu miere de albine. Din mierea noastră limpede și curată de albine poți să mânânci 1 kg. și nu ai nimica. Toți albinarii și cei care consumă miere, trăesc mult. Este de o mie de ori mai bună decît zahîrul, este mai hrănitoare și mai sănătoasă, nu strică nici dinții.
— Oare prăjiturile acestea sunt cu miere? întrebă Marck.
Însă nu mai fu nevoie de răspuns, căci după fața luminată de dulcea lăcomie a prăjiturilor, se vedea răspunsul.
— Acum cred că a venit timpul ca să ne ducem cu toții la culcare.
Copiii nu se codiră mult pînă să răspundă. Erau foarte obosiți. Pleoapele li se închideau singure. Cădeau din picioare. Bătrînul Sonoma, care în tot timpul mesei nu scosese niciun cuvînt din cauză că nu făcuse altceva decît să se minuneze de faptul că-și vedea pe fostul său stăpîn, se simțea cel mai viteaz. Ieșiră cu toții pe un coridor care se afla în fața camerei.
Sub conducerea tatălui lor, ajunseră în fața unei ușițe de metal nickelat. 
— Dragii mei, îmi închipui că la Detroit și acum se întrebuințează lifturile. Noi aicea am întruchipat altceva, care numai puțin aduce cu strămoșul său liftul sau cum i se mai spune, ascensorul. Este un fel de lift care merge și în sus, dar merge și înlături, adică orizontal. Casele noastre sunt toate construite la mari distanțe unele de altele, în plină verdeață a cîmpiei și cu ajutorul acestuia te poți duce dela o casă la alta, precum și dela un etaj la altul.
După ce deschise ușița, luară loc în încăperea mică a liftului, care semăna foarte cu canapelele unui automobil. Richard Armstrong apăsă pe u buton și liftul se puse în mișcare cu o repeziciune formidabilă.
— Ei, ce ziceți? Cum vi se par descoperirile secolului nostru?
— Cum adică „secolul nostru”? Ce vrei să zici cu asta. De cînd te-am găsit am băgat de seamă că tot vorbești de „vremea noastră”, „acum”, „altădată” și multe altele ca și cum ai da a înțelege că dumneata trăești în altă vreme și în alt secol și noi am fi rămas în urmă. Cum vine asta?
Întrebarea violentă a lui Marck nu puse în încurcătură pe tatăl lor. El răspunse:
— Da! Este ceva... hm... se pare că ai observat tu ceva, dar nu tocmai ceea ce trebuia.
— Cum adică?
Sunt niște lucruri pe care le vom descurca mîne de-abia. Tocmai cînd terminară aceste cuvinte, ascensorul se opri. Se aflau într’un al coridor, mai strîmt decăt cel în care fuseseră, dar vopsit într’o culoare mult mai dulce și mai liniștitoare.
Și Richard Armstrong, spuse:
Iată-ne și în casa pe care o am în folosință pentru locuit. Am tot ce-mi trebue aicia. Este tot ceea ce am putut inventa în timp de zece ani. Intrați și veți vedea.

Dacă cineva ar fi apropiat încetișor urechea de ușa nickelată a apartamentului cu numărul 875.324 din casa Presidentului Teritoriului 93, ar fi avut de ce să se mire. Cum se poate ca în casa omului care conducea această țară să se taie lemne. Da. Căci se auzea un sgomot de ferestreu de tăiat lemne. Insă, dacă cel care ar fi apropiat urechea de ușă ca să asculte, ar fi fost mai năstrușnic și ar fi avut ochi năzdrăvani cu care să străbată zidurile, ar fi văzut că bănuiala era din adînc greșită.
Pe patru paturi scunde sau cum li se spune la magazin „Studio”-uri, dormeau liniștiți și cu fețele aprinse de oboseala zilei trecute, patru tineri. Dar mai era și un negru care se culcase pe un covor lîngă patul celui mai mare dintre tineri.
Și sgomotul tăiatului de lemne ieșea din piepturile lor, Căci deși omul în timpul zilei vrea să fie bun și pare fără cusur, acestea ies la iveală noaptea. Căci Dumnezeu a înzestrat pe fiecare om cu un buhai pe care i l-a pus tocmai în nas. Și vă închipuiți ce tămbălău ieșea din cele patru trompe cu buhaiuri, plus unul de culoare neagră.
Și poate în clipa cînd eroii noștri dormeau legănați pe perna viselor încîntați de muzica pe care și-o căntau singuri, se auzi o fluerătură de sirenă ca la fabrică. Semăna la sunet parcă a trompetă de automobil.
— Sculați! Hai, sculați! Ce mai stați? Sonoma unde ești? Cheamă odată pe negrii ăștia somnoroși. N’auzi, Mathew? Scoală!
Dar sirena aceia sună a doua oară...
Și Marck, care sărise din pat numai în pijama și cu părul vîlvoi, se opri în mijlocul poruncilor pe care le dădea în visul din care fusese speriat și deșteptat de către sirenă.
— ... cum, nu a fost Keke cel cu trîmbița?
Și după o clipă de năuceală mai adaogă:
— Dar ce mai e și asta?
Mathew, de necaz că-l sculase din cel mai frumos vis, zise:
— Este că s’a găsit un om foarte deștept căruia în timpul somnului, i s’au înțepenit darurile minții, nevrînd ca să-l mai slujească. Asta e, deșteptule!
— Cum adică? Ce vrei să spui?
— Nu mai spun nimic! Hai mai bine să ne spălăm și să ne îmbrăcăm.
Mathew, fără ca să mai stea mult de vorbă, sări din pat și smulse păturile de pe ceilalți, care, supărați, se agățau de cîteun colț al păturii pentru ca să le mai rămînă cîteun pic de dulce somn.
Și pe neașteptate, fără veste, din perete se auzi o voce:
— Bună dimineața, domnișori și domnișoare, precum și ție Sonomo! De ce vă mirați? Sunt eu, tata. Vorbesc cu voi la televizofon. Va văd și vă aud. Cum ați dormit? Dacă vreți să vă spălați, o puteți face în odaia de alături unde se află dușul pe care l-ați mai încercat și aseară. Aicia nu avem chiuvete sau lighene. Toți trebue să facă baie de voie sau de nevoie.
Ei rîseră de gluma aceasta a tatălui lor și strigară voioși:
— Bună dimineața tată! Bună dimineața!
Și Sonoma, politicos ca întotdeauna, rămase la urmă și spuse și el: 
— Bună dimineața, Mister Richard!
— Bună! Bună să fie! Hai sculați-vă, spălați-vă și veniți la masă că vă aștept.
Și glasul din perete tăcu.
Peste cîteva minute, se aflară cu toții în fața unei mese bogat încărcată. Tatăl lor îi aștepta. Îi sărută pe toți, strînse mîna lui Sonoma și spuse:
— Hai, dragă Marck, la masă că văd că deabia te ții. Știu și că ți-e foame și că ești mîncăcios.
— Bine dragă taty, dar cînd vezi atîtea pe masă cum să nu-ți lase gura apă?
— Da, aici cam ai dreptate. Am păstrat obiceiul vechiu americam al break-fastului. Aveți la îndemînă, ceai, lapte, miere, pește proapăt, marmeladă, conserve, șuncă, ouă, jumări cu slăninuță, rinichi prăjiți la grătar. Dacă ați mînca toate acestea la voi acasă, v’ar fi rău. Însă cu alimentele noastre trecute prin laborator nu este niciun pericol. În sticluța aceia se află vitamine. La noi se folosesc în loc de sare sau de lămîie.
Marck întrerupse pe tatăl său, în timp ce mesteca cu gura plină:
— Nu mai este nevoie de sare nici de nimica.
— Ba este nevoie, dragul meu. Căci dacă am mînca așa precum ne îndopam înainte nu am putea trăi decît 50 – 60 de ani. Însă nedistrugîndu-ne stomacul și ajutîndu-l cu vitamine, putem trăi timp îndelungat și sănătoși.
— Dar putem să mîncăm cît vrem din alimentele acestea prelucrate?
Tot Marck era cel care întrebase.
— De fapt nicodată nu e bine să mîncați prea mult. Așa că faceți cum credeți. Eu mă duc pentru că trebue să fiu la birou și în inspecție la uzine. La revedere!
— La revedere, tată! strigară cu toții într’un glas.
Și trecînd peste sfatul tatălui lor, se repeziră la ceea ce se afla pe masă și în cîteva minute, nu mai rămase nimica. 
Pe cînd mestecau mai cu vitejie, vocea tatălui lor se auzi din nou la televizofon.
— Am uitat să vă spun ceva. Pentru că să vă aflați la un loc cu gîndurile noastre și cu ceea ce am făcut noi pînă acuma, vă veți duce în grădină și veți găsi un kioșc. Acolo se află o bibliotecă, cu scaune și canapele. Veți sta acolo toată dimineața căci ne vom vedea deabia la prînz. Veți găsi o carte. Se chiamă „ISTORIA TERITORIULUI 93”.
Copiii făcură întocmai și cetiră următoarele:
„În anul 1926, profesorul Richard Armstrong, făcînd din nou niște socoteli ale unor experiențe chimice, se duse într’o după amiază de toamnă ploioasă, la prietenul său profesorul Neagoe, și-i spuse:
„— Dragă Noe, uită-te puțin la socotelile aiestea! După cum știe toată lumea care a făcut cîteva clase de liceu sau de gimnaziu, se învață la chimie, cum că savantul Mendeleiev, a făcut o tabelă, un tablou în care a scris toate elementele chimice, sau mai bine zis toate corpurile din acest univers, care stau la temelia sa. Dacă se numără toate aceste corpuri-elemente, pe care Mendeleiev le-a cîntărit în amănuntele lor cele mai mici, le-a aflat și greutatea și le-a hotărît în tabloul acesta locul pe care trebue să-l aibă. Ori ce s’a întîplat? Lucrînd la niște experiențe cu elementul URANIUM, ia uită-te ce rezultate mi-au ieșit.
„Profesorul Noe Neagoe, care era doctor în Științele-Naturale și Chimie, luă un creion în mînă și vreme de un ceas întreg făcu fel de fel de socoteli pe carnetul din fața biroului său de lucru. Cînd termină, se uită cîteva minute în gol și se gîndi. Apoi glăsui:
„— Este ceva foarte ciudat. Socotelile tale sunt foarte adevărate. Tu ai descoperit ceva extraordinar. Ceva ce ar părea că e cu neputință. Dacă se vor adeveri și experiențele pe care trebue să-ți spun că e neapărată nevoe să le facem din nou, atunci nu rămîne altceva de spus decît că tu ai descoperit IMPOSIBILUL ELEMENT 93. Spun imposibilul pentru că pare chiar cu neputință să existe, căci tabloul lui Mendeleiev nu are loc decît pentru 92 de corpuri-elemente.
„Dar profesorul Armstrong se supără puțin:
„— Bine, dar ce sunt eu de vină. Chiar și tu ești de părere că socoteala mea este bună.
„— Nu-i nimica, răspunde liniștit profesorul Neagoe. Vom face totul împreună.

„Au trecut trei ani de cînd profesorul Armstrong împreună cu Noe Neagoe, au lucrat seară de seară, noapte de noapte și zi de zi la facerea experiențelor. Și într’un sfîrșit de noapte, cînd în zare se vedeau albind zorile, au terminat.
„— Munca noastră nu a fost în zadar, Richard! spuse profesorul Neagoe.
„— Cred și eu. Mai ales acuma cînd avem rezultatul în mînă.
„— Da, ai spus-o bine, avem rezultatul în mînă. Suntem siguri. IMPOSIBILUL ELEMENT 93 este! Este! Însă cea mai mare durere o avem că nu-l putem afla așa cum se găsește el pe pămînt. Căci pe aicea nu este. Numai în două părți de pe fața globului pare să fie. Cel puțin așa o arată aparatele noastre de precizie.
„— Da, surîse amar profesorul Armstrong. În fundul Oceanului Pacific!
„— Da, și celălalt în centrul Africei. Acolo poate fi găsit.
„— Cred și eu. Poate că mai încolo. Și mă mir ce mai așteptăm. Căci îți dai seama că dacă-l găsim am pus mîna pe o avere cum nu s’a mai pomenit.
„Fața profesorului Neagoe se întunecă.
„— Ești tînăr, dragul meu, ești tînăr. Crezi că banii sunt totul? Ce vom face cu banii? Ce-i vom lua cu noi după moarte? Însă ceea ce vom creia noi aici pe pămînt, ceea ce vom construi din punct de vedere universal, o descoperire, o carte, un medicament nou, nimeni nu ni le va putea lua. Și chiar dacă vom muri, nu-i nimica. Operele noastre vor rămîne. Mai bine este să construești în vieață o statuie morală decît una pe care o va ridica primăria cu bani dela mila publică. Trebue să întrebuințăm forța elementului 93 numai pentru producerea binelui și a bunurilor.
„— Și cum atunci... Să renunțăm la descoperirea acestui zăcămînt?
„— Nu... cu hotărîre nu! Nu vom renunța. Se poate ca desoperirea acestui corp 93 să schimbe mersul Istoriei cu cîteva secole, sau în plus sau în minus.
„— Așa că vom pleca?
„— Da!
„— Poate că vom aduce lumii timpuri mai bune.

„Trebuia găsit cu orice preț, un motiv, o pricină pentru ca expediția să fie organizată cît mai repede. Seară de seară, stăteau de vorbă și-și făceau planuri peste planuri.
„— Cred, după ultimile mele cercetări, că elementul 93, prin puterea sa are să schimbe ceva din trupul omului sau mai bine zis din mușchii săi.
„— Să știi că m’am gîndit și eu la chestiunea asta! spuse profesorul Neagoe. Însă mai este și altceva.
„— Ce anume?
„— S’ar putea ca elementul 93 să influențeze și creerul omului. Rămîne de văzut dacă dacă de rău sau bine!
„— Extraordinar! La asta nu m’am gîndit.

„Nu după mult timp, prin cererile profesorului Armstrong și prin cunoștiințele prietene ale profesorului Neagoe, ajunseră ca guvernul USA să pună la îndemîna profesorului Neagoe, bani pentru formarea unei expediții care să meargă în Africa pentru căutarea unor urme de animale preistorice, care vor mai fi rămas acolo.

„După două luni de la această hotărîre a stăpînirei țării, un grup de 12 savanți, în frunte cu Neagoe și Armstrong, însoțiți de 300 de meseriați, specialițti, maiștrii, sub-ingineri și laboranți, împreună cu familiile lor, se îmbarcau pe vaporul „Transoceanic”, cu direcția Mozambic. La plecare, profesorul îți îmbrățișă soția și copii care rămîneau la Detroit. Le făcu semn cu batista pînă cînd nu mai văzu cheiul care se pierduse în zare.
„Traversarea atlanticului se petrecu fără de întîplări neobișnuite. După o lună și jumătate dela plecarea din Boston vasul Transoceania își făcu intrarea în portul Mozambic.
„La debarcader, pentru primirea delegației, se aflau legațiile americane și engleze, precum și autoritățile se stat ale Protugaliei, care era stăpîna acestei colonii.
„În trei săptămîni se aranjară și trupele de negri-hamali care trebuiau să care bagajele expediției. Primiră jumătate din soldă înainte, iar restul urma ca să se dea la urmă, la întoarcerea expediției.
„Într’o dimineață, expediția Armstrong-Neagoe plecă la drum cu direcția la Sud de lacul Nairobi. După trei luni de întîmplări nemai pomenite, după drumul nespus de greu și ucigător de obositor, ajunseră în regiunea bîntuită de friguri a lacului Nairobi.
„Cu toate că aveau foarte mari rezerve de chinină, muriră 11 albi, bărbați și femei.
„Neagoe și Armstrong erau foarte mîhniți din cauza aceasta. 
„Vorbeau între ei:
„— De ce să moară oamenii aceștia? Au făcut ceva rău. Cu ce-au greșit? E o rușine pentru noi, căci deși suntem oameni de știință, nu am dobăndit vindecarea acestor boale al căror leac încă nu e destul de bun.
„Profesorul Neagoe însă căuta să dea curaj lui Armstrong?
„— Dragă Richard, totul va fi în legătură cu ceea ce vom putea noi înfăptui cu elementul 93. Dacă vom ajunge vreodată să izbîndim în căutările noastre atuncia, tu să știi că nu va mai fi nici o durere și nici suferință pe acest pămînt.
„După ce trecură și prin această grea încercare, la 29 Februarie 1930, au ajuns la partea extremă a Sudului lacului Nairobi. Instrumentele precise inventate de Neagoe, special pentru aflarea și identificarea corpului element 93, arătau cu toatele că în preajma acestui loc se află un zăcămînt uriaș din acest corp. Rămînea numai ca ei să poată intra în stăpînirea acestuia.
„Pînă atunci se gîndiră că nu ar fi rău ca să facă campament în aceste locuri. Și astfel, cei 12 savanți și cei trei sute de oameni albi, își înălțară în apropierea sudului lacului Nairobi, corturile lor. Aici, în acest loc, lacul era puțin adînc, cu o apă alintată cu unda subțire și limpede. Încă nu trecuseră de partea cealaltă a lacului, care era în locul acesta îngust de se putea asemăna cu un rîu care stă pe loc.
„Neagoe și cu Richard Armstrong se plimbau pe mal și vorbeau:
„— Nu mai pricep nimic, instrumentele o arată precis că aici se află elementul 93. Ei bine, dar unde e? Săpăturile le-am făcut degeaba, căci nu au dat nimic la iveală. Numai pămînt și pămînt. Nici urmă de 93.
„— Totuși, eu nu mi-am pierdut nădejdea. Este aicia.
Richard Armstrong se opri deodată:
„— Bine, dar cum de nu ne-am gîndit! Noi încă nu am trecut pînă acum de partea cealalată a lacului.
„— Adevărat. Haidem să luăm o barcă.
„Strigară către conducătorul negrilor care era unul Sonoma, un exemplar răsărit și inteligent, care le aduse împreună cu trei negri o pirogă scobită în trunchiu de arbore.
„Luară loc în ea numai Neagoe și Armstrong. Vîslind singuri, ajunseră de partea cealaltă. Lăsînd piroga la mal, se duseră în cercetare. Tărîmul acesta era în altfel decît celălalt, era aspru și uscat. Pămîntul era roșietic și nu curpindea nicio bucățică de verdeață. Niciun fir de iarbă nu crește pe aici. Tot așa nu băgară de seamă ca să fi văzut vreo vietate în afară de cîteva șopîrle care se încălzeau la soare.
„— Ia uită-te într’acolo.
„Richard Armstrong strînse de braț pe tovarășul său.
„— Pare că este o grotă. Un fel de peșteră. Nu-mi dădea în minte că există și în Africa asemenea minuni ale naturii.
„Înaintea lor, cînd se apropiară mai mult, se înfățișa o mare și întunecată peșteră sau mai bine zis o intrare de peșteră întrucît ei nu vedeau decît intrarea ei. Era în apropierea apei lacului, care în partea aceasta, parcă curgea mai repede, pe cînd în părțile celelalte stătea cum stau toate apele. Dinlăuntrul acestei peșterii nu se vedea și nu se auzea nimic.
„Noe Neagoe glăsui:
„— Ei! Ca facem acuma. Intrăm sau nu.
„— Intrăm cu orice risc. Nu înțeleg ce rost poate să aibe această peșteră. Trebue să intrăm. Ai chibrituri?
„— Dacă vrei să intri îți trebue o torță, nu chibrituri.
„Însă Armstrong nu mai dădu nicio ascultare prietenului său și luîndu-i chibriturile din mînă, o luă înainte și intră în întunericul ce era înăuntrul peșterei. Neagoe se luă după el. Și mare le fu mirarea cînd după ce nu făcură decît cîteva zeci de metri, văzură iarăși lumină. Înaintînd cu băgare de seamă se aflară deodată în plină zi, într’un loc înconjurat de stînci și al cărui sfîrșit nu se vedea pierzîndu-se în zare.
„Nu putea să rostească niciun cuvînt. Erau atîta de amețiți de această minune încît se așezară în liniște pe o piatră cenușie și nu făcură altceva, vreme de un ceas, decît că se uitară în toate părțile.
Și cînd Noe Neagoe, vestitul profesor de chimie se trezi din starea în care se afla, spuse:
— Mă duc și aduc aici instrumentele noastre. În locul acesta sunt sigur că se află elementul 93.
Profesorul Armstrong răspunse bălbîind căteva cuvinte neînțelese.
Toată noaptea profesorii Neagoe și Armstrong se frămîntară cum să facă să aducă la cunoștiința camarazilor lor această descoperire. A doua zi de dimineață se duseră peste lac, pe malul celălalt și instrumentele pe care le luaseră cu ei, arătară că aici, după cum crezuse profesorul Neagoe, se afla elementul 93.
După ce luară cîteo probă de pămînt din teritoriul cuprins între acele stînci, se înapoiară la lagăr și pînă la 9 dimineața experiențele de laborator arătară că, în acel pămînt, se află, în mare cantitate, elementul 93.
Neagoe spuse:
— Sunt de părere că este vremea ca să punem în curent și pe ceilalți savanți, camarazi ai noștri în știință, cu cercetările noastre. De sigur că toți vor fi bucuroși să audă o asemenea extraordinară veste pentru care de sigur își vor da tot efortul ca să ajute cu ceva, fiecare după puterile sale.
— Nu știu, mi-e frică să nu cumva să rîdă de noi.
— Nu avea nicio grije. Am să-i chem pe toți la o ședință pe care am s’o țin chiar astăzi.
Peste un sfert de oră, în mijlocul corturilor, se aflau adunați toți oamenii albi din expediția Armstrong-Neagoe. În centru se afla, lîngă un butuc de lemn gros, profesorul Neagoe. Lîngă el era Armstrong și în jur cei 12 savanți așezați pe lăzi goale sau pe grămezi de frînghie.
Ceilalți membrii și părtași ai acestei coloane de oameni ce se îndraptau spre necunoscut în mijlocul Africei, se găseau și ei spre a asculta cele ce avea de spus conducătorul expediției.
Profesorul Neagoe luă cuvăntul:
— Dragi colegi și dragi tovarăși, în 1929, pe baza cercetărilor întreprinse de prietenul meu profesorul Richard Armstrong, împreună cu dînsul am descoperit ceva, ceea ce ar părea de necrezut, imposibilul element 93.
O mișcare se observă prin toată asistența.
— ...calitățile sale par să fie extraordinare, V’am adunat aici pentru ca să fac apel la sentimentul D-voastră de sacrificiu, la iubirea față de omenirea în suferiță, față de omenirea pe care trebue s’o ajutăm. În ziua de astăzi s’a întîmplat un fapt foarte însemnat în evoluția expediției noastre, care în realitate a fost înfăptuită pentru găsirea acestui element. Însă, datoria noastră nu este terminată de vreme ce noi nu am cercetat la fața locului calitățile și puterea acestui corp, de pe urma căruia putem să aducem omenirii sau mari binefaceri împreună cu fericirea sau nimica. Însă pentru aceasta ne trebuiesc oameni care să se sacrifice și să se înscrie voluntari pentru colonia care se va forma aici, pentru a rămâne să studiem elementul 93. Cei care vor face aceasta, o vor face pentru întreaga omenire, pentru viitorul copiilor lor. Cel mai greu este de spus cît timp vom rămîne aici, căci aceasta nu o știm cu precizie. De aceia voluntarii care se vor înscrie, să știe că vor sta în pustietatea aceasta timp nelimitat. Nu se știe pînă cînd.
Cu aceste cuvinte își termină profesorul Neagoe comunicarea sa. O mare mișcare se vedea în massa ascultătorilor. Mai ales în rîndurile celor mulți. În rîndurile femeilor, maiștrilor, inginerilor și ajutoarelor de tot felul.
Era curios că nimeni nu protesta sau cel puțin să-și arate vreo nemulțumire la faptul că li se ascunsese adevăratul scop al expediției.
În acest timp, cineva, cu un creion în mînă, începu să scrie voluntarii.
Primii care se înscriseră au fost Neagoe cu Armstrong.
— Cred că onoarea de primul înscris se cuvine lui Richard Armstrong care este cel ce a descoperit elementul 93.
Lumea aclamă și strigă:
— Al douilea trebue să fie profesorul Noe Neagoe.
Cel ce scria întrebă apoi:
— Cine se mai înscrie?
Savanții expediției înaintară pe rînd și-și strigară numele cu vie mulțumire:
— Robert Weeyly!
— Benjamin Jeriche!
— Ben Beeb!
— Georg Trent!
— Anderson Bromfield!
— Macarie Bolee!
Fără ca să se mai audă bine numele care se pronunța, mulțimea celor trei sute de membri ai expediției se înscrise în bloc, strigară cu toții deodată numele lor, într’un vacarm din care nu mai înțelegeai nimica.
Și fără veste, făcându-se tăcere, cineva strigă în acest timp:
— Să vorbească profesorul Armstrong! Descoperitorul!
Făcîndu-și loc printre mulțimea care ar fi vroit să-l ia pe sus, Richard Armstrong veni la mijlocul cercului și grăi:
— Dragii mei prieteni de știință și dragii mei tovarăși de muncă viitoare! Nu pot vorbi prea mult, căci sunt prea mișcat de entuziasmul cu care ați primit propunerea generoasă și umanitară a profesorului Neagoe. Dincolo, pe malul celălalt se află locul unde se găsește elementul 93. Trebue numai să aflăm cum poate fi obținut. Pentru aceasta voi v’ați oferit ca să rămîneți aici. În zilele următoare, ne vom duce acolo cu tot bagajul nostru și vom începe munca noastră pentru fericirea lumei de mîine. Însă chestiunea aceasta trebue să se petreacă în cel mai mare secret pentru ca negrii să nu afle nimica. În timpul nopții care vine, ne vom duce bagajele de cealaltă parte, le vom pune în grotă și bine înțeles, după ce le vom fi lăsat banii negrilor în campamentul de aici, ei negăsindu-ne, se vor duce cu Dumnezeu. În felul acesta ei vor crede ce vor vroi, iar noi nu vom mai avea pe cap fel de fel de cercetări despre dispariția noastră.
După încheierea acestui discurs, pînă să izbucnească apaluzele, lumea tăcu toată, o tăcere care se auzi pînă în catapeteasma cerului, și parcă se prelungi pînă dincolo de veac, sgomotul uriaș al entuziasmului oamenilor încălziți de generozitatea faptei lor, izbucni din nou.

Au trecut patru luni de zile, de cînd cei 12 mari savanți americani, cot la cot cu cei aproape 300 de lucrători de toate rangurile și toate felurile, au construit pe malul unui limpede rîușor, un campament de mai mare dragul.
Întreg teritoriul ce se cuprindea între stîncile înconjurătoare, a fost cercetat. Clima era pe aceste locuri cu totul diferită de ceea ce suferiseră în drumul pînă aici. Limpezimea aerului și răcoarea serii erau atît de frumoase și dulci, încît semănau cu frumoasele zile din scumpa lor patrie pe care o părăsiseră. Locul acesta era atît de greu de găsit, încît mulți dintre membri coloniei au crezut că nu mai e nevoie ca să ascundă intrarea. Însă profesorul Nelson, un mare savant din statul american Alabama, a spus într’o zi:
— Este imposibil ca negrii care au plecat să nu fi dat de veste despre dispariția noastră. Eu sunt de părere, spuse el celor adunați în jurul său, să mascăm intrarea într’un fel care s’o facă cu totul de negăsit.
— Cum așa? întrebară Armstrong și cu Neagoe, care se găseau și ei printre ascultători.
— Foarte bine. Mi-a venit ideia plimbîndu-mă prin fața lacului. Nu pare atît de greu de executat. Pur și simplu, vom trage apa lacului peste gura peșterii făcînd un fel de ascunzătoare, sub o cascadă artificială. De sigur că această cascadă va fi una din cele mai mari din Africa.
Ceilalți aprobară în totul ideia atît de ingenioasă a lui Nelson și după căteva zile și această treabă fu terminată.

Dar timpul trecea și cercetările lor nu înaintau de loc. Neagoe și Armstrong se odihneau într’o seară, după munca grea de peste zi, în niște hamace.
— Dar cînd am venit am lucrat cu toții ca niște hamali!
— Douăsprezece ore pe zi, și n’am găsit nimica.
— Nu înțeleg de ce vorbești cu tonul acesta, Richard!
— Cum să nu vobesc așa. Doar le-am promis oamenilor aceștia că în puțin timp le vom da în mînă elementul 93. Însă iată că sunt patru luni de cînd căutăm și nimca. Nimica!
— Dar de ce te frămînți așa? Ce nu ai încredere în aparatele noastre? Nu crezi în descoperirea ta? Există! Este! Trebuie să fie! Aparatele o arată cu precizie. Și apoi oamenii nu sunt atît de neliniștiți... Poate că numai... nu știu...
Armstrong sări din hamac și spuse încet șoptit:
— Da, da... nu te mai ascunde!... și eu am observat. Este cineva care și-a pierdut răbdarea. Îl văd de mult că bodăgănește. E Nelson. Și-l ști și tu. Ar trebui ținut sub observație.
— Taci! Stăpînește-te. 
Neagoe îl ținea strîns de mînă pe Armstrong.
— Poate că numai ni se pare nouă așa.

Și astfel, deși erau diferite păreri care se cam ciocneau cap în cap, soarta hotărî ca la sfîrșitul lunei, elementul 93 să fie descoperit.
Cum de se întîmplase aceasta cînd de patru luni de zile cu toții îl căutaseră prin toate părțile? Foarte ușor. De partea cealaltă a micului rîușor se afla un mic deal pe care se aflau bucăți de stîncă, ce încingîndu-se la soare, slujeau feilor să întindă rufele spălate ca să se usuce. Pe acest deal se dusese în fiecare seară Tom, secretarul lui Neagoe să respire aer curat. Noaptea tîrziu văzuse niște luciri ciudate care ieșeau dintr’un loc. Acolo scormonise mai înainte cu o clipă cu bastonul în pămînt și lăsase pămîntul fărămițat. Luă imediat în mînă acel pămînt și fugi cu el la Neapol. Punîndu-l în eprubetă și formînt peste acest pămînt acidul oxacilic, aflară că acel pămînt era elementul 93 pe care îl căutaseră atîta timp.
Însă... Mai era și un însă... Mineralul nu era elementul-corp 93. Era numai un amestec al susnumitului oxid. Trebue ca să pornească din nou la lucru pentru ca să-l separe de oxigenul cu care-l unise natura.
S’au pornit cu multă rîvnă la muncă. Pentru că toți se gîndeau la ceea ce aveau de gînd să construiască.
Și în felul acesta a început marea epopee a construcției uzinei, în care avea să fie transformat mineralul care conținea elementul 93.
În timp ce se construia marea uzină, doi savanți lucrau și ei la experiențe nenumărate de laborator. Erau Armstrong și Neagoe. 
Construcția uzinei întîmpina multe greutăți. Material nu se găsea. Trebuiseră să facă singuri cărămidă și ciment. Le făceau toate cu măna lor și nu le era rușine. Erau oamenii zilei de mîine.
Numai Nelson era desnădăjduit. Se plictisea. Totul i se părea pe dos. 
— Totul a început să mi se pară o comedie.
Nelson vorbea pe un ton de înmormîntare, parcă cineva ar fi fost vinovat că pînă acuma experiențele încă nu reușiseră. Vorbea cu unul din foștii elevi ai profesorului Noe Neagoe.
— Cum de puteți să vorbiți tocmai d-voastră așa ceva? Domnule Profesor, dar dumneata ești un savant. Colegii d-voastră nu au desnădăjduit și acuma îi bîrfiți?
Asistentul era foarte mîhnit de ura aceasta ce domnea între Nelson și ceilalți savanți.
Nelson răspunse tăios și totuși căutînd să împace lucrurile:
— Dragul meu, ceea ce vorbești tu acum îs numai prostii. Crezi sincer că o să iasă ceva din toată afacerea asta?
— Dacă d-voastră nu credeați, de ce v’ați mai înscris voluntar? Dacă nu ați fi vrut să lucrați...
Nu avu timp să-și termine vorbele care exprimau revolta sa cea mai dîrză, căci se auziră strigăte din laboratorul profesorului Neagoe, care se afla în apropierea lor.
Se repeziră într’acolo.
— Am găsit! Am găsit! Îl am în eprubetă!...
Profesorul Armstrong tocmai ieșea buzna din laboratorul lui Neagoe cu care lucra împreună. Striga și dansa de bucurie. După el se ivi Neagoe.
Asistentul O’Hara veni lîngă Nelson și-i spuse:
— Ați văzut? Totul se îndeplinește. Nu este chiar comedie.
Nelson îi întoarse spatele și murmură:
— Bine! Bine! O să vedem noi pînă la urmă. Și plecă.

Peste 28 de zile uzina era gata. Uzina sclipea albă în bătaia soarelui. Nimeni nu s’ar fi încumetat să facă așa ceva, însă cei trei sute de oameni ai expediției Armstrong-Neagoe, trecînd peste toate greutățile, izbîndiseră.
În ziua de 17 Septemvrie a început producția în massă a elementului 93. Lucra uzina. A cîte 18 ceasuri din douăzeci și patru cu două echipe.
140 de oameni de asemenea lucrau în două echipe la masivul unde se descoperise mineralul.

Trecuse cam o lună dela începerea producției. În ziua aceasta profesorul Armstrong trecea printr’o mare încercare, print’o mare încurcătură sufletească.
Eri seară lăsase într’o eprubetă, în care făcea niște experiențe fără mare importanță, o soluție, cam puțină, din elementul 93. Toată noaptea fereastra stătuse deschisă... și soluția dispăruse.
Toată ziua se frămîntă să afle cine putea să ia soluția. Găsise eprubeta sfărîmată la picioarele mesei.
După ce întrebă pe toți asistenții, ajunse la convingerea că numai un animal poate băuse din greșeală acest lichid. Ori singurul animal domestic al expediției era numai o pisică.
— Tom! Tom! Unde este Puma? Cine a văzut pe Puma? Asistentul răspunse din laboratorul său că nu o văzuse nimeni.
— Cum așa? Nu a văzut-o nici ceilelți?
— Nimeni, pentru că chiar au întrebat unii?
Atunci Richard Armstrong se decise să plece singur în cătarea Pumei: Luîndu-și bastonul și wind-jakett-ul, plecă în plimbare prin tot cuprinsul micei lor țărișoare.
Se făcuse cam ora 3 după amiază și nici urmă de Puma. Totuși, tocmai cînd se gîndea să plece spre casă desnădăjduit și plictisit de acest mister, văzu ceva mișcîndu-se într’un tufiș.
Se duse într’acolo și văzu pe Puma. Dar era oare Puma? Căci animalul acesta groaznic, nici pe departe nu aducea cu cel fusese frumosul motan Puma. Era ceva de neînțeles. Stătea acolo într’o stare de prostire, un animal de vre-o zece ori mai mare decît o pisică. S’ar fi spus că este un tigru, dacă nu ar fi fost complet alb. Și totuși trebui să admită că este pisica expediției întrucît purta aceiași blană albă ca și mai înainte și aceiași ochi galbeni pe care-i cunoștea foarte bine.
O ideie nemaipomenită trecu prin capul lui Armstrong. Și fuga se îndreptă spre laboratorul lui Neagoe.
— Cred că am descoperit, din întîmplare, tot așa cum Röentgen a descoperit razele X, ceva ce depășește toate cunoștințele omenești de pînă acum.
Cu aceste cuvinte răspunse profesorul Noe Neagoe lui Richard Armstrong, care tocmai îi povestise întîmplarea de peste noapte, ca și chestiunea cu pisica.
Și vorbi din nou Armstrong:
— Într’adevăr totul este o simplă întîmplare. Însă mie mi se par de neînțeles toate acestea. Cum de a putut să reacționeze în felul acesta neașteptat elementul 93? Cum de pînă acum nu am obținut niciun rezultat?
— Foarte simplu, pentrucă nici nu am încercat așa ceva.
— Și ce-o să facem acum?
— Eu mă găndesc la altceva, spuse Neagoe. Oare dacă s’ar aplica această putere a elementului 93, asupra omului ce se va întîmpla?
Armstrong rămase mirat de această ideie care lui nu-i trecuse prin cap. Se gîndi mult timp și răspunse:
— Trebue încercat. Dacă animalele care dela începutul lumii s’au desvoltat numai în mușchi, sub puterea elementului au crescut în ființa lor fizică de zece ori, oare omul, care de cînd a luat ființă pe acest pămînt, a tot progresat numai din punct de vedere psihic, adică al minții, al inteligenții, nu cumva se va desvolta în urma unui tratament cu elementul 93, de zece, de douăzeci de ori, tot în această direcție? Adică, să-i mărească forța minții, forța de a gîndi și a lucra, de mai multe ori. Sau se va mări și el ca animalele numai din punct de vedere mușchiular și vom obține atuncea un monstru?
— Se poate întîmpla și una și alta. Însă eu înclin să cred că numai mintea sa se va desvolta, corpul rămînînd același.
— Așa ași vrea și eu să fie, dar cine va putea încerca această experiență?
Cei doui profesori discutau iarăși despre ultima lor descoperire.
— Cînd vom avea putința să facem proba pe viu a descoperirei acesteia, atunci deabia vom putea spune că am descoperit ceva.. Aplicată asupra omului, puterea elementului 93, va acționa în altfel. Adică nu cum s’a întîmplat cu motanul Puma. Creerul omului de sigur că-și va mării posibilitatea de lucru, de atîtea ori cît vom voi noi.
Vorbea Richard Armstrong încălzit de puterile ce se deschideau acum în fața omului. Însă Neagoe îl întrerupse:
— Da, ai dreptate, tot astfel cum putem calcula ca un animal să se desvolte de 5, 10, 20 ori tot astfel putem să hotărîm ca mintea omului să fie de 5, 10, 20 de ori mai puternică.
— Da, așa am gîndit și eu și cred că am putut stabili și cauza, căci puterea elementului 93 este de a activa (a activa înseamnă a face ca ceva să trăiască mai repede) materia, adică substanța din care se află construit omul, indiferent sub ce formă se află construit omul, indiferent sub ce formă se află ea. Mintea sau vieața omului pot și ele să fie activate. Deci, dacă spunem că sub puterea elementului 93 am activat de 30 de ori creerul sau vieața, înseamnă că în timp de un singur minut, au trecut 30 de ani.
— Înțeleg ce vrei să spui, grăi Richard Armstrong. Deci, dacă noi vrom voi ca să scotim puterea de activare a elementului 93 de 100 de ori într’un minut, cel asupra căruia s’a aplicat aceasă putere, fie că este animal fie că este om, va fi de 100 de ori mai mare și mai puternic, ca fizic sau ca inteligență. Adică într’un singur minut, a trăit 100 de ani și a căpătat puterea de pătrundere pe care ar fi căpătat-o de altfel urmașii lui în timp de 100 de ani. Adică creerul acestui om a trăit într’o clipă 100 de ani, și a devenit mai înțelept ca și cum ar fi trăit acești ani de-a-rîndul. Deci noi dacă suntem în 1931, totuși dacă vom încerca această experiență, vom trăi cu mințile noastre în anul 2030. Astfel de oameni vor da cu aceste minți o muncă de 100 de ori mai repede și mai valoroasă.

A doua zi după această convorbire, ce avu loc între Noe Neagoe și Richard Armstrong, toată colonia fu convocată la a doua conferință. 
Cu deosebită căldură și entuziasm, profesorul Neagoe expuse teoria lui Richard Armstrong. Lumea întreagă se sculă în picioare și aplaudă furtunos, cu ovații cînd auziră astfel de descoperiri care nu se aud în toate zilele.
— ...acum fiecare își poate închipui ce însemnează să poți avea o asemenea minte care să se afle înaintea epocei în care trăim cu 100 de ani, să poți vedea deodată, limpede, lucrurile pe care noi deabia le înțelegem. Este drept că proba nu s’a făcut. Dacă cineva dintre D-voastră ar înțelege să se sacrifice pentru știință și ar vrea să se ofere voluntar pentru a se încerca asupra lui experiența, are șansa de a ajunge sau un geniu sau...
În sală era o tăcere mormîntală. Dintr’un colț al amfiteatrului se auzi vocea lui O’Hara: 
— Dacă domnul profesor Armstrong, va binevoi să încerce experiența pe mine, sunt dispus să suport orice risc.
Strigăte de brava se auziră în sgomotul și aclamațiile iscate după declarația lui O’Hara. 
Își dădeau cu toții seama că de rezultatul acesta depinde foarte mult viitorul omenirii. Poate că nu vor mai fi războaie și va fi numai muncă, totul va fi numai pace. Acestea bine înțeles că se vor datori creerului aceluia care va descurca amarul celor 100 de ani pe care îi va trăi într’un minut.

Și în noaptea zilei de Sîmbătă spre Duminică, Richard Armstrong și cu O’Hara au stat împreună în laboratorul profesorului Noe Neagoe.
Richard îl întrebă calm, cu o emoție stăpînită:
— Ți-e frică, O’Hara? Dacă vrei mai ai timp să renunți.
— Nu!
Armstrong, după ce-l privi lung pe tînărul acesta, care îi fusese elev se gîndi un moment și spuse:
— Începem!
— Da, sunt gata!
După ce aplicația elementului 93 fu gata, Richard, veghiind, aștepta cu groază rezultatul. Se temea ca nu cumva O’Hara, să nu se desvolte ca fizic, transformîndu-se într’un uriaș de cine știe cîți metri. Dar nu se întîmplă așa. Numai puțin parcă forma craniului se modifică. Însă numai dacă te uitai cu atenție se vedea bine.
O’Hara fu cuprins imediat de un somn adînc și liniștit. În schimb Richard stătu de veghe toată noaptea, pînă dimineața tîrziu. Și munca sa îi fu răsplătită. Căci pela 6 și jumătate, O’Hara se trezi. Și vorbi spre uimirea lui Richard:
— Îmi dau seama de tot ce s’a petrecut. Însă sunt un altul. Acum nu am timp să vorbesc. Trebue să încep să lucrez. Pe cînd dormeam mi-a venit o idee. Trebue inventată o sistemă de a produce ploaie la comandă. Înțelegi? Am totul în mînă. Trebue să aplicați metoda aceasta asupra tuturor fără deosebire dacă sunt învățați sau muncitori.

La orele 8,20, în ziua aceia, fu întrunită a treia conferință a coloniei. Profesorul Armstrong prezentă pe O’Hara, care dădea dovadă de a fi complet normal. La toate întrebările răspundea cu o înțelepciune ce se dovedea a fi mai presus de cea întrebătorilor. Profesorul Neagoe propuse ca să se aplice puterea razelor elementului 93 și asupra celorlalți savanți. Cu toții fură de acord și strigară urale pentru această ideie.
O’Hara se ridică în picioare și cu o voce care acoperi sgomotul mulțimei, spuse:
— Cer cuvîntul, dacă nu e cu supărare!
— Cu plăcere, O’Hara, răspunse profesorul Armstrong, dela tribună.
— În cîteva scurte cuvinte am să vă împărtășesc o nouă ideie a mea și rezultatele care se vor obține prin aplicarea ei. Astăzi de dimineață, între orele 7 - 7,20 am descoperit următoarele: cu cît omul este mai predispus la învățătură, cu atît mai mult se va desvolta din punct de vedere al inteligenței, sub influența razelor elementului 93, însă dacă omul va avea înclinații spre lucrul manual, spre meșteșuguri, atunci se vor desvolta la el într’o mare proporție și mușchii, căpătînd o forță ce încă pînă acum nu a existat. De aceia vă rog pe D-voastră, D-lor profesori, în mod special, să aprobați ca toți membrii coloniei noastre să se bucure de binefacerile muncii lor, de binefacerile descoperirii profesorilor Armstrong și Noe Neagoe. Colonia noastră în felul acesta va avea foarte mult de cîțtigat, căci toți se vor desvolta într’o proporție de 100 de ori mai mare de cît a fost, unii din punct de vedere mintal, alții și din punct de vedere mintal și fizic, în așa fel că totul și toate vor prospera într’un timp scurt. Apoi, avînd în vedere că veți trăi cu toți în mai puțin de un minut, aproape 100 de ani, veacul nostru nu va mai fi cel al anului 1931. În mica noastră republică vom trăi anul veacului XXI, anul 2031.
Aplauze furtunoase izbucniră la terminarea acestei comunicări. Nici nu se poate descrie în amănunțime tot entuziasmul care cuprinse pe toți cei 300 de membri ai coloniei. Strigătele de bravo nu mai conteneau.
Și de la ora 10,30 au început să fie cu toții trecuți pe sub razele elementului 93. La început, sub conducerea lui O’Hara, apoi, cînd Richard Armstrong se trezi din amețeala care urma după această experiență, luă el conducerea.
După ce treceau pe sub razele 93, toți se cufundau într’un somn adînc. După cîteva ore se deșteptau. Cu toții erau uimiți de forța minții lor și de forța și voința de a munci fără încetare, care îi cuprinsese. Le era dor de muncă. Asta simțeau. La ora șase se termină operația. Cu entuziasm și cu însuflețire, se îmbrățișau cu dragoste frățească muncitorii cu savanții, care descoperiră acest minunat element.
De acuma voiau să înceapă o vieață nouă. Totul va porni pe baze noui. Elementul 93, care se găsea în cantități imense, va fi întrebuințat ca aliment, ca generator de energie, de forță ca un carburant și combustibil, deci prin puterea lui, se va putea face totul.

N’a trecut mult decînd regiunea cuprinsă între munții necunoscuți de la Sudul lacului Nairobi, a fost cuprinsă în domeniul de exploatări și cercetări al misiunei de sacrificiu universal, Armstrong și Neagoe.
După experiența hotărîtoare care s’a aplicat în trecut tuturor membrilor, o activitate care ar fi părut anormală altor oameni, a cuprins cu înfrigurare întreaga colonie.
Însă în ziua de azi, 1 Ianuarie 1932, de sigur că tot restul lumii serbează Anul Nou. Aici, în mijlocul tuturor membrilor coloniei, profesorul Neagoe, a ținut un înflăcărat discurs despre misiunea acestui grup de oameni, socotit de restul omenirei ca pierdut pentru totdeauna. 
Toată colonia a fost foarte impresionată. Femeile mai sentimentale, plîngeau.

Încă din a doua zi lucrul a început mai intens, mai cu forță, mai cu multă voie bună. Rezultatele ce se obțineau erau formidabile.
Programul viitor era fixat la producția cît mai mare a elementului 93. În acest program, se prevedea de asemenea în mod special producția de case de locuit în conformitate cu modelul nou al architectului Brumfield.

În Februarie 1932, un lucrător de la uzina de descompunere a elementului 93, se prezentă la biroul profesorului Armstrong. Fu primit imediat.
— Domnule profesor, îmi dați voie să vă prezint niște planuri pe care vă rog să le impliniți D-voastră.
Armstrong se uită uimit la acesta.
— Dar ce s’a întîmplat, Johnson?
Foarte liniștit Johnson răspunse:
— Cred că am descoperit mijlocul de a produse un izvor de energie de o valoare care nu se poate calcula. Totul se bazează pe propietățile elementului 93.
Armstrong păru că pricepe ceva și spuse:
— Stai jos și explică-mi!
Discuția se prelungi pînă noaptea tîrziu, căci au stat de vorbă pînă în zorii zilei.
De la înflăcărata discuție științifică ce a avut loc între Armstrong și lucrător, au trecut cam vreo două luni și jumătate. 
În tot acest timp au fost discuții aprinse, care însă nu trebue să se confunde cu cearta. Erau convorbiri în legătură cu descoperirea nemaipomenită a lui Johnson. E drept că nu era terminată și nici perfecționată, însă în timpul lunilor Februarie, Martie și Aprilie, laboratoarele au lucrat din plin și în cel mai mare secret. De două ori Neagoe, Armstrong și Johnson au ieșit prin trecătoarea care da în afara teritoriului 93 și s’au înapoiat peste cîteva ceasuri, complet schimbați la față de parcă ar fi asistat la cine știe ce grozăvie. Însă în privirile lor, care luceau, era și mîndrie.
În ziua de 1 Mai, care și pe teritoriul elementului 93 se serba ca ziua muncii, tot așa cum se serba pe întreg globul, se convocă întrega colonie, în localul Blocului Central care era de curînd terminat. Fusese construit într’un timp record de două luni de zile. Aici se aflau instalate laboaratoarele celor care conduceau societatea veacului XXI.
În seara acelei zile nimeni nu lipsea.
Cînd intră profesorul Neagoe, toți aplaudară și se sculară în picioare.
Acesta se urcă la tribună și începu să vorbească:
— Vă rog să ascultați cu multă atenție și bunăvoință vorbirea mea, întrucît este de foarte mare importanță pentru viitorul lumii noastre în care trăim și pe care vrem s’o schimbăm. Toate cele ce vor urma poate vi se vor părea searbede și fără de vieață, însă nu trebue să uitați că trebuesc învățate și îndelung rumegate.
„În 1896 savanții discutau asupra originii razelor X. Cum aceste raze au propietatea de a trece prin corpurile opace, acest fenomen exteriorizîndu-se prin fluorescență, mai ales la anumite substanțe. Acest lucru convinge pe savantul Henry Bequerel să experimenteze dacă lumina fluorescentă este cu totul absorbită de către corpurile opace, sau dacă poate să le străbată. Pentru ca să afle aceasta , Bequerel expunea diverse corpuri fosforescente la lumina solară, așezînd sub el o placă fotografică învelită într’o hîrtie neagră. Printre substanțele foesforescente cu care experimenta erau și anumite săruri de uranium. Întîmplarea l-a făcut ca să constate că aceste săruri de uranium erau singurele capabile să impresioneze placa fotografică. Deci sărurile de uranium emiteau spontan, fără vreo acțiune din afară, niște radiațiuni invizibile cu o mare putere de pătrundere.
„Doui ani mai tărziu, soții Curie au descoperit radioactivitatea.
„Cu timpul s’a ajuns la concluzia că atomii, în ultima analiză, sunt mai departe divizibili în alte părticele mai mici. Descoperirea acestor raze de cître diferiți chimiști și fizicieni, l-au dus pe Johnson la aflarea unei legi în baza căreia atomii pot fi desfăcuți.
„De exemplu, dacă atomul unui corp are greutatea de 80 și printr’o bombardare cu anumite mijloace electrice îl despărțim în mai multe părți atunci greutatea lui va fi mai mică. Dacă va fi 50 sau 40 atunci corespunde cu greutatea atomului unui alt corp.
 „Cred că ați înțeles cum vine această chestiune. Dintr’un corp se poate avea un alt corp. Însă se întîmplă că în timpul desintegrării atomului sau mai bine zis în timpul desfacerii unui atom, se desvoltă o energie atît de mare încît, cu un litrul de apă, se poate produce destulă forță pentru a mîna un vapor de pe un continent pe altul. Energia care se deslănțuie poate poate însă a fi încătușată în folosul nostru și astfel să o punem la muncă. Cu mijloace nemaipomenit de ieftine vom avea un mare folos, căci munca brațelor omenești nu va mai fi necesară și atunci oamenii vor mai avea timp și pentru îngrijirea sufletului lor. Pîinea nu se va mai căpăta cu sudoarea frunții ci va fi dată tuturor după meritele pe care le au.
Obosit de atîta vorbire, în care trebuise să explice lucruri destul de grele, profesorul Noe Neagoe se coborî dela tribună în aplauzele entuziasmate ale întregei colonii.
Acuma, de vreme ce colonia din teritoriul elementului 93, avea la îndemîna ei o putere atîta de mare, mijloacele de muncă au devenit atît de ușoare încît, zi de zi, se anunțau noui descoperiri.
În loc de cărbune, în uzine se întrebuința acum apa. Cu un kilogram de cărbune se putea pune în mișcare toate uzinele pe timp de un trimestru.
Starea socială era acum cu totul schimbată. Fiecare avea dreptuil la hrană și la îmbrăcăminte tot atîta ca alții. Însă dacă munca lui era de mai mare valoare, atunci primea după calitatea și cantitatea muncii sale.
Casele se construia mai repede decît jucăriile. În orașul 93 se aflau de pe acum peste 57 de clădiri ale colectivității și tot astfel erau 400 de clădiri construite special pentru membrii coloniei. Fiecare avea încălzire electrică și erau așezate în cele mai minunate poziții. Erau risipite pe întreg teritoriul, însă legătura dintre ele se făcea foarte repede.
În 1933 se descoperi principiul televiziunii și în două luni de zile, se distribui fiecărui membru al coloniei cîte un aparat de radio televiziune. Banul nu avea nici o valoare.
În luna Aprilie, după o ideie a profesorului de drept Cryptons, se înființă postul de radio-emisiune 93!
La 6 Aprilie, începu șirul extraordinar de emisiuni, făcute special pentru fiecare continent în parte. În felul acesta, prin această operă a lor de binefaceri pentru bietele continente părăsite sub jugul banilor și explotatori, se găseau uniți cu toții. Savanții, muncitorii, scriitorii, inginerii și femeile, indiferent de funcțiunile sociale pe care le aveau, se simțeau părtași, se simțeau colaboratori și camarazi.
Întreg globul pămîntesc, întreaga sa populație care suferea de toate plăgile, primea obolul muncii unei colonii de peste trei sute de oameni, care, din iubire pentru omenire, renunțaseră la toate celelalte și lucrau tot timpul numai pentru binele celorlalți.

Aici se termină cartea pe care o cetiră pînă acuma copii profesorului Armstrong. La sfîrșitul lecturii, pe care o împlinise Mathew, toții rămaseră pe gînduri.
O voce pe care imediat o recunoscuseră ca fiind a tatălui lor, se auzi pe neașteptate dintr’un difuzor:
— Dragii mei, după cum citesc pe fețele voastre, imi închipui că ați terminat cartea.
Copii nu răspunseră nimic, fiind încă sub înrîurirea lecturii.
— Acum trebue să intrați în casă, întrucît am să viu și eu repede la masă.

Cele ce vedeau copii în casa tatălui lor li se părea foarte curios. Toate era extraordinare.
Mîncarea copiilor le era adusă în mod automat. Totul se făcea în mod electric cu energia elementului 93, energia desagregării atomice.
La masă, Richard Armstrong, după ce se uită la cei patru copii ai săi, zîmbi și spuse:
— Dragii mei, cred că această carte v’a arătat din plin, că există și altfel de eroisme, decît cele din războaie. Este eroismul de a renunța la tine însuți pentru binele omenirei.

Cu începere din ziua următoare, Mathew, Marck, Luca și Joanna, întovărășiți de bătrînul Tommie, vizitară pe rînd minunile technice și naturale care se aflau pe teritoriul 93.
Vizitară postul de radio-emisiune, pe care de atîtea ori îl auziseră cu emoție.
S’au plimbat de asemenea pe la cascada artificială pe unde pătrunseseră în teritoriul 93.
Toții inginerii și toți muncitorii erau foarte drăguți și serviabili cu feciorii profesorului Armstrong.

După ce aproape toată ziua se plimbaseră prin cuprinsul teritoriului 93, cînd ajunseră acasă, primiră dela tatăl lor un bilet.
În el scria:
„Duceți-vă imediat direct la postul de radio-difuziune.
La 7,45 se aflară în sala de emisiune a postului de radio. Nu era încă nimeni. Pînă la 8 însă, se strînsese toată colonia aicia. Pe semne că se va transmite prin postul de radio 93, ceva atît de important, cum de mult nu mai se auzise. Toată lumea, tot globul, toate planetele trebuiau să asculte. La 8 și un minut precis, se ivi în sala de emisiune profesorul Armstrong și profesorul Noe Neagoe. Se duse în fața microfonului. Și începu:
— „Cetățeni din lumea întreagă, oameni ai păcii și bunei voinți, postul de radio emisiune 93, vă anunță cea mai ne așteptată veste care a transmis-o pînă acum. Este vorba despre prelungirea vieții. În urma studiilor noastre, am putut obține o inimă artificială, care nu se va uza niciodată. Mai mult nu vă putem spune. Cercetările noastre nu sunt încă terminate. Însă nădejdea nu trebue pierdută căci începutul există. Vom învinge Moartea! Vom învinge suferința și nedreptatea. Nu vor mai fi războaie. În următoarele trei zile ascultați vești noui.

Și cu acest discurs ținut în fața unei omeniri întregi, se termină povestea aceasta, povestea unui grup de oameni pierdut undeva în centrul Africei. Se pare că au înteles că vieața noastră nu este nimic față de ceea ce putem face pentru vieața altora.

